Roa mas libun dhathive mahuge aguthah ufulijje - One Online\nދޯނިން މަސް ބާލައިގެން މާރުކޭޓަށް ގެންދަނީ: މާލޭ މަސް މާރުކޭޓުގައި މިއަދު ރޯ މަހުގެ އަގު ވަނީ ވަރަށް ބޮޑަށް އުފުލިފައި --- ވަން ފޮޓޯ: އަހްމަދު އައިހަމް\nމާލޭ މަސް މާރުކޭޓުގައި މިއަދު ރޯ މަހުގެ އަގު ވަނީ ވަރަށް ބޮޑަށް އުފުލިފައި --- ވަން ފޮޓޯ: އަހްމަދު އައިހަމް\nރޯ މަސް ލިބުން ދަތިވެ މަހުގެ އަގުތައް އުފުލިއްޖެ\nމޫސުން ގޯސްވެ ރޯ މަސް ލިބުން ދަތިވުމާ އެކު މާލޭ މަސް މާރުކޭޓުގައި މަހުގެ އަގުތައް އުފުލިއްޖެ އެވެ.\nމާލޭ މަސް މާރުކޭޓުގައި އިއްޔެ މަސް ހުރީ ވަރަށް މަދުންނެވެ. އެއާ އެކު މަހުގެ އަގުތައް ވެސް މި ފަހުން ނުއުފުލޭ ވަރަށް މަތިވެފެ އެވެ. އެންމެ ބޮޑަށް އުފުލިފައިވަނީ ކަޅުބިލަމަހާއި ކަންނެލީގެ އަގެވެ. އެގޮތުން ކިލޯއެއް ހުރީ 75 އާއި 95 ދެމެދު އެވެ.\nދޯނިން މަސް ހިފައިގެން މާރުކޭޓަށް ގެންދަނީ: މާލޭ މަސް މާރުކޭޓުގައި މިއަދު ރޯ މަހުގެ އަގު ވަނީ ވަރަށް ބޮޑަށް އުފުލިފައި --- ވަން ފޮޓޯ: އަހްމަދު އައިހަމް\nކަނޑުމަހުގެ އިތުރުން ފަރު މަހުގެ އަގުވެސް ވަނީ އިންތިހާއަށް އުފުލިފަ އެވެ. އެގޮތުން ރަތް މަސް ހުރީ 300 އާއި 500 އާ ދެމެދު އެވެ. ގިއުޅުގެ އަގު ހުރީ 160ގަ އެވެ. ގިނި މަހެއްގެ އަގު ވަނީ 50 އާއި 70 އަށް އުފުލިފަ އެވެ. ކުދި މުށިމަސް ވެސް މިއަދު ހުރީ 20 ރުފިޔާއަށް ތިން މަހެވެ. ހަނދި ހުރީ ކިލޯއެއް 50 އާއި 60 ދޭތެރޭގަ އެވެ.\nމާރުކޭޓުގައި މަސް ވިއްކާ ބައެއް ފަރާތްތަކުން ބުނީ މަހުގެ އަގު އުފުލިފައި މި ވަނީ، ހަ ރޯދަ އާއި އެކު ވިއްސާރަ ވުމުގެ ސަބަބުން ގިނަ މަސް ދޯނިތަކަށް މަހަށް ނުނިކުމުވޭތީ ކަަމަށެވެ. ނަމަވެސް މިހާރު މޫސުން ރަނގަޅުވަމުން އަންނައިރު މަހުގެ އަގުތައް ދަށަށް ދާނެ ކަމަށް ބައެއް ފަރާތްތަކުން ވަނީ ބުނެފަ އެވެ.\nމާލޭ މަސް މާރުކޭޓުތެރެ: މިއަދު ރޯ މަހުގެ އަގު ވަނީ ވަރަށް ބޮޑަށް އުފުލިފައި --- ވަން ފޮޓޯ: އަހްމަދު އައިހަމް\nރޯ މަހުގެ އަގުތައް މަތިވެފައިވާއިރު، މިހާރު މި ވަނީ ރޯދަ މަސް ފެށުނު އިރު މަހުގެ އަގުތައް ހުރި ވަރަށްވުރެ ވެސް މަތިވެފަ އެވެ. ރޯދަ މަސް ފެށުނުއިރު ކަނޑުމަސް ކިލޯގެ އަގު ހުރީ 65ރ. އަށެވެ. އަދި ކަންނެލީގެ އަގު ހުރީ ކިލޯއެއް 50ރ. އަށެވެ. ނަމަވެސް ފަހުން ވަނީ މަހުގެ އަގު ވަރަށް ބޮޑަށް ތިރިވެފަ އެވެ. އެގޮތުން، މަހުގެ އަގު މައްޗަށް އެރުމުގެ ކުރިން އޭރު ކަނޑުމަސް ކިލޯއެއްގެ އަގު ހުރީ 35 ރުފިޔާއަށެވެ. އަދި ބޮޑު ކަންނެލި މަސް ކިލޯއެއް 50 ރުފިޔާއާއި 35 ރުފިޔާއާ ދެމެދުގެ އަގުތަކެއްގައި ލިބެން ހުއްޓެވެ.\nގުޅޭ ޓެގު މާލެ މަސް މާރުކޭޓު މަސްވެރިކަން މަސްވެރިން


30 Aharu fahun Mariyam Raesheedha screen ah\nމަރިޔަމް ރަޝީދާ "ނީނާ" ގެ މަންޒަރެއްގައި\nނަވާރަސަތޭކަ އައްޑިހަ ހަތަރުވަނަ އަހަރުގެ ފަހުކޮޅު ރާއްޖެ އާއި މިސްރު ގުޅިގެން އުފެއްދި "ޔޫސުފް އެންޑް ޒައިނަބު" އިން ދިވެހި ފިލްމީ ދާއިރާއަށް ތައާރަފުވި މަރިޔަމް ރަޝީދާއަކީ އޭގެ ފަހުން އައި ދެތިން ހަތަރު އަހަރު ފިލްމީ ދާއިރާގެ އެންމެ ވިދުން ގަދަ ތަރި އެވެ. ފުލުފުލުގައި ނިކުތް މަރިޔަމް ރަޝީދާގެ ފިލްމުތަކާއެެކު އެ ދުވަސްވަރު ދިވެހި ފިލްމު އިންޑަސްޓްރީގައި ހުރި ދިވެހިން އެންމެ ލޯބިވާ އެއް ފަންނާނަކަށްވީ ވެސް އޭނާ އެވެ.\nނަމަވެސް ކުޑަ ދުވަސްކޮޅެއްގެ ތެރޭގައި އެ ދާއިރާއިން އޭނާ ގެއްލުނީ އެވެ. ފަހުން ޓީވީން އުފެއްދި ދެ ޑްރާމާ ސިލްސިލާއަކުން ފެނުނެވެ. އެއީ "ރޭޝަމް" އަދި "އިހުތިޔާރު" ގެ ނަމުގައި އުފެއްދި ޑްރާމާ ސިލްސިލާއިންނެވެ. ފިލްމީ ދާއިރާއިން ކުރިއަށް ދިއުމުގައި އޭނާއަށް އޮތް ހުރަހަކަށް ވެެގެންދިޔައީ އުފަން ރަށް، އައްޑޫ ސިޓީ މަރަދޫގައި ދިރިއުޅެން ޖެހުމުންނެވެ.\nނަމަވެސް 30 އަހަރު ފަހުން އަނެއްކާ ވެސް މަރިޔަމް ރަޝީދާ މިވަނީ ފިލްމީ މަސައްކަތާ ގުޅިފައެވެ. ދިވެހި ފިލްމީ އިންޑަސްޓްރީގެ އަދި އައު ސްޓޫޑިއޯއެއް ކަމަށްވާ އައިފިލްމްސްގެ "ނީނާ" އިން މަރިޔަމް ރަޝީދާ ފެނިގެންދާނެ އެވެ. "ބަވަތި" ގެ ކާމިޔާބަށްފަހު އެ ސްޓޫޑިއޯއިން އުފައްދާފައިވާ މި ފިލްމުގައި މަރިޔަމް ފެނިގެން ދާނީ މަންމައެއްގެ ރޯލުންނެވެ.\nމަރިޔަމް ރަޝީދާ ވަނީ "ނީނާ" އިން އަލުން ފިލްމީ މަސައްކަތާ ގުޅުމުގެ ބައެއް ވާހަކަތައް އަވަސްއާ ހިއްސާކޮށްފަ އެވެ.\n"ނީނާ" ގެ ޕްރޮޑިއުސަރު އިލްޔާސް ވަހީދު ފިލްމުގެ ސްކްރީންޕްލޭ ލިޔަމުން ގެންދިޔައިރު ވެސް ފިލްމުގެ މުހިންމު ރޯލެއް މަރިޔަމް ރަޝީދާއަށް ހާއްސަ ކުރިއެވެ. އެއަށްފަހު އައްޑޫގައި ދިރިއުޅޭ މަރިޔަމްއަށް ފިލްމުގައި ބައިވެރިވުމުގެ ދައުވަތު ދިނުމާއެކު އެ ފުރުސަތު ގަބޫލުކުރީ އުފަލާއެކުގަ އެވެ.\n"އަލުން ފިލްމެއް މި ކުޅެނީ ތިރީސް އަހަރު ފަހުން. އަނެއްކޮޅުން އުމުރުން 50 މައްޗަށް ވެސް ދިޔައީ، މިއީ މިހާރު މަންމައެއް އަދި މާމައެއް ވެސް މެ. އެހެންވީމަ ހިތަށް އެރީ އަލުން ފިލްމަކުން މިހާ ރަނގަޅު ފުރުސަތެއް ލިބުނީމަ ކުރިއަށް ދާނީއޭ."\nމަރިޔަމް ރަޝީދާ ބުނީ މިހާ ގިނަ ދުވަހަށް ފަހު އަލުން ފިލްމު ކުޅެއް ފެށުމުން ކޮންމެވެސް ވަރެއްގެ އުދަނގޫތަކެއް ކުރިމަތިވި ކަމަށެވެ. އޭނާއަށް އެންމެ އުނދަގޫވީ އައްޑޫ ބަސް ނޫން ބަހަކުން ވާހަކަ ދައްކަން ޖެހުމެވެ. އެހެންވީމަ ފުރަތަމަ ކޮޅު ވަރަށް ބޮޑަށް އުނދަގޫ ވެގެންދިޔަ އެވެ.\n"ކުދިކުދި އުނދަގޫތައް އަސްލު ދިމާވި، އެންމެ އުނދަގޫވީ ޑައިލޮގު ކިޔަން. މި އުޅެނީ މުޅިން ވެސް އައްޑޫގައި. އެހެންވީމަ މުޅިންވެސް ވާހަކަ ދައްކަނީ އައްޑޫ ބަހުން. އެހެންވީމަ ކުއްލިއަކަށް މުޅިން އެ ނޫން ގޮތަކަށް ވާހަކަ ދައްކަންވީމަ އަސްލު އުނދަގޫވި. އެ ނޫނީ އެހެން އެއްވެސް ކަމެއް ދިމައެއް ނުވޭ."\nފިލްމު "ނީނާ" ގެ ޝޫޓިންއަށް މަރިޔަމް ރަޝީދާ ލ. އަތޮޅުގައި\n"ނީނާ" ގައި ކުރެވުނު މަސައްކަތްތަކާމެދު މަރިޔަމް ރަޝީދާ ހުރީ އުފަލުންނެވެ. އެކްޓިންނާ ދޭތެރޭ ވެސް އޭނާ ހިތްހަމަޖެހެ އެވެ. އެހެންވީމަ 30 އަހަރު ފަހުން ނަމަވެސް އަލުން ސްކްރީނަށް އޭނާ އެ އަންނަނީ ހިތްހަމަ ޖެހުމާއެކު ގައެވެ.\nމަރިޔަމް ރަޝީދާ ވަނީ "ނީނާ" އިން ދިން ފުރުސަތަށް އިއްލެއަށް ޝުކުރު އަދާކޮށްފަ އެވެ.\n"ވަރަށް ތަފާތު ޑައިރެކްޓަރެއް އިއްލެއަކީ، ވަރަށް ރަނގަޅު، ހަމަ ވަރަށް ރަނގަޅު،" މަރިޔަމް ބުންޏެވެ.\nއޭނާ ހުރީ ދެންވެސް ލިބޭ ފުރުސަތުތަކުގެ ބޭނުން ހިފާ ގޮތަށެވެ. ނަމަވެސް އެކަން ކުރެވޭނީ އޭނާ ދިރިއުޅޭ އައްޑޫ ސިޓީގައި ފިލްމުގެ ޝޫޓިން ކުރިއަށް ގެންދާނަމަ ނުވަތަ އެހެން ތާކަށް ގެންދިއުމާއި، ހުރުން ފަދަ ހަރަދުތައް ފިލްމުގެ ކްރޫއިން ކުރާނަަމަ އެވެ.\nތިރީސް އަހަރު ފަހުން އަލުން މަރިޔަމް ރަޝީދާގެ ފިލްމެއް ބަލާލަން ލިބެނީ އެވެ. ނަމަވެސް މަރިޔަމް ރަޝީދާއަކީ ދިވެހި ފިލްމީ ދާއިރާގެ ގަދަ ނަމެކެވެ. ހާއްސަކޮށް މިސްރުގެ ކުޅަދާނަ އެކްޓަރު ފާރޫގް އަލް ފިޝަވީއާއެކު ކުޅުނު "ޔޫސުފް އެންޑް ޒައިނަބު" އެއީ އޭގެ ހެއްކެކެވެ. އޭރު އޭނާގެ އުމުރުން އެންމެ 17 އަހަރެވެ.\nއޭގެ ފަހުން ފުލުފުލުގައި ނިކުތް އޭނާގެ ކޮންމެ ފިލްމަކީ އޭރު ހިޓެކެވެ. "އިތުބާރު"، "ހާސިލް" އަދި "ލޭކަރުނަ" އަކީ އެންމެ ވަރުގަދަ ފިލްމުތަކެވެ.\nއެ ފިލްމުތަކުގެ ތެރެއިން "އިތުބާރު" އަކީ ބެލުންތެރިން އެންމެ ބޮޑަށް މަރިޔަމް ރަޝީދާ ފާހަގަކުރި ފިލްމެވެ. މިއަދުވެސް އެ ފިލްމުގެ ބައެއް މުހިންމު ޑައިލޮގްތައް ދިވެހިން ހިތުދަހެވެ. ހާއްސަކޮށް "އޭ ބަލަ ލަތީފާ..." ޑައިލޮގެވެ. ކުޅަދާނަ ފިލްމީ ލެޖެންޑް ހާޖަރާގެ ރުޅިވެރިކަމުގެ ބަސްތައް "އިތުބާރު" ގައި އަމާޒުވަނީ އެ ފިލްމުގައި ލަތީފާގެ ރޯލް ކުޅެފައިވާ މަރިޔަމް ރަޝީދާއެވެ.\nޓީވީ މޯލްޑިވްސްގައި ޕްރަގްރާމް އެސިސްޓެންޓަކަށް އަހަރު ދުވަހު މަސައްކަތް ކުރުމަށްފަހު އަލުން އައްޑޫއަށް ބަދަލުވި ފަހުން މަރިޔަމް ރަޝީދާގެ ދިރިއުޅުން އޮތީ އެ ތަނުގައެވެ. ނަމަވެސް އޭނާ ގަބޫލުކުރާ ގޮތުގައި އޭނާގެ ކެރިއަރަކީ ފިލްމީ ދާއިރާއެވެ. އެހެންވީމަ އެ ދާއިރާއިން ނުފެނި ކިތަންމެ ދުވަހެއްވީނަމަވެސް ހިތް އޮތީ އެ ދާއިރާއާއެކުގައެވެ.


Reygandu 12 in fathihu hatharakah vehicle dhuhvun manaakohfi\nވެހިކަލް ދައްކާލުމަށް ބޭއްވި އިވެންޓެއްގެ ތެރެއިން: ރޭގަނޑު 12 އިން ފަތިހު ހަތަރަކަށް ވެހިކަލް ދުއްވުން ވަނީ މަނާކޮށްފައި -- އަވަސް ފޮޓޯ\nރޭގަނޑު 12 އިން ފަތިހު ހަތަރަކަށް ވެހިކަލް ދުއްވުން މަނާކޮށްފި އެވެ. މި އެންގުމަށް އަމަލު ކުރަން ފަށާނީ ބުދަ ދުވަހުން ފެށިގެންނެވެ.\nމިއީ ކޮވިޑް-19 އިން ރައްކާތެރިވުމުގެ ގޮތުންނާއި ބަލިފެތުރުން ކޮންޓްރޯލް ކުރުމަށް އެޅި ފިޔަވަޅެކެވެ. މީގެ ކުރިންވެސް ކޮވިޑް ކޭސްތައް ގިނަވުމުން ވެހިކަލް މަނާ ވަގުތުތަކެއް ހަމަޖެއްސިއެވެ. އެކަމުގެ ބޭނުމަކީ ބޭރަށް ނިކުމެ އުޅޭ މީހުންގެ އަދަދު މަދުކުރުމެވެ.\nޑިރެކްޓަރު ޖެނެރަލް އޮފް ޕަބްލިކް ހެލްތް ނެރުއްވާފައިވާ ފިޔަވަޅުތަކަށް ބަދަލު ގެނައުމުގެ އެންގުމުގަައި ބުނެފައިވަނީ މި މަހުގެ ފަސްވަނަ ދުވަހުން ފެށިގެން ރޭގަނޑު 12 އިން ފަތިހު ހަތަރަކަށް ވެހިކަލްގައި އުޅެވޭނީ ހަމައެެކަނި ހުއްދަ އޮތް ފަރާތްތަކަށް ކަމަށެވެ. އެއީ ސިފައިންނާއި ފުލުހުންނާއި ސިއްހީ ހިދުމަތް ދޭ އިދާރާތަކުގެ މުވައްޒަފުންނާއި އެ މުވައްޒަފުން ދުއްވާ އުޅަނދުފަހަރާއި އެމްބިއުލަންސް އަދި ހެލްތް އިމާޖެންސީ އޮޕަރޭޝަން ސެންޓަރުގެ ފާސް ލިބިފައިވާ މީހުންނާއި. އެމެޖެންސީކޮށް ސިއްހީ ހިދުމަތް ހޯދާންޖެހޭ މީހުންނެވެ.\nވެހިކަލް ދުއްވުން މަނާ ގަޑި ކަނޑައެޅުމުގެ އިތުރުން ސަރުކާރުގެ އޮފީސްތައް ބަންދުކޮށް ހިދުމަތް ދިނުން އޮންްލައިން ކުރުމަށްވެސް ވަނީ ނިންމާފައެވެ. އަދި މާލެ ސަރަހައްދުގައި ޕާކުތަކާއި މައިޒާންތައް ބަންދު ކުރުމާއި ކުޅިވަރުކުޅޭ ތަންތަނާއި ދުވާ ޓްރެކުތަކާއި ސްވިމިން ޓްރެކްތައް ބަންދުކުރުމާއި ކުޅިވަރުކުޅުމާއި ކުޅިވަރުގެ މުބާރާތްތައް ބޭއްވުން ހުއްޓައިލުމަށްވެސް ވަނީ އަންގާފައެވެ.\nއަދި ހުއްދައާއެކު ޒަރޫރީ ބޭނުންތައްކަށް ފިޔަވައި މީހުން ދިރިއުޅޭ ރަށްރަށަށް ދަތުރުކުރުން ހުއްޓައިލުމާއި ހުއްދައާއެކު ޒަރޫރީ ބޭނުންތަކަށް ފިޔަވައި ސިނާއީ މަސައްކަތްތައް ކުރާ ރަށްރަށަށް ދަތުރުކުރުންވެސް މަނާކޮށްފައިވެއެވެ.\nސިނާއީ މަސައްކަތް ކުރާ ރަށްރަށުން މީހުން ދިރިއުޅޭ ރަށްރަށަށް ދަތުރުކުރުން ހުއްޓައިލުމާއި އިންޑިއާއިން ދިވެހިރާއްޖެއަށް އަންނަ ދިވެހިންނާއި ވާކްޕާމިޓް ހޯލްޑަރުން 14 ދުވަހުގެ ކަރަންޓީނެއް ފުރިހަމަ ކުރުމާއި ކަރަންޓީނަށް ފަހު ޕީސީއާރު ޓެސްޓް ހެދުމާއި ވެކްސިންގެ ދެ ޑޯޒް ފުރިހަމަކުރުމުން ދަތުރުކުރުމަށް ދެވިފައިވާ ލުއިތައް މެދުކަނޑައިލުމަށްވެސް ވަނީ ނިންމާފައެވެ.\nދެކުނުގެ ދެ ސިޓީއަށް 10 ގަޑިއިރުގެ ކާފިއުއެއް


Mahloof'ge Dhauvaa Furihama Kuran Beynunvaa Liyunthah PG Ah Fonuvaifi - Vaguthu\nމަހްލޫފްގެ ދައުވާ ފުރިހަމަ ކުރަން ބޭނުންވާ ލިޔުންތައް ޕީޖީއަށް ފޮނުވައިފި\n3 ހަފްތާ ކުރިން ( ޖޫން 28, 2021 )\nއެމްއެމްޕީއާރުސީގެ ބޮޑު ޚިޔާނާތުގެ ފައިސާ ލިބުނު ކަމުގެ ތުހުމަތުގައި ޔޫތް މިނިސްޓަރު އަހްމަދު މަހްލޫފްގެ މައްޗަށް އުފުލާފައިވާ ދެ ދައުވާ ސާފުކޮށްދޭން ޕްރޮސެކިއުޓާ ޖެނެރަލް (ޕީޖީ) އޮފީހުން ފޮނުވި ސިޓީގެ ޖަވާބު އެންޓި ކޮރަޕްޝަން ކޮމިޝަން (އޭސީސީ) އިން ފޮނުވައިފިއެވެ.\nމަހްލޫފްގެ މައްޗަށް ރިޝްވަތު ހިފުމުގެ ކުށުގެ ދައުވާއާއި ދޮގު މައުލޫމާތު ދިން ކަމުގެ ކުށުގެ ދައުވާ އުފުލަން އެންޓި ކޮރަޕްޝަން ކޮމިޝަން (އޭސީސީ) އިން ޕީޖީ އޮފީހަށް ފޮނުވީ މި މަހުގެ ނުވަ ވަނަ ދުވަހުގައެވެ. އޭގައި ސާފު ކުރަން ހުރި އިތުރު ކަންކަން ސާފުކޮށްދޭން އެދުނީ މި މަހުގެ 18 ވަނަ ދުވަހުއެވެ.\nޑިއުޓީ ޕްރޮސެކިއުޝަން ނަމުގައި އޮންނަ މި މަރުހަލާ ކުރިއަށް ގެންދިއުމުގެ ގޮތުން ޕީޖީ އޮފީހުން އޭސީސީގައި އެ ކަމަށް އެދުނުތާ މިއަދަށް 10 ދުވަސް ހަމަވެފައިވާއިރު، އަދިވެސް މަހްލޫފްގެ މައްޗަށް ދައުވާ އުފުލުމުގައި ވަކި ގޮތެއް ނުނިންމެއެވެ.\nއޭސީސީގެ މީޑިއާ އޮފިޝަލް "ވަގުތު" އަށް ވިދާޅުވީ، ޕީޖީ އޮފީހުން ފޮނުވި ސިޓީއާ ގުޅިގެން ފުރިހަމަ ކުރަން ޖެހޭ އިދާރީ މަސައްކަތްތައް ކުރުމަށް ފަހު، ހުރިހާ ލިޔެކިއުންތައް ޕީޖީ އޮފީހަށް ފޮނުވީ އިއްޔެގެ ވަގުތެއްގައި ކަމަށެވެ.\nއެސެޓް ރެކެވަރީގެ ރިޔާސީ ކޮމިޝަނާއި ޕީޖީ އޮފީހާއި އޭސީސީއާއި ފުލުހުން ގުޅިގެން އެމްއެމްޕީއާރުސީގެ ޚިޔާނާތުގެ ތަހުގީގު ކުރިއަށް ގެންދާއިރު، އިދާރާތަކުން އެކުލަވާލާފައިވާ ފައިސާ ލިބުނު މީހުންގެ ލިސްޓުގައި މަހްލޫފްގެ ނަން އެބަ އޮތެވެ.\nމީގެ ކުރިން މަހްލޫފް ވެސް ދިފާއުވާން ދެއްކެވީ މި ވާހަކައެވެ.\nއޭނާއަށް ލިބިވަޑައިގެންނެވި ފައިސާއަކީ ޑޮލަރު ގަތުމުގެ މުއާމަލާތެއްގައި ލިބިވަޑައިގެންނެވި ފައިސާ ކަމުގައެވެ. އެއީ ޚިޔާނާތުގެ ފައިސާ ކަން އޭނާއަށް އެނގިވަޑައިނުގަންނަވާ ކަމުގައި މަހްލޫފް ވިދާޅުވަމުން ގެންދެވިއެވެ.\nޖޫން 28, 2021 11:49\nގިނަ މީހުން ބުނާގޮތުގަ އަދިވެސް ކޮންމެވެސް އެއްޗެއް މަދުވާނެ ނޫނީ އުންސުރު ހަމަނުވާނެޔޯ، މިޕީޖީ ހުރެގެން ތިކަހަލަ ދައުވާތަކެއް ނުކުރާނެޔޯ އެއީ ތެދެއްބާ؟\nޖޫން 28, 2021 14:50\nމާހުލޫފަކީ މިހާތަނަށް އައި އެންމެ ހިންގުންތެރި މުޜާލީ ޔޫތު މިނިސްޓަރު... ނުޥެ ހުރި އެތަކެއްކަމެއް އެބަކޮށްދޭ... ސުކުރިއްޔާ މަހުލޫފް ކުޅަިވަރުގެ އާޢިލާއިން ބަލައިގަންފިން ..\nޖޫން 28, 2021 15:16\nރަނގަޅަށްބަލާތިމިފަހަރު އުންސުރާފަންސުރާދިމާވޭތޯ؟ ތިޔައީކުޅޭކުޅިވަރެއް!\nކުޅިވަރުނަމްބަރު 1 މަރުތަކާބެހޭކުޅިވަރު\n"2ކޮރަޕްޝަނާބެހޭކުޅިވަރު\n"3ޖިންސީފުރައްސާރައިގެކުޅިވަރު\n"4އެމްއެމްޕީއާރުސީގެކުޅިވަރު\n"5ބަދަލުދިނުމުގެކުޅިވަރު\n"6ފުލެޓުތަކާބެހޭކުޅިވަރު\nމީގޭންއެއްވެސްކުޅިވަރެއްގެކަމެއް އުންސުރާފަންސުރުދިމާނުވާތީ މިސަރުކާރަކަށްނުބެލޭނެ! މިސަރުކާރަށްކުރެވޭނެކަމަކީ މަޖިލިސްތެރޭ ނާޗަރަންގީކުޅުން!\nޖޫން 28, 2021 15:18\nފޮނުވި ސިޓީ ގެ ޖަވާބު މި ވަގުތު ކޮވިޑާއި ދެވޭކަށް ނެތް


Kafaalaathu libumaaeku Rhea geyah, ekamaku sharuthu thah gina – Iru\nކަފާލާތު ލިބުމާއެކު ރިއާ ގެއަށް، އެކަމަކު ޝަރުތުތައް ގިނަ\nމަސްތުވާތަކެތީގެ މައްސަލައެއްގައި ހައްޔަރުކޮށްފައި ހުރި ބޮލީވުޑް އެކްޓްރެސް ރިއާ ޗަކްރަބަތީއަށް ކަފާލާތު ދޭން މުމްބާއީ ހައި ކޯޓުން ނިންމުމާއެކު، ރިއާ ގެއަށް ބަދަލުވެއްޖެއެވެ.\n28 އަހަރުގެ ބަތަލާ މިއަދު ގެއަށް ބަދަލުވެފައި ވަނީ އެއްމަސް ދުވަސް ޖަލުގައި ހޭދަ ކުރުމަށްފަހުގައެވެ. އަދި ރިއާ ދިރިއުޅޭ ގެ ކައިރިއަށް އޭނާގެ ކާރު މަޑުކުރާތަން ނޫސްވެރިން ވަނީ ފޮޓޯ ނަގައި ވީޑިއޯ ކޮށްފައެވެ.\nރިއާއަށް ކަފާލާތުދޭން ކޯޓުން މިއަދު ނިންމާފައި ވިޔަސް، ރިއާގެ ކޮއްކޮ ޝޮވިކް ޗަކްރަބަތީގެ ބަންދުގެ މުއްދަތު ވަނީ ދަމަހައްޓައިފައެވެ. ބައެއް މީޑިއާތަކުން ރިޕޯޓުކުރާ ގޮތުގައި ރިއާއަށް ކަފާލާތު ހަމަޖެހުނީ އެއް ލައްކަ ރުފިޔާގެ ބޮންޑެއް ދައްކައިގެނެވެ. އަދި ކަފާލާތުގެ ދަށުން ގެއަށް ބަދަލު ކުރުމުގެ ކުރިން ރިއާ ވަނީ ގިނަ ޝަރުތުތަކަކަށް އެއްބަސް ވެފައި ކަމަށް ބުނެއެވެ.\nއޭގެތެރޭގައި، ދޫކޮށްލާ ފުރަތަމަ 10 ދުވަހު ގަވާއިދުން ފުލުސް އޮފީހަށް ހާޒިރުވުމާއި، ޤައުމުން ބޭރަށް ދަތުރު ނުކުރުން ހިމެނެއެވެ. ހަމައެހެންމެ، މުމްބާއީ ދޫކޮށްދާނަމަ ތަހުގީގީ އިދާރާތަކަށް އަންގަން ޖެހޭ ކަމަށް ވެސް މީޑިއާތަކުން ބުނެއެވެ. ބައެއް ނޫސްތަކުން ބުނަނީ ރިއާގެ ޕާސްޕޯޓު ހިފަހައްޓާފައިވާ ކަމަށެވެ.\nރިއާ ޗަކްރަބަތީ ހައްޔަރު ކުރެވުނީ ޖޫންމަހު މަރުވި އެކްޓަރު ސުޝާންތު ސިންގް ރާޖްޕުތުގެ މަރުގެ ތަހުގީގަށް ހާމަވި މަސްތުވާތަކެއްޗާ ބެހޭ މައްސަލައެއްގައެވެ. އެގޮތުން ރިއާގެ މައްޗަށް ކުރެވޭ ތުހުމަތުތަކަކީ މަސްތުވާތަކެތި ގަނެ ރައްކާކުރުމާއި، އޭގެ ބޭނުން ކުރުމެވެ. މީގެތެރެއިން މަސްތުވާތަކެތި އަތުގައި ގެންގުޅުނު ކަމަށް ރިއާ ވަނީ އެއްބަސްވެފައެވެ.


Meege 100 Aharu Fahun Raajje Dhaany Kanduge Ethah Haas Footu Adiyah Noonbaa'eve?\nމީގެ 100 އަހަރު ފަހުން ރާއްޖެ ދާނީ ކަނޑުގެ އެތައްހާސް ފޫޓެއްގެ އަޑިޔަށް ނޫންބާވައެވެ؟\nކަނޑުގެ އެތައްހާސް ފޫޓެއްގެ އަޑ\nއަޅުގަނޑުމެންގެ ވަށައިގެންވާ މާޙައުލަކީ ކޮންމެ މީހަކަށް ވެސް އެނގޭނެ ފަދައިން ވެށްޓެވެ. ވެށްޓެއް ނެތްތަނެއްގައި ދިރުމެއް ނުވާނޭވެސް ބުނެވިދާނެއެވެ. ސަބަބަކީ ވެށްޓަކީ އޭގައި އެތަކެއް ދިރުންތަކެއް ދިރިއުޅެމުން ދާ ތަނެއް ކަމުގައި ވާތީއެވެ.\nރަނގަޅު ސާފު ވެށްޓެއް ނެތްނަމަ އެއީ ޤައުމެއް ނެތިދިޔުމޭ ބުނުމަކުން ދޮގަކަށް ނުވާނެއެވެ. ވަކީން ޚާއްޞަކޮށް ދިވެހިރާއްޖެ ފަދަ ކުދި ޖަޒީރާ ޤައުމުތަކެވެ. ވެށި ޙިމާޔަތް ކުރެވޭނީ ނުވަތަ އެހެންވެސް ތަނެއް ޙިމާޔަތްކުރެވޭނީ ހަމަ އެތަނެއްގެ ވެރި، އެތަނެއްގައި ދިރިއުޅޭމީހުންނަށެވެ. ހަމަ މި ބީދައިން ދިވެހި ވެށި ޙިމާޔަތް ކޮށް ދެމެހެއްޓޭނީވެސް މިރަންހާރުގެ މައްޗަށް އެކުލެވިގެންވާ ރަށްތަކުގެ މީހުނަށެވެ. މީގެ މިސާލެއްގެ ގޮތުން އަޅުގަނޑުމެން އުޅޭ ކޮޓަރިތަކަށް ބަލައިލަމާތޯ އެވެ؟ އަޅުގަނޑުމެން އެތަނަށް ކުނި އެޅީމާ ހަމަ އެ ކުނި ކޮޅު ގިނަފަހަރަށް ނަގަންޖެެހިފައި އޮންނަނީ ޚުދު ތިމާއެވެ.\nމިއަދު ދުނިޔޭގެ ސައިންސްވެރިން ކަންބޮޑުވާ އެންމެ ބޮޑު އެއްމައްސަލައަކީ ތިމާވެށީގެ މައްސަލައެވެ. ސަބަބަކަށް ވަނީ މިއަދު އަޅުގަނޑުމެންނާ ކުރިމަތިލާން ޖެހިފައިވާ ޤުދުރަތީ ބޮޑެތި މައްސަލަތަކެވެ. ޖައްވު ހޫނުވުމާއި އޯޒޯން ފަށަލަ ތުނިވުމާއި، ކަނޑުގެ ލޮނުގަނޑު އުފުލުން ފަދަ ބޮޑެތި މައްސަލަތަކެވެ. މީގެ ހިތި ރަހަ ވަނީ ދިވެހީންނާ ވެސް ކުރިމަތިލާން ޖެހިފައެވެ. ރާއްޖެތޭރޭގެ ބައެއް ރަށްރަށުގެ ރައްޔިތުން މިވަނީ އެމީހުންގެ އަމިއްލަ ވަޒަން ދޫކޮށް ކަރުނަޔާއެކު އެހެން ރަށްރަށް ހިިޖުރަކުރަންޖެހިފައެވެ. އެހެންކަމުން މިގޮތަށް ކަންތައްތައް ދިގުލައިގެން ހިނގައްޖެނަމަ ރާއްޖޭގެ އާބާދީގެ ބޮޑުބައި ހިއްސާ ކުރާ އަތޮޅުތަކުގެ މީހުން ހަމަ ޔަޤީނުންވެސް ބަދަލުކުރާނެ ތަނެއް ނު އޮންނާނެއެވެ.\nދިވެހިރާއްޖޭގެ ވެށްޓަކީ ވަރަށްވެސް ނާޒުކު ވެށްޓެކެވެ. އަޅުގަނޑުމެންގެ ރާއްޖެ މިވަނީ ޖޯގްރަފިކަލް ގޮތުން ދުނިޔޭގެ މެދުގައި އަދި ހަމައެހެންމެ ރަށްތައް އެތުރިފައިވާ ގޮތުންނެވެ. ނަމަވެސް މި ކަމުން އަޅުގަނޑުމެންނަށް ފައިދާއެއްވެސް ލިބެއެވެ. އެއީ އަޅުގަނޑުމެންގެ ރާއްޖެ ބޭރުގެ އެހެނިހެން ޤައުމުތަކާ ޚިލާފަށް މޫސުމީ ތަފާތުވުމެއް ނެތުމެވެ. މީގެ ބަދަލުގައި އަޅުގަނޑުމެން ކޮންމެ އަހަރަކު ކުރިމަތިލާން ޖެހެނީ އެންމެ ދެ މޫސުމާއެވެ. ވިއްސާރަކުރާ މޫސުމަކާއި ހޫނު މޫސުމެކެވެ. ތިމާވެށްޓަށް ލިބެމުންދާ ގެއްލުންތައް ޙައްލުކުރެވޭނީ އަޅުގަނޑުމެން ދިވެހިން އެއް ރޫޙެއްގައި މަސައްކަތްކޮށްގެންނެވެ. އެ ކަންތައްތައް ކުރުމަށްޓަކައި ވަރަށް ގިނަ މަސައްކަތްތައް ކުރަންޖެހެއެވެ. މިގޮތުން ބަލާލާއިރު ކުނި މެނޭޖްކުރުމަކީވެސް ވަރަށް ބޭނުންތެރިކަމެކެވެ. ކުނި ނައްތާލުމުގެ ހަރުދަނާ ޤަވާޢިދެއް ނެތްނަމަ މިއީ ވަރަށް ވެސް ބޮޑުކަމަކަށް ވެދާނެއެވެ. ވީމާ އަޅުގަނޑުމެން މިކަމާ ދޭތެރޭގައި ފުންކޮށް ވިސްނާލުން ވަރަށް ވެސް ބޭނުމެވެ. ޖައްވު ނުސާފުވާން ދިމާވާ އެންމެ ބޮޑު އެއް ސަބަބަކީ ބޭރުގެ ޞިނާޢީ ކާރުޚާނާތަކުން ދޫކުރާ ވިހަ ދުމެވެ.\nއެހެންނަމަވެސް އަޅުގަނޑުމެންގެ ރާއްޖޭގައި އެފަދަ ކާރުޚާނާއެއް ނެތް ކަމުގައިވިޔަސް އަޅުގަނޑުމެންނަށް މި ރޮނގުންވެސް ކުރެވިދާނެ ކަމެއް އެބައޮތެވެ. އެއީ އެ ފަދަ ޤައުމުތަކަށް އެކަން ހުއްޓުވުމަށްޓަކައި ބާރުއެޅިދާނެއެވެ. ނޫނީ އެމީހުންނަށް އެކަން ހުއްޓުވުގައި އެހީތެރިވެ ހިތްވަރުދެވިދާނެއެވެ. ދުއްވާ ތަކެތިން ބޭރުކުރާ ދުމަކީވެސް ވަރަށް ނުރައްކާތެރި ދުމެކެވެ. މިކަމަކީ މިއަދު އަޅުގަނޑުމެންގެ ރާއްޖޭގައި ވެސް ކުރިމަތިލާން ޖެހިފައިވާ ކަމެކެވެ. މިކަން އަތޮޅުތަކަށްވުރެން ބޮޑަށް ފާހަގަކުރެވޭނީ ވެރިރަށް މާލެއިންނެވެ. އަޅުގަނޑު ދަންނަވާލަން އޮތްހާވެސް ވާހަކަޔަކީ އަޅުގަނޑުމެންގެ ރާއްޖެއަށް އެއްވެސް ދުއްވާއެއްޗެއް ބޭނުމެއް ނުވެއެވެ. ސަބަބަކީ އަޅުގަނޑުމެންގެ ރާއްޖޭގެ މަދު ރަށެއް މެނުވީ ރަށުގެ ދެ ކޮޅު ނުފެންނަ ރަށެއް ނުއޮންނާތީއެވެ. ކޮންމެއަކަސް މިއީ މިއަދު އަޅުގަނޑުމެންގެ އާދަތައް ހުރިނެތްގޮތް ބައްލަވާށެވެ. އަޅުގަނޑުމެން ކައިރީގައި ހުންނަ ތަނަކަށްވެސް ދަނީ ދުއްވާއެއްޗެއްގައެވެ.\nމިއީ އަޅުގަނޑުމެން ހިތާމަކުރަން ވެއްޖެކަމެކެވެ. އަޅުގަނޑުމެންގެ އާދަތައް ހުންނަގޮތުން ބައެއް ފަހަރަށް ފަޅުފަޅުން ވެލިނަގައި ހެދުމަކީވެސް ވަރަށް ޢާއްމުކަމެކެވެ. އެހެންނަމަވެސް ދަންނަވާލަން ބޭނުންވަނީ ކުޑަ ކުޑަ ވެލިކޮޅެއް އުފެދެންވެސް 1000 ވުރެ ގިނަދުވަސް ނަގާވާހަކަ އެވެ. އާދެ މިއީ އިންސާނީ ދަރިފަސްކޮޅުގެ 10 ޖީލް އުފަންވެ ދިރިއުޅެ ނެތި ފަނާވާހަކަ ދުވަހެވެ. މިއީ އަޅުގަނޑު ހެދި ދިރަސާއެއް ކަމުގައި ނުވިޔަސް، މިއީ ކުޅަދާނަ ސައިންސްވެރިން ހޯދާ ބަލައިފައިވާ ކަންތައްތަކެވެ. މިފަދަ ގޮތަކަށް އަޅުގަނޑުމެންގެ އާދަތައް ހުންނަނަމަ މީގެ 100 އަހަރުފަހުން ރާއްޖެދާނީ ކަނޑުގެ އެތައްހާސް ފޫޓެއްގެ އަޑިޔަށް ނޫންބާވައެވެ؟ އޭރުން އެވީ ކިހިނެއްތޯ އެވެ؟ އަޅުގަނޑުމެންގެ ކާބަފައިން އަޅުގަނޑުމެނަށް ފޯރުކޮށްދިން އަގުހުރި ތަރިކަ އަންނަން އޮތް ޖީލްތަކަށް ފޯރުކޮށްދިނުމަގައި އަޅުގަނޑު މެންނަށް ވެވުނު ހަމަ އެކަނި ކަމަކީ އެ އަމާނާތަށް ޚިޔާނާތްތެރިވުމެވެ. ދިވެހިރާއްޖެ ފަތުރުވެރިކަމުގެ ރޮނގުންވެސް މިވަނީ ވަރަށް ކުރިއަރައިފައެވެ. ވަކީން ޚާއްޞަކޮށް ފަރުތަކާއި ކަނޑުއަޑީގެ ހިތްގައިމު މަންޒަރުތަކުންނެވެ.\nއެހެންނަމަވެސް ހިތާމަޔާއެކު ދަންނަވާލަން ބޭނުންވަނީ މިއަދު އަޅުގަނޑުމެންގެ ފަރުތަކަށް ލިބެމުންދާ ގެއްލުންތަކުގެ ސަބަބުން ފަތުރުވެރިކަން ދަށަށް ދާން ފަށައިފި ވާހަކަ އެވެ. އޭރުން އަޅުގަނޑުމެންގެ ރާއްޖެއަށް ލިބިފައިމިވާ ޝަރަފާއި ޤަދަރު އަޅުގަނޑުމެންގެ އަތުން ބީވެގެން ދިޔައީއެވެ. މިއަދު އަޅުގަނޑުމެންގެ ތިމާވެށްޓަށް ލިބިމުންދާ ގެއްލުންތަކުގެ ސަބަބުން އަސަރު ނުފޯރަނީ ފަހެ ކޮން ރޮނގަކުން ބާވައޭ އަޅުގަނޑުގެ ހިތަށް ވެރިވެގަނެއެވެ. މިކަން މިގޮތަށް ހިނގައްޖެނަމަ އަޅުގަނޑުމެންގެ ލޮބުވެތި ދިވެހި ވަޠަން ދޫކޮށްފައި ދާންޖެހޭނީ ތިމާވެށީގެ ރެފިއުޖީންގެ ގޮތުގައި އެހެން ކޮންމެވެސް ޤައުމަކަށެވެ. އޭރުން އަޅުގަނޑުމެންގެ އާދަކާދައާއި ޘަޤާފަތަށް ބުރު އަރައި އަޅުގަނޑުމެންގެ މާތްވެގެންވާ އިސްލާމްދީނުގެ މަތިވެރި ޢަޤީދާ ބަލިކަށިވެދާނެއެވެ. އެހެން ކަމުން އަޅުގަނޑުގެ މިލިޔުންކޮޅު ނިންމާލާނީވެސް އަޅުގަނޑުމެންގެ ރާއްޖޭގެ ތިމާވެށި ޙިމާޔަތް ކުރުމަށް ގޮވާލަމުންނެވެ.


Henderson Island in dhuniyeyge ehen hurihaa hisaabakah vure gina plastic kuni fenun - TrendingRED\n17 މޭ 2017 - 15:32\nގާތްގަނޑަކަށް 38 މިލިއަން ޕްލާސްޓިކް ކުނި ވަނީ ހެންޑަރސަން އައިލޭންޑް ގެ ގޮނޑުދޮށަށް އެއްވެފައި ހުއްޓާ ފެނިފައެވެ. ހެންޑަރސަން އައިލޭންޑް އަކީ ދުނިޔޭގެ އެންމެ ފަޅު އަދި ދުރު ރަށް ތަކުގެ ތެރެއިން އެއް ރަށެވެ.\nސައުތު ޕެސިފިކް އޯޝަންގައިވާ ފަޅުރަށް، ހެންޑަރސަން އައިލޭންޑްއިން ދުނިޔޭގެ އެންމެ ގިނަ އަދަދެއްގެ ޕޮލިއުޝަން އުފައްދާ ބާވަތުގެ ކުނި ވަނީ ފެނިފައެވެ. ޕްލާސްޓިކް އަކީ ޕޮލިއުޝަންގެ %99.8 ހިއްސާއެވެ.\nހެންޑަރސަން އައިލޭންޑް އަކީ އެތަނުގެ މައި އަވަށާއި 5000 ކިލޯމީޓަރު ދުރުގައި ވާތަނެކެވެ. ނަމަވެސް މިތަނުން ދުނިޔޭގެ އެހެން ހުރިހާ ހިސާބުތަކަށް ވުރެ ގިނަ ކުނި ފެނުމަކީ ހައިރާން ވާނެ ކަމެއް ނޫން ހެއްޔެވެ؟\nމި ރަށަކީ ވަރަށް ދުރު އަދި ވަރަށް ފަޅު ރަށެއް ކަމުން މި ރަށަށް ޒިޔާރަތް ކުރަމުން ގެންދަނީ ކޮންމެ5އަހަރުން އަދި 10 އަހަރުން ދިރާސާ ކުރުމަށްޓަކައެވެ.\nމި ހާދިސާއިން ވެސް ޕްލާސްޓިކް ގެ ސަބަބުން ދުނިޔެއަށް އަސަރު ކުރާވަރު ފެނިގެން ދެއެވެ. މި ކުނި ތަކުގެ ތެރޭގައި ކަކުނި ޕްލާސްޓިކް އެއްޗެހި އޭގެ ގެދޮރަށް ހަދައިގެން އުޅުނު ކަމަށް ވެސް ވެއެވެ. އަދި ފެހި ވެލާ އެއްވެސް މި ޕްލާސްޓިކް ތަކުގެ ތެރޭގައި ތާށިވެފައި އޮއްވާ ވަނީ ފެނިފައެވެ. އަދި މި ދިރާސާއިން ދެއްކި ގޮތުގައި 200 އަށް ވުރެ ގިނަ މަސްމަހާއި މެއްސަށް ނުރައްކާވެފައި ކަމާއި %55 އަށް ވުރެ ގިނަ މޫދު ކައިރީ އުޅޭ ދޫނި އަދި2ބާވަތެއްގެ މަސްމަހާ މެއްސަށް ނުރައްކަލާއި ކުރިމަތިލާން ޖެހިފައި އޮތް މަންޒަރު މި ރަށުން ވަނީ ފެނިފައެވެ.\nއެހެން ކަމުން ޕްލާސްޓިކް ނައްތާލުމަށްޓަކައި އަޅުގަނޑުމެން ބުރަ މަސައްކަތެއް ކުރަން އެބަ ޖެހެއެވެ.


Loa Hiruvaa Nama Geygai Dhevidhaane Faruvaa - Vaguthu\nލޯ ހިރުވާ ނަމަ ގޭގައި ދެވިދާނެ ފަރުވާ\nލޯ ހިރުވުމަކީ އާންމުކޮށް ކުރިމަތިވާ ކަމެކެވެ. އެލާޖިކްވުމުގެ ސަބަބުން ނުވަތަ މޫސުން ބަދަލުވުމުގެ ސަބަބުން ނުވަތަ ލޮލަށް ކޮންމެވެސް އެއްޗެއް ވެއްޓިގެން ނުވަތަ މާ ގިނައިރު ވަންދެން ސްކްރީނަށް ބެލުމުން ވެސް ލޯ ހިރުވަފާނެއެވެ. މީގެއިތުރުން ބައެއް ފަހަރަށް ބޭނުން ކުރެވޭ ބޭހެއްގެ ސަބަބުން ވެސް ލޯ ހިރުވަފާނެއެވެ.\nލޯހިރުވާނަމަ ގޭގައި ކުރެވިދާނެ ކަންތައްތަކަކީ:\nލޮލުގައި އައިސްޕެކް އެޅުން.\nލޯ ހިރުވާ ނަމަ ލޮލަށް ފިނި ކުރުމަކީ ރަނގަޅު ކަމެކެވެ. ފިނިކޮށް ލޮލަށް އޮއްބާލުމުން ލޯ ހިރުވުން ރަނގަޅުވާނެއެވެ. އަދި އައިސްޕެކެއް ފަދަ އެއްޗެއް ބޭނުން ކުރެވިދާނެއެވެ. މީގެއިތުރުން ލޮލުން ދިލަ ނެގުމާއި ލޯ ރަތްވެފައި ހުރުން ފަދަ ކަންތައްތަކަށް ވެސް ލޯ ފިނި ކުރުމަކީ ރަނގަޅު ފަރުވާއެކެވެ.\nލޮލުގައި ފިނިފެން ހޭކުން ނުވަތަ ސާފު އައިސް ކިއުބެއް ނުވަތަ ސާފު ތުވާއްޔެއް ފިނިކޮށްފައި ލޮލުގައި ޖައްސައިގެން އިރުކޮޅަކު ހުރެލާށެވެ. ދުވާލަކު ދެ ފަހަރު ނުވަތަ ތިން ފަހަރު މިގޮތަށް ކަންތައް ކުރާށެވެ.\nސައިފަތުގައި ހިމެނޭ ޓެނިކް އެސިޑްގެ ސަބަބުން ލޮލުގައި ހުންނަ ހިކިކަން ކަނޑުވާލައެވެ. ބޭނުން ކޮށްފައިވާ ސައިފަތް ޕެކެޓެއް ރަނގަޅަށް ފިއްތާލުމަށްފަހު 30 މިނިޓް ވަންދެން ފުރިޖުގައި ބަހައްޓާލާށެވެ. އޭގެފަހުން ސައިފަތް ޕެކެޓް ލޯ މަތީގައި 15 ނުވަތަ 20 މިނިޓް ވަންދެން ބާއްވާލާށެވެ.\nކިޔުކަމްބާގައި ހިމެނޭ ވިޓަމިން ބީ6 އާއި ކެލްސިއަމްއާއި މެގްނީޝިއަމް މާއްދާއަކީ ލޮލަށް ރަނގަޅު ފަރުވާއެކެވެ. ކިއުކަމްބާ ދެ ފޮތި ނެގުމަށްފަހު 10 ނުވަތަ 15 މިނިޓްވަންދެން ފިނި ފެނުގައި ބާއްވާލާށެވެ. އޭގެފަހުގައި ކިއުކަމްބާ ފޮތިތައް ލޯ މަތީގައި 10 މިނިޓް ވަންދެން ބާއްވާލާށެވެ. ދުވާލަކު އެއްފަހަރު ނުވަތަ ދެ ފަހަރު މިކަން ކުރުން ރަނގަޅުވާނެއެވެ.\nލޯ ހިރުވާ ނަމަ އަތުން ލޯ އުނގުޅުމުގެ ބަދަލުގައި މި ކަންތައްތަކުގެ އަޖުމަ ބަލައިލާށެވެ.\nޖެނުއަރީ 29, 2021 11:42\nލޯ އުނގުޅީމަ މާއަރާމުވެފަ ހިތްހަމަ ޖެހުންލިބޭ.


Criminal court hingun gaazee Adam Mohamed aa havaalu koffi | Mihaaru\nކްރިމިނަލް ކޯޓު ހިންގުން ގާޒީ އާދަމް މުހައްމަދާ ހަވާލުކޮށްފި\nގާޒީ އާދަމް މުހައްމަދަށް ފަނޑިޔާރުކަމުގެ ފަތްކޮޅު ޖޭއެސްސީގެ ރައީސް ހިސާން ހަވާލުކޮށް ދެއްވަނީ: ކްރިމިނަލް ކޯޓު ހިންގުން އޭނާއާ ވަނީ ހަވާލު ކޮށްފައި -- ފޮޓޯ/މިހާރު\nޖުޑީޝަލް ސާވިސް ކޮމިޝަން (ޖޭއެސްސީ) އިން ބުނީ، ކްރިމިނަލް ކޯޓު ހިންގުން އާދަމް މުހައްމަދާ ހަވާލުކުރީ، އެ ޒިންމާ ކުރިން އަދާކުރެއްވި ގާޒީ އަލީ ރަޝީދު ސުޕްރީމް ކޯޓުގެ ފަނޑިޔާރު ކަމަށް މިއަދު އައްޔަން ކުރެއްވުމުން ކަމަށެވެ.\nގާޒީ އާދަމް މުހައްމަދަކީ މިދިޔަ ޖެނުއަރީ މަހު ކްރިމިނަލް ކޯޓަށް އައްޔަންކުރި ގާޒީ އެކެވެ. އޭގެ ކުރިން ޕްރޮސެކިއުޓާ ޖެނެރަލްގެ އޮފީސް އަދި ދިފާއީ ވަކީލެއްގެ ގޮތުގައި އޭނާ މަސައްކަތް ކުރެއްވި އެވެ.\nކްރިމިނަލް ކޯޓުގެ އިސް ގާޒީ އަކަށް އެންމެ ފަހުން ހުންނެވި އަހުމަދު ހައިލަމް މިދިޔަ އަހަރުގެ ނޮޮވެމްބަރު މަހު ސަސްޕެންޑްކުރި ފަހުން އެ ކޯޓު ހިންގަވަމުން ގެންދެވީ ގާޒީ އަލީ ރަޝީދެވެ. ހައިލަމް ވަކިކުރަން ޖޭއެސްސީން ރައްޔިތުން މަޖިލީހަށް ފޮނުވާފައި ވަނިކޮށް އޭނާ ވަނީ އިސްތިއުފާ ދެއްވައިފަ އެވެ.\nކްރިމިނަލް ކޯޓް ފަނޑިޔާރުން ޖުޑީޝަލް ސާވިސް ކޮމިޝަން ފަނޑިޔާރުން އައްޔަންކުރުން ޖުޑީޝަރީ\nމުސްކުޅިން ލައިގެން މިއޮތްހާދުވަހު ކޯޓުތައް ނުހިންގުނު، ޒުވާނުންގެ ހަކަތަ ހުންނާނެ، ތައުލީމު އެބަހުރި، ފުރުސަތު ދީފިނަމަ ނަތީޖާ ހާސިލުކުރާނެ. އާދަމު ވެސް ނަތީޖާ ދައްކާނެ ކަމާމެދު ޝައްކެއް ނުކުރަން.\nތަޖުރިބާއޭ އިޞްލާޙޭ އެޖެންޑާ 40 ހޭ ޖަޒީރާ މަލަމައްޗޭ ކިޔާނެކަމެއް ނެތް! އަތުޖެހުނު ދުވަހު ބޭނުން އެއްޗެއް ހަދައިލެވޭނީ! މިހިރަ ކަންކަމަކީ މާގިނަދުވަހަކު ލިބި އޮންނާނެ ކަންކަމެއް ނޫނޭ. އެބަޔަކު އައްޔަން ކުރި ބަޔަކަށް ނޫންތަ އިތުބާރުކުރެވޭނީ! ޅައެއް ހަރެއް ގިނަދުވަހެއް ކިޔާނެކަމެއް ނެތް.\nއަހުލާގު ރަނގަޅު ބޭފުޅެއްހެން ބަލާ ބެލުމަށް ހީވެއެވެ. ލިބިލެއްވި ފުރުސަތުގެ ބޭނުން ހިއްޕަވައިގެން ހަމަހަމަކަމާއެކު ކުރިއަށް ވަޑައިގަންނަވާނެކަމަށް އުންމީދު ކުރަމެވެ.\nބަލާ ބެލުމަށް ނުލާހިކު ފަލަ މީހުން އެކަމަކު އެއްގޮތަކަށްވެސް ނުކައި ތިބޭ މީހުން އުޅޭ. ބަންޑާރަ ނައިބުކަން ކުރި އަނިލްއަކީވެސް ދައުލަތުގެ އެއްވެސް އެއްޗެއްގައި ޖެހިފައި ހުރި މީހެއް ނޫން. އެކަމު ބަލާބެލުމަށް ބުނާނީ އޭނާ ވަރަށް ގިނައިން ކެޔޭދޯ.\nކޮންގްރެޓްސް އެޑަމް!! އުންމީދުކުރަން ޒިންމާދާރުކަމާއެކު މަސައްކަތްކުރައްވާނެކަމަށް.\nކަމަކުނުދޭ ، ކަޑައެއްނު ތަޖުރިބާ އެއްވެ ސް ނެތް މީހަކު ވިއްޔަ އެލީ\nޖޭ.އެސް.ސީ މިއަދު އެޖެންޑާ 19 އެބަ ތަންފީޒު ކުރެއެވެ. އޭގައި އޮތީ ފަނޑިޔާރުން ލަދުގަންނަވާލުމެވެ.\nވޭތުވެދިޔަ މުއްދަތުގަ ފެނުނީ ހިންގުން ދަށްކޮށް. އަދި މޮޅެއް ނޫން\nހައިލަމްއަށްވުރެ ތަޖުރިބާ ގިނައީ؟ އިދިކޮޅުގަ ހުރިއިރު ކިޔިހާ އެއްޗެހި، ވެރިކަމަށް އައީމާ ދޯ މި އެނގެނީ ހެދެން އޮތީ ކުރިން ގޯސްވެގެން އުޅުނު ގޮތްގޮތް ކަން\nޖޭއެސްސީން، ޖޭއެސްސީން އަމިއްލައަށް ހެދި އުޞޫލާއި ވެސް ޚިލާފު. ޖޭއެސްސީން އުޞޫލެއް ހަދާފައި އޮންނާނެ، ކޯޓުގެ އެންމެ ސީނިއަރު ފަނޑިޔާރާއި އޭ ހަވާލު ކުރާނީ. އެކަމަކު އަހަރެއް ނުވާ ފަނޑިޔާރަކާއި ތިޔަ ހަވާލުކުރީ ތަން ހިންގަން. ހަމަ އެ ގޮތަށް ހައިކޯޓުވެސް އުސްތާޛު ޢަބްދުﷲ ޙަމީދު ހުންނަވަނިކޮށް، އުސްތާޛު ޝުޢައިބުއާ ހަވާލު ކުރީ އަމިއްލައަށް ހެދި އުޞޫލައި ޚިލާފަށް.\nފަނޑިޔާރުކަމުގަ އަދި މިވީ އަށްމަސް ދުވަސް. މިހާރު ހިންގަން ތިޔަ ހަވާލުކުރީ. އުސޫލުގަ ބުނަނީ ހިދުމަތުގެ މުއްދަތަށް ބަލާފައޭ ހިންގުން ހަވާލުކުރާނީ. އަމިއްލައަށް ހަދާ އުސޫލާ ހިލާފުވެފަ ރައްޓެހިންނަށް ފަނޑިޔާރުކަމާއި މަގާމުތައް ބަހާލަނީ. ޖޭއެސްސީގެ ކޮމްޕޮޒިޝަން ބަދަލުކުރަން ވައުދުވެގެން އައި މީހުން މިހާރު ޖޭއެސްސީ މިބަދަލުކުރީ ސަރުކާރުގެ ވުޒާރާއަކަށް.\nހި ސާންމެން ބޭނުން ގޮތަކަށް ކަންކަންކުރަން


ކައުންސިލް އިންތިހާބްގައި ސަރުކާރު ކޯލިޝަނަށް އެކުގައި ހިނގޭނެ މަގެއް ނެތް: ޖަމީލު – Dhen.mv\nކައުންސިލް އިންތިހާބްގައި ސަރުކާރު ކޯލިޝަނަށް އެކުގައި ހިނގޭނެ މަގެއް ނެތް: ޖަމީލު\nދެން އެމްވީ January 15, 2020 - 10:16 pm\nކުރިއަށް އޮތް ލޯކަލް ކައުންސިލް އިންތިހާބްގައި ސަރުކާރު ކޯލިޝަން އަށް އެކުގައި ހިނގޭނެ މަގެއް ނެތް ކަމަށް ކުރީގެ ނައިބް ރައީސް ޑރ.މުހައްމަދު ޖަމީލު އަހުމަދު ވިދާޅުވެއްޖެއެވެ.\nޖަމީލު މިހެން ވިދާޅުވެފައިމިވަނީ އެމްޑީޕީ މެމްބަރުންނަށް ހައްގު މިންވަރު ނުލިބިގެން އުޅެނީ ކޯލީޝަނާއި ހެދި ކަމަށް އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ދާދިފަހުން ވިދާޅުވެފައިވަނިކޮށެވެ.\nޖަމީލު މިއަދު ކުރެއްވި ޓްވީޓެއްގައި ވިދާޅުވީ ކޯލިޝަންއާ ބެހޭގޮތުން ރައީސް ނަޝީދު އާ ވާހަކައެއް ވިދާޅުނުވާ ކަމަށާއި މަޖިލިސް އިންތިޚާބުގައި ވެސް ކޯލިޝަނެއް ނެތް ކަމަށެވެ. އަދި ކައުންސިލް އިންތިޚާބްގައި އަމުދުން ކޯލިޝަން އަށް އެކުގައި ހިނގޭނެ މަގެއް ނެތް ކަމަށާއި ކޯލިަޝަންގެ ވެރިން ތިއްބެވީ ޚިޔާލީ ދުނިޔެއެއްގައި ކަމަށްވެސް ޖަމީލު ވިދާޅުވިއެވެ.\n"އެޖެންޑާ 19 ރަށަށް" ނަމުގައި އެމްޑީޕީން ބޮޑުތިލަދުން މައްޗަށް ކުރާ ދަތުރުގައި އިހަވަންދޫގައި ވާހަކަފުޅު ދައްކަވަމުން ރައީސް ނަޝީދު ވިދާޅުވީ އެމްޑީޕީ މެމްބަރުން އުއްމީދު ކުރި މިންވަރު އެ މެމްބަރުންނަށް ނުލިބޭ ކަމަށެވެ.\nސިނަމާލެ ބްރިޖުގައި ކާރަކާއި ވޭނެއް ޖެހި އެކްސިޑެންޓު ވެއްޖެ\nމި ކަސްރަތު ކޮށްލުމުން އެންމެ 10 މިނެޓު ތެރޭގައި ބަނޑު ހިންދާލާ!\nފެންވަރު ރަނގަޅު ސިއްހީ ހިދުމަތް ލިބޭނެ ގޮތް ހެދުމަކީ ސަރުކާރުގެ އަމާޒެއް : ރައީސް\nކޮވިޑް ވެކްސިން ރާއްޖޭގައި ދިރިއުޅޭ އެންމެނަށް ހިލޭ ލިބޭނެ: ރައީސް\n28 އަހަރު ވަންދެން ދަރިފުޅު ބަންދުކޮށްގެން ގެންގުޅުނުކަމުގެ ތުހުމަތު މަންމައަށް!


Raees Yameenge Sharee'ath miadhu baavvany MDP meehun hiyhama jassan: Shiyam | ThePress\nރައީސް ޔާމީނުގެ ޝަރީއަތް މިއަދު ބާއްވަނީ އެމްޑީޕީ މީހުން ހިތްހަމަ ޖައްސަން: ޝިޔާމް\nކުރީގެ ރައީސް އަބްދުﷲ ޔާމީނުގެ މައްޗަށް އުފުލާފައިވާ މަނީ ލޯންޑަރިންގެ ދައުވާގެ ޝަރީއަތުގެ އަޑުއެހުން މިއަދަށް ތާވަލް ކޮށްފައިވަނީ، އެމްޑީޕީ މީހުން ހިތްހަމަ ޖެއްސުމަށް ކަމަށް ޕީޕީއެމްގެ ނައިބު ރައީސް އަހްމަދު ޝިޔާމް ވިދާޅުވެއްޖެއެވެ.\nޝިޔާމް 'ދަ ޕްރެސް' ދެއްވި އިންޓަވިއުއެއްގައި ވިދާޅުވީ، ރައީސް ސޯލިހްގެ ވެރިކަމަށް 1 އަހަރުވާ ދުވަހު ރައީސް ޔާމީނަށް ހުކުމް ކުރާތީ ވަރަށް ކަންބޮޑުވެ ވަޑައިގަންނަވާ ކަމަށެވެ. އަދި މި ދުވަސް ފާހަގަ ކުރުމަށް ސަރުކާރުން ހަރަކާތްތަކެއް ރާވަމުންދާ ކަމަށާއި، ސީދާ މިދުވަހަށް ރައީސް ޔާމީންގެ ޝަރީއަތް ޝެޑިއުލް ކުރުމަކީ އިއްތިފާގެއްގެ ގޮތުގައި ނުބެއްލެވޭ ކަމަށް ޝިޔާމް ވިދާޅުވިއެވެ. އެމްޑީޕީގެ މިހާ ހާއްސަ ދުވަހެއްގައި ޝަރީއަތް ބޭއްވުމަކީ ރާވައިގެން އެމްޑީޕީ މީހުން ހިތްހަމަ ޖެއްސުމަށް ކުރާ ކަމެއް ކަމަށް ޝިޔާމް ވިދާޅުވިއެވެ.\nޝިޔާމް ވިދާޅުވީ، ރައީސް ޔާމީންގެ މައްޗަށް އުފުލަނީ ސިޔާސީ ދައުވާއެއް ކަމަށާއި، މިއީ ވަރަށް ކުއްލިގޮތަކަށް ސިޔާސީ މޯޓިވޭޝަނެއްގައި ޕީޖީ، ފުލުހުން އަދި އޭސީސީން ގުޅިގެން ފެށި މަސައްކަތެއް ކަމަށެވެ. ޝިޔާމް ވިދާޅުވީ، މި ޝަރީއަތް ކުރިން ކުރިއަށް ގެންގޮސްފައިވަނީ ލައިވްކޮށް ޓީވީން ފެންނަ ގޮތް ހެދުމުގައި ފުރިހަމަ ކުރަންޖެހޭ އިޖުރާއަތްތައް ވެސް ފުރިހަމަ ނުކޮށް ކަމަށާއި، އެގޮތަށް އެކަން ކޮށްފައިވަނީ، ރައީސް ޔާމީން ފަލީހަތް ކޮށްލުމުގެ ބޭނުމުގައި ކަމަށެވެ. ނަމަވެސް، ރައީސް ޔާމީން ގެންދަވަނީ އެހެން ސިޔާސީ ލީޑަރުންނާއި ހިލާފަށް ޝަރީއަތުގެ މަޖިލީހުގައި ސާބިތުކަމާއި އެކު ވަކާލާތު ކުރައްވަމުން ކަމަށް ޝިޔާމް ވިދާޅުވިއެވެ.\nރައީސް ޔާމީންގެ ޝަރީއަތް އިންސާފުވެރިކަމާއި އެކު ކުރިއަށް ދާނެ ކަމަށް ބެލެވޭތޯ 'ދަ ޕްރެސް' އިން ކުރި ސުވާލަކަށް ޖަވާބުދެއްވަމުން ޝިޔާމް ވިދާޅުވީ، މުޅި ޝަރުއީ ނިޒާމަށް ސަރުކާރުގެ ނުފޫޒު ވަރަށް ބޮޑު ކަމަށާއި، މި މައްސަލާގައި ރައީސް ޔާމީނަށް ހުކުމެއް އަންނާނީ މިކަމުގައި ސިޔާސީ މަގުސަދެއް އޮވެގެން ކަމަށް ގާނޫނީ ފަރާތްތަކުން ބުނާ ކަމަށެވެ. ޝިޔާމް ވިދާޅުވީ، ރާއްޖޭގެ ފަނޑިޔާރުން، ހާއްސަކޮށް މި މައްސަލަ ބައްލަވާ ފަނޑިޔާރުން ތިއްބެވީ ވަރަށް ބޮޑު ބިރުވެރިކަމެއްގެ ތެރޭގައި ކަމަށާއި، މިހާރު މި ޝަރީއަތް އިންސާފުވެރިކަމާއި އެކު ކުރިއަށްދާނެ ކަމާއި މެދު ޝައްކު އުފެދޭ ކަމަށެވެ.\nރައީސް ޔާމީންގެ ޝަރީއަތް ކުރިއަށް ގެންދަން ނިންމާފައިވަނީ ފަސް ގާޒީންގެ ބެންޗަކުންނެވެ. އެ ބެންޗުގައި ތިއްބަވާނީ ގާޒީ އަލީ ރަޝީދާއި، ގާޒީ އަހްމަދު ޝަކީލާއި، ގާޒީ މުހައްމަދު ސަމީރު އަދި ގާޒީ އަލީ އާދަމްގެ އިތުރުން ގާޒީ ހުސެއިން ފާއިޒް ރަޝާދެވެ. އެ ޝަރީއަތް ތާވަލުކޮށްފައިވަނީ މިއަދު މެންދުރުފަހު 1:30 އަށް ކްރިމިނަލް ކޯޓުގައެވެ.\nރައީސް ޔާމީނުގެ މައްޗަށް އުފުލި ދައުވާގެ ހުކުމް ކުރުން މި މަހު5ވަނަ ދުވަހަށް ތާވަލު ކޮށްފައި ވަނިކޮށް ހުކުމް ކުރުން ފަސްވީ، ރައީސް ޔާމީންހެ މައްސަލަ އޭރު ބައްލަވަމުން ގެންދެވި އެ ކޯޓްގެ އިސް ގާޒީ އަހުމަދު ހައިލަމް ސަސްޕެންޑް ކުރުމާ ގުޅިގެންނެވެ. މިހާރު ކްރިމިނަލް ކޯޓު ހިންގުމާ ހަވާލުވެ ހުންނެވީ ގާޒީ އަލީ ރަޝީދެވެ. ޖޭއެސްސީން، ގާޒީ ހައިލަމް ސަސްޕެންޑް ކުރީ، ރައީސް އިބްރާހިމް މުހައްމަދު ސޯލިހާއި އަދި ރައީސް މުހައްމަދު ނަޝީދުގެ ކަރުފުޅުގައި ޗޭނު ޖަހައި ދަމާފައި ގެންދާތައް ފެންނަ ކުރެހުމެއް މެދުވެރިކޮށް ނަސްރުގެ ދުވަހުގެ ތަހުނިޔާ ވިދާޅުވި މައްސަލާގައެވެ.\nހަބަރު ކްރިމިނަލް ކޯޓް އަބްދުﷲ ޔާމީން އެމްއެމްޕީއާރުސީ އެމްއެމްޕީއާރުސީގެ ކޮރަޕްޝަން ސިޔާސީ ޕީޕީއެމް


Vaadhoo In Masthuvaathakehchaa Eku3Meehun Hayyaru Koffi - Vaguthu\nވާދޫން މަސްތުވާތަކެއްޗާއެކު ތިން މީހުން ހައްޔަރުކޮށްފި\nގދ. ވާދޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި އެ ރަށުން މަސްތުވާތަކެއްޗާއެކު ތިން މީހަކު ހައްޔަރުކޮށްފިއެވެ.\nފުލުހުން ބުނީ ގދ. އަތޮޅުގައި އަލަށް ހަދަމުންދާ ރިސޯޓަކުން ފުރައިގެން ވާދުއަށް ދަތުރުކުރި ޑިންގީއަކުން މީހަކު މަސްތުވާތަކެތި ގެންދާ ކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އެ އޮޕަރޭޝަނުގައި ހައްޔަރު ކުރީ 22 އަހަރުގެ މީހަކާއި 30 އަހަރުގެ މީހެއްގެ އިތުރުން 34 އަހަރުގެ ފިރިހެނެކެވެ. މި ތިން މީހުންނަކީ ވެސް ދިވެހި ފިރިހެނުން ކަމަށް ފުލުހުން ބުންޏެވެ.\nމިމަހުގެ ހަތަރު ވަނަ ދުވަހު ފުލުހުން ހިންގި އެ އޮޕަރޭޝަނުގައި، ޑިންގީން ދަތުރުކުރި އެ ތިން މީހުންނަށް ފުލުހުން ފެނުމުން އެ ތަނުން އެކަކު ވާދޫ ނެރުބައްތިއާ ދިމާލުން މޫދަށް ފުންމާލި ކަމަށް ފުލުހުން ބުންޏެވެ. އެހެންކަމުން ފުލުހުން އެ ސަރަހައްދު ބަލައި ފާސްކުރި އިރު މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ޖޫސްޕެޓީ ކޮތަޅެއް ފެނިފައިވާ ކަމަށް ވެސް ފުލުހުން ބުންޏެވެ.\nމި މައްސަލައިގައި ހައްޔަރުކޮށްފައިވާ ތިން މީހުންގެ ބަންދާ މެދު ގޮތެއް ނިންމުމަށް ގދ. ވާދޫ މެޖިސްޓްރޭޓް ކޯޓަށް ހާޒިރުކުރުމުން، ހޯމް މިނިސްޓްރީން ކަނޑައަޅާ ތަނެއްގައި ބަންދުގައި ބޭތިއްބުމަށް 15 ދުވަހުގެ މުއްދަތު ދީފައިވެއެވެ.\nމަސްތުވާތަކެތީގެ ވަބާއަކީ މިވަގުތު ރާއްޖެއަށް ދިމާވެފައި އޮތް އެންމެ ބޮޑު އެއް މައްސަލައެވެ. މަސްތުވާތަކެތި ބޭނުންކުރާ މީހުންނާއި، އެތަކެތީގެ ވިއްކާވިޔަފާރި ކުރާ މީހުން އަންނަނީ ދުވަހެއް ދުވަހަކަށް ގިނަވަމުންނެވެ.\nމާޗް 5, 2020 14:42\nއެއީ އަންނި އެރަށަށް ވަޑައިގަންނަވާތީ ގެނާއެއްޗެއް.


SIYA CUP GE THASHI GAUMU FC UFULAALAIFI\nސިޔާކަޕްގެ ޗެމްޕިއަންކަން ގައުމު އެފްސީ ހޯދައިފި\nby vomadmin November 24, 2018\nމީދޫ ފުޓްބޯޅަ ދަނޑުގައި ބޭއްވި “ސިޔާކަޕް” ގެ ޗެމްޕިއަންކަން ގައުމު އެފްސީ ހޯދައިފިއެވެ. މިމަހުގެ 22 ވަނަ ދުވަހު ހަވީރު ކުޅެވުނު މިމުބާރާތުގެ ފައިނަލް މެޗުގައި ޓޫބްރަދާސް އާއި ބައްދަލުކޮށް ގައުމު އެފްސީ މެޗު ކާމިޔާބުކުރީ2ލަނޑު 1 ލަނޑުން ޓޫބްރަދާސްގެ މައްޗަށް ކުރިހޯދައިގެންނެވެ.\nފޯރިގަދަ ކުޅުމެއް ފެނިގެންދިޔަ ފައިނަލްމެޗުގައި ފުރަތަމަ ލީޑުނެގީ ގައުމު އެފްސީންނެވެ. ގައުމު އެފްސީއަށް ލީޑު ހޯދައިދިނީ އެޓީމުގެ އިންޓޭ ކާމިޔާބުކޮށްދިން ލަނޑުންނެވެ. ފުރަތަމަ ހާފް ނިމިގެން ދިޔައީ 1 ލަނޑު0ލަނޑުން ގައުމު އެފްސީ ކުރީގައި އޮވެގެންނެވެ.\nފަހުހާފް ފެށިގެން ޓޫބްރަދާސްއިން ލަނޑެއް ކާމިޔާބުކުރުމަށް ވަރަށްބޮޑަށް މަސައްކަތް ކުރަމުންދަނިކޮށް މިމެޗްގައި ގައުމު އެފްސީންވަނީ އެޓީމުން ކާމިޔާބުކުރި ދެވަނަ ލަނޑު ކާމިޔާބުކޮށް މެޗްގެ ނަތީޖާ 2-0 އަށް ބަދަލުކޮށްފައެވެ. ގައުމު އެފްސީގެ ދެވަނަ ލަނޑު ކާމިޔާބުކޮށްދިނީ މިމެޗްގައި މޮޅުކުޅުމެއް ދެއްކި އަސޯއެވެ.\nމިމެޗްގައި ޓޫބްރަދާސްއިން ކާމިޔާބުކުރި ހަމައެކަނި ލަނޑު ކާމިޔާބުކޮށްދީފައިވަނީ ވިޝާހުއެވެ.\nގައުމު އެފްސީން ޓޫބްރަދާސް ބަލިކޮށް ޗެމްޕިއަންކަން މިހޯދީ މިމުބާރާތުގައި ޕޮއިންޓްސިސްޓަމަކަށް ކުޅުނުމެޗްގައި ޓޫބްރަދާސްއާއި ބައްދަލުކޮށް 1 ލަނޑު0ލަނޑުން ގައުމު އެފްސީ ބަލިވެފައިވަނިކޮށެވެ.\nފައިނަލް މެޗަށްފަހު މުބާރާތުގެ އެކި މަޤާމްތަކަށް ހޮވުނު ކުޅުންތެރިންނަށާއި މުބާރާތަށް އެކިގޮތްގޮތުން އެހީތެރިވެދެއްވި ފަރާތްތަކަށް ޓްރޮފީއާއި މެޑަލް އަދި ސެޓްފިކެޓް ހަވާލްކުރުން ކުރިއަށްގެންގޮސްފައި ވެއެވެ.\nމުބާރާތުގެ މަގާމުތަކަށް ހޮވުނު ކުޅުންތެރީން:\nފައިނަލްމެޗުގެ މޮޅުކުޅުންތެރިޔާ: ގައުމު އެފްސީގެ ހުސެން އައްސަދު\nމުބާރާތުގެ އެންމެ މޮޅު7ކުޅުންތެރީން: 1- ޓޫބްރަދާސްގެ އަލީ މުރުތަޟާ ، 2- ޓޫބްރަދާސްގެ ގައިސު ، 3- ޓޫބްރަދާސްގެ ނައުފަލު ، 4- ޓޫބްރަދާސްގެ އަބްދުﷲ އިމްރާން ،5– ގައުމު ޖޫނިއާސްގެ ހަސަން ސަހާފް ، 6- ގައުމު އެފްސީގެ އިންޝާލް 7- ގައުމު އެފްސީގެ މުހައްމަދު އިރުފާނެވެ.\nމިމުބާރާތުގެ އެންމެ މޮޅު7ކުޅުންތެރީން\nމިމުބާރާތުގެ އެންމެ ގިނަ ގޯލްޖެހި ކުޅުންތެރިއަކަށް ޓޫބްރަދާސްގެ އަބްދުﷲ އިމްރާން ހޮވިފައިވާއިރު އެންމެ އުއްމީދި ކުޅުންތެރިއަކަށް ހޮވާފައިވަނީ ގައުމު ޖޫނިއާސްގެ ރަޔަންއެވެ.\nމިމުބާރާތުގެ ފެއަރޕްލޭ ކުޅުންތެރިއަކަށް ރެޑްއެންޓްސްގެ މުޝާހިދު ހޮވާފައިވާއިރު ފެއަރޕްލޭ ޓީމަކަށް ހޮވާފައިވަނީ ރެޑްއެންޓްސްއެވެ. މިމުބާރާތުގެ އެންމެ މޮޅު ކޯޗަކަށް ހޮވާފައިވަނީ ގައުމުއެފްސީގެ ކޯޗް މުގުސިދެވެ.\nމިމުބާރާތް އަންނަ އަހަރުވެސް ބޭއްވޭނެކަމަށާ އަންނަ އަހަރު ބާއްވާ މިމުބާރާތް ފެށުމަށް ހަމަޖެހިފައިވަނީ ޖޫން 20 ވަނަ ދުވަހުކަމަށްވެސް މިހާރުވަނީ ހަމަޖައްސާފައެވެ.\nމިހާރު ހުޅުދޫގައި ކުރިއަށްދާ މިނިވަންކަޕް ފުޓްސަލް މުބާރާތުގައި ރޭ ކުޅެވުނު މެޗު ވާދަވެރި ، ފޯރިގަދަ ކުޅުމަކަށްފަހު އެއްވަރުވެގެން ...\nފަހަތުން އަރާ ހިތަދޫ ސްކޫލްގެ މައްޗަށް އިރުޝާދިއްޔާ ކާމިޔާބު ހޯދައިފި\nއައްޑޫސިޓީގެ ސްކޫލްތަކުގެ މެދުގައި ބޭއްވޭ މައިލޯ އިންޓަރ ސްކޫލް ފުޓްބޯޅަ މުބާރާތުގައި އިރުދިއްޔާ ސްކޫލްގެ 16 އަހަރުން ދަށުގެ ...\nvomadmin April 17, 2018\nކްލަބް ރެޑްއެންޓްސްއިން ގައުމު ޖޫނިއާސް ބަލިކޮށްފި\nގަންބުރި ޗެލެންޖް 2018 ގައި ގައުމު ޖޫނިއާސްއާއި ބައްދަލުކޮށް4ލަނޑު0ލަނޑުން ބަލިވެފައިވާ ޝައުގު ސިޔާކަޕް ...\nvomadmin November 13, 2018


ރައީސް ޔާމީން ޖަލުގައި ހުންނެވީ ނުހައްގުން ކަމަކަށް ރައީސް މައުމޫނަކަށް ވިދާޅެއް ނުވެވޭނެ: ނަޝީދު – Dhen.mv\nރައީސް ޔާމީން ޖަލުގައި ހުންނެވީ ނުހައްގުން ކަމަކަށް ރައީސް މައުމޫނަކަށް ވިދާޅެއް ނުވެވޭނެ: ނަޝީދު\nJune 1, 2020 - 12:54 pm\nކުރީގެ ރައީސް ޢަބްދުﷲ ޔާމީން ޖަލުގައި ހުންނެވީ ނުހައްގުން ކަމަކަށް ކުރީގެ ރައީސް މައުމޫން އަބްދުލްގައްޔޫމަކަށް ވިދާޅެއް ނުވެވޭނެ ކަމަށް ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nނަޝީދު މިހެން މި ވިދާޅުވީ ޔާމީން ޖަލަށްލީ އިންސާފުން ނޫން ކަމަށް ޚުދު ރައީސް މައުމޫން ވެސް ވިދާޅުވާ އަޑު އިވިވަޑައިގަންނަވާނެ ކަމަށް މައުމޫންގެ ދަރިކަލުން އަދި ޔާމީނަށް ބޭބެ ވިދާޅުވާ ޣައްސާން މައުމޫން ވިދާޅުވެފައި ވަނިކޮށެވެ.\nނަޝީދު މިއަދު ކުރެއްވި ޓްވީޓެއްގައި ވިދާޅުވީ ރައީސް ޔާމީން ޖަލުގައި ހުންނެވީ ނުހައްގުން ކަމަކަށް މައުމޫނަކަށް ވިދާޅެއް ނުވެވޭނެ ކަމަށެވެ. އިތުރު އެއްޗެއް ވިދާޅެއް ނުވެއެވެ.\nޣައްސާން އިއްޔެ ކުރެއްވި ޓްވީޓުތަކެއްގައި ވިދާޅުވީ މި ސަރުކާރުގެ ކޯލިޝަންއަކީ ތެލާ ފެނުގެ ގުޅުމެއް ކަމަށެވެ. ނަމަވެސް ރައީސް މައުމޫނާއި ރައީސް ޔާމީނަކީ ލެޔާ ލޭގެ ގުޅުމެއް ކަމަށެވެ. އެ ގުޅުން މާ ބަދަހިވާނެ ކަމަށްވެސް ޣައްސާން ވިދާޅުވިއެވެ.


Maa Ginain Selfie Negeneetha?\nމާ ގިނައިން ސެލްފީ ނެގެނީތަ؟\nއެހެން ކަމުގައިވާ ނަމަ ކޮންމެވެސް ކަހަލަ ނުބައެއް ތީގައި އެބަ އުޅެ އެވެ. ތިކަން ފަހަރެއްގައި ނަފުސާނީ މައްސަލައަކަށް ވެސް ވެދާނެ އެވެ.\nހިތްހަމަޖައްސާލެވޭ ވަރުގެ ސެލްފީއެއް ނުނެގިގެން އިނގިރޭސި ވިލާތުގައި، ފުރާވަރުގެ ފިރިހެން ކުއްޖަކު ބޯގޮވައިގެން އަމިއްލަ އަށް މަރުވާން އުޅުނު ޚަބަރެއްގެ ވާހަކަ އަޑު އެއްސެވިންތޯ އެވެ. ކުޑަކޮށް އެ ވާހަކަ ކިޔާލަ ދީފާނަމެވެ.\nއެއީ 2013 ވަނަ އަހަރެވެ. އުމުރުން 19 އަހަރުގެ ޑެނީ ބޯމަން އަކީ މޮޑެލްއަކަށް ވުމުގެ ފޮނި ހުވަފެން ދެކެމުން ދިޔަ ކުއްޖެކެވެ. ސެލްފީ ނެގުމުގެ އާދަ އޭނާގެ ކިބައިގައި އަށަގަތީ އުމުރުން ގާތްގަނޑަކަށް 15 އަހަރުގަ އެވެ. އެއީ ފޭސްބުކްގައި އޭނާ ޝާއިއުކުރި އޭނާގެ ފޮޓޯގަނޑަކަށް ބަޔަކު މީހުން މަލާމާތްކުރި ހިސާބުންނެވެ.\nޕްރޮފެޝަނަލް މޮޑެލްއަކަށް ވުމުގެ ހުވަފެން ދެކެމުން ދިޔަ ބޯމަންގެ ހިތް ހަލާކުކޮށްލީ މޮޑެލް އަކަށް ވުމުގެ ޝަރުތު އޭނާގެ ކިބައިގައި ނެތް ކަމަށް ބުނެ ފޮޓޯއަކަށް ކޮމެންޓްކުރި ބަޔަކާ ޖެހިގެންނެވެ.\nދެން އޭނާ ބޭނުންވީ އެއަށް ވުރެ ރީތި، އެއަށް ވުރެ މޮޅު ފޮޓޯއެއް ނަގާށެވެ.\nއޭރު، ސްކޫލަށް ދިއުމުގެ ތައްޔާރީގައި އުޅެމުން ވެސް އޭނާ ގާތްގަނޑަކަށް 80އެއްހާ ސެލްފީ ފޯނުން ނަގަ އެވެ. އެންމެފަހުން އޭނާ ސްކޫލަށް ދިއުން ވެސް ހުއްޓާލީ އެވެ. ގޭގައި މަޑުކޮށްލީ އެވެ. ހިތްހަމަޖެހޭ ވަރުގެ ސެލްފީތަކެއް ނެގެންދެން އެވެ.\nނަމަވެސް އައިފޯނުން ދުވާލަކަށް 200އެއްހާ ސެލްފީ ނަގައިގެން ވެސް އޭނާގެ ހިތެއް ނުފުރުނެވެ.\n"އަހަރެން ބޭނުންވީ ޕާފެކްޓް ސެލްފީއެއް ނަގަން. އެންމެފަހުން އެކަން ނުކުރެވޭނެކަން އެނގުނު ހިސާބުން އަހަރެން ބޭނުންވީ މަރުވާން. އެކުވެރިން ގެއްލުނީ. ތައުލީމީ ހަޔާތް ގެއްލުނީ. ސިއްހީ މައްސަލަތަކެއް ކުރިމަތިވެ ފުރާނަ ވެސް ކިރިޔާ ނު ގެއްލުނީ،" އިންޓަވިއުއެއްގައި ބޯމަން ބުނެފައިވެ އެވެ.\nއެންމެފަހުން ބެލިއިރު އޭނާ އަށް ވަނީ ބޮޑީ ޑައިސްމޯފިކް ޑީސްއޯޑާ ނުވަތަ ބީޑީޑީގެ ނުރައްކަލަށް ހުށަހެޅިފަ އެވެ. މިއީ އަމިއްލަ ނަފުސުގައި އެއްވެސް އަގެއް ނެތް ކަމާއި އަމިއްލަ މީހާގެ ސިފަ ފުރިހަމަ ނޫން ކަމަށް ގަބޫލުކުރެވޭ ނަފްސާނީ މައްސަލަގަނޑެކެވެ. މި ބަލި ހުންނަ މީހުން ބޭނުންވާނީ ވީހާ ވެސް ފުރިހަމަކޮށް ހުރުމަށެވެ. ނަމަވެސް ފެންނަ ސިފައާ މެދު އެއްގޮތަކަށް ވެސް ހިތްހަމައެއް ނުޖެހޭނެ އެވެ.\nމި ސަބަބާ ހެދި ބޭނުންވާ އިތުރަށް ރީތިވާށެވެ. ނުވަތަ މޭކަޕްކޮށް ސިފަ ބަދަލުކުރަން ވެސް ބޭނުންވެދާނެ އެވެ.\nމީގެ އިތުރުން އޮބްސެސިވް ކޮމްޕްލެކްސް ޑިސްއޯޑާ އަށް ވެސް 19 އަހަރުގެ ބޯމަން ޑައިގްނޯސްކުރި އެވެ. އެއީ އެއްކަމެއް ތަކުރާރުކޮށް ކުރުމުގެ އާދަ ދޫކޮށްނުލެވޭ ނުލެވުމެވެ. މިސާލަކަށް ސެލްފީއެއް ނަގާއިރު އިސްތަށިގަނޑު އޮންނަ ގޮތަމާ މެދު ހިތްހަމަނުޖެހެނީ އެވެ. ދެން އަނެއްކާވެސް އިސްތަށިގަނޑު ރީތިކުރަނީ އެވެ. ހިތްހަމަނުޖެހިގެން އެ ސިލްސިލާ އެގޮތަށް ކުރިއަށް ދާ ނަމަ އެކަން އެ ވަނީ ނަފްސާނީ ބައްޔަކަށެވެ.\nސެލްފީ ނެގުމަށް ބޯމަން ދެވިހިފުމުން އެނގުނީ އޭނާގެ ކިބައިގައި މިފަދަ ނަފުސާނީ ބަލިތަކެއް ހުރި ކަމެވެ.\nތަޖުރިބާކާރުން ބުނަނީ ބޯމަން އަށް ދިމާވީ "އެކްސްޓްރީމް ކޭސް" އެއް ކަމަށް ވިޔަސް ސެލްފީ ނެގުމަށް އާދަވެފައިވާ ނަމަ އެއީ ސީރިއަސްކޮށް ވިސްނަން ޖެހޭ މައްސަލައެއް ކަމަށެވެ.\nމިއީ ސްމާޓްފޯނާއި ޓެކްނޮލޮޖީގެ ޒަމާނެވެ. ސެލްފީއަކުން ނޫނީ މޯނިން ކަނޑާނުލެވޭ އަދި ސެލްފީއަކުން ނޫނީ "ގުޑް ނައިޓް" ކިޔާނުލެވޭ ވަރުގެ "ކޮމްޕްލިކޭޓެޑް" ޒަމާނެކެވެ.\nބައެއް މީހުން އެމީހުންގެ ސްމާޓްފޯނު ހާއްސަކޮށްފައި ވަނީ ސީދާ ސެލްފީ ނެގުމަށެވެ.\nތަޖުރިބާކާރުން ބުނަނީ މިގޮތަށް ނަގާ ސެލްފީތަކާއި އަމިއްލަ ފޯޓޯތައް ސޯޝަލް މީޑީއާގައި އެހެން މީހުންނާ ހިއްސާކުރުމަކީ ވެސް ނަފްސާނީ ގޮތުން ބަލިކަށި މީހުންނަށް އިތުރު ނުތަނަވަސްކަމެއް ކުރިމަތިކުރުވަފާނެ ކަމެއް ކަމަށެވެ. މިސާލަކަށް އާންމުކުރެވޭ ފޮޓޯއަކާ ގުޅިގެން ބަޔަކު މީހުން ފުރައްސާރަ އާއި މަލާމާތް ރައްދުވެ، ބަދުނާމުވެއްޖެ ނަމަ، ނަފުސާނީ ގޮތުން ބަލިކަށި މީހާ އަމިއްލަ އަށް މަރުވާ ހިސާބަށް ވެސް މައްސަލަ ގޮސްފާނެ އެވެ.\nބޯމަން އަށް ދިމާވި ނަފުސާނީ މައްސަލަތަކުގެ އަސްލު ވެސް ގުޅިފައި ވަނީ އޭނާ ފޭސްބުކްގައި އާންމުކުރި ފޮޓޯއަކަށް އަމާޒުވި ފާޑުކިޔުންތަކަކާ އެވެ. ކޮންމެ މީހަކީ އިސްމާއިލް ވަޖީހާއި މޫސަ އަންވަރުހާ ނަފްސާނީ ގޮތުން ވަރުގަދަ ބައެއް ނޫނެވެ.\nއެހެންވީމަ ސެލްފީ އާއި ސޯޝަލް މީޑިއާއާ މެދު މިހާރަށް ވުރެ ސަމާލުވާން އެބަޖެހެ އެވެ. ޓެކްނޮލޮޖީއާ އެކު ތަރައްގީވިޔަސް އެއާ އެކު ސިކުނޑި ހަމަނުޖެހޭ މީހަކަށް ބަދަލުވެ ފުރާނަ ދުއްވާލާ ހިސާބަށް މައްސަލަ ގެންގޮސްގެން ނުވާނެ އެވެ.


Bale, Tottenham ah! - Hali News\n18 September 2020, 00:02\nލޯން އެއްބަސްވުމެއްގެ ދަށުން ރެއާލް މެޑްރިޑުން ގެރަތު ބޭލް، އިނގިރޭސި ޕްރިމިއަރ ލީގުގެ ޓޮޓެންހަމް ހޮސްޕާއަށް ދޫކޮށްލަން މިއަދު އެއްބަވެސްޖެއެވެ.\nދުނިޔޭގެ ރެކޯޑް ފީއަކަށް (85 މިލިޔަން ޕައުންޑް) 2013 ވަނަ އަހަރު ޓޮޓެންހަމްއިން ރެއާލްއަށް ވިއްކާލި ބޭލް، ލޯން އެއްބަސްވުމެއްގެ ދަށުން އަނބުރައި ޓޮޓެންހަމްއަށް ދޫކޮށްލަން ރެއާލްއިން އެއްބަސްވެފައި މިވަނީ ރެއާލްގެ ކޯޗް ޒައިނުއްދީން ޒިދާންގެ އިރުޝާދުގެ ދަށުން ކުޅުމުގެ ފުރުސަތު ނުލިބޭތީ އެކްލަބު ދޫކޮށްލަން ބޭލް މަސައްކަތް ފެށިތާ ދެއަހަރު ފަހުންނެވެ.\nއިނގިރޭސިވިލާތުގެ އިތުބާރު ހުރި މީޑިއާ ރިޕޯޓުތައް ބުނާ ގޮތުގައި ޓޮޓެންހަމްގެ ކޮންޓްރެކްޓުގައި ސޮއި ކުރުމަށް މާދަމާގެ ވަގުތެއްގައި ޓޮޓެންހަމްއަށް ބޭލް ދާނެއެވެ. އެކަމަކު ލޯނުގެ ގޮތުގައި ރެއާލްއިން ޓޮޓެންހަމްއަށް ބޭލް ދޫކޮށްލަނީ ކިހާ ވަރެއްގެ އަގަކަށް ކަމަށް އަދި ހާމަކޮށްފައެއް ނުވެއެވެ.\nޓޮޓެންހަމްއަށް ބޭލް ބަދަލުވުމުގެ ހަބަރުތައް ފެތުރެމުންދާ މިދަނޑިވަޅުގައި ޓޮޓެންހަމްގެ ކޯޗް އަދި ރެއާލްގެ ކުރީގެ ކޯޗް ހޯސޭ މޮރީނިއޯ ބުނީ އެހެން ޓީމެއްގެ ކުޅުންތެރިއެއްގެ ވާހަކަ އޭނާ ދައްކަން ބޭނުން ނުވާކަމަށެވެ.\n"ބޭލްއަކީ އެހެން ޓީމެއްގެ ކޮންޓްރެކްޓުގައި ހުރި ކުޅުންތެރިއެއް. އޭނާގެ ކޮންޓްރެކްޓަށް އަހަރެން އިހްތިރާމް ކުރަން. އެންމެ ރަގަޅު ގޮތަކީ އެހެން ޓީމެއްގެ ކޮންޓްރެކްޓުގައި ހުރި ކުޅުންތެރިޔަކާ ގުޅޭ ގޮތުން ވާހަކަ ނުދެއްކުން" މޮރީނިއޯ ބުންޏެވެ.\nމޮރީނިއޯ ބުނީ ހަގީގަތުގައި ބޭލް ރެއާލްއަށް ގެނައުމަށްވެސް މަސައްކަތް ކުރީ އޭނާ ކަމަށާއި މިކަމަށް ބޭލް ހެކިވާނެ ކަމަށެވެ. "އެކަމަކު ބޭލްގެ ޓްރާންސްފާ ކަންތައް ނިމުނުއިރު އަހަރެން ހުރީ އެހެން ކްލަބެއްގައި. އެކަމަކު ރެއާލްއަށް ބޭލް ގެނައުމުގެ ވިސްނުމަކީ އަހަރެންގެ ވިސްނުމެއް. މިކަމަށް ބޭލްވެސް ހެކިވާނެ" ބޭލްއަށް އިތުބާރުކުރާކަން ދޭހަވާފަދަ ގޮތަކަށް މޮރީނިއޯ ބުންޏެވެ.\nއަންނަ މަހުގެ5ވަނަ ދުވަހު ޓްރާންސްފާ މާކެޓް ބަންދުވުމުގެ ކުރިން ބޭލް ގެނެވިއްޖެނަމަ އެކަން ވެގެންދާނީ މޮރީނިއޯއަށް ލިބިގެންދާނެ ވަރަށް ބޮޑު ހިތްހަމަ ޖެހުމަކަށެވެ. ޕްރިމިއަރ ލީގުގައި މިސީޒަނުގައި ކުޅުނު ފުރަތަމަ މެޗުން އެވަޓަން އަތުން ޓޮޓެންހަމް ބަލިވެފައިވާއިރު ޓޮޓެންހަމްއަށް ލީގުގައި ރަގަޅު ވާދައެއް ކުރެވެން އޮތީ ޓީމު ވަރުގަދަ ކޮށްގެން ކަމަށް މޮރީނިއޯ ގަބޫލް ކުރެއެވެ.\nދުނިޔޭގެ ބޮޑެތި ކްލަބުތަކުގެ ލޮލުގައި ބޭލް އަޅައިގަތީ ސައުތުހަމްޓަން ދޫކޮށް 2007 ވަނަ އަހަރު ޓޮޓެންހަމްއާ އޭނާ ގުޅުނު ހިސާބުންނެވެ. ދުވެލި ބާރު އަދި ގޯލާ ރައްޓެހި ކުޅުންތެރިއެއްގެ ގޮތުގައި ފާހަގަ ކުރެވޭ ބޭލް ވަނީ ޓޮޓެންހަމްއާއެކު ލީގް ކަޕް ފައިނަލުގައި 2009 ވަނަ އަހަރު ކުޅެފައެވެ.\nއިތުރު ލިޔުންތައް ގެރަތު ބޭލް އިނގިރޭސި ޕްރިމިއަރ ލީގު މޮރީނިއޯ ރެއާލް މެޑްރިޑް


New AFC cup furathama match ah furaifi New AFC cup furathama match ah furaifi\nނިއު އޭއެފްސީކަޕްގެ ފުރަތަމަ މެޗަށް ފުރައިފި\nރޭ އޭއެފްސީކަޕަށް ފުރި ނިއުރޭޑިއަންޓްގެ ޓީމް\nއޭ.އެފް.ސީ ކަޕުގެ ގްރޫޕް ސްޓޭޖުގައި ކުޅެންޖެހޭ ފުރަތަމަ މެޗު ކުޅުމަށް ނިއުރޭޑިއަންޓް ސްޕޯޓްސް ކްލަބް ރޭ ބަނގްލަދޭޝްއަށް ފުރައިފިއެވެ.\nގްރޫޕް ސްޓޭޖުގައި ނިއުރޭޑިއަންޓް ކުޅޭ ފުރަތަމަ މެޗުގައި ބައްދަލުކުރަން ޖެހޭނީ ޑާކާ އަބަހާނީއާއެވެ. މި މެޗު ކުޅޭނީ އަންނަ ބުދަ ދުވަހު ބަނގްލަދޭޝްގެ ބަންގް ބަންދު ސްޓޭޑިއަމުގައެވެ. އޭއެފްސީ ކަޕުގައި ނިއުރޭޑިއަންޓާއެކު ގްރޫޕް އީ ގައި ދެން ހިމެނެނީ، އިންޑިއާގެ ލީގު ޗެންޕިއަން އައިޒޯލް އެފްސީއާއި، ބަނގްލަދޭޝްގެ އަބަހާނީގެ އިތުރުން އޭއެފްސީ ކަޕުގެ ޕްލޭ އޮފްގައި ރާއްޖޭގެ ޓީސީ ސްޕޯރޓްސް ކްލަބާއި ވާދަކޮށް ކުރި ހޯދާއިގެން ގްރޫޕް ސްޓޭޖަށް ކޮލިފައިވި އިންޑިއާގެ ބެންގަލޫރު އެފްސީއެވެ.\nއޭއެފްސީ ކަޕުގެ ފުރަތަމަ މެޗަށް ނިއު ފުރިއިރު، އެންމެ ފަހުން އެސްޓީއޯ މާލޭ ލީގުގައި މާޒިޔާ އާއި ނިއުރޭޑިއަންޓް ވާދަކުރި މެޗު އެއް ލަނޑު ސުން ލަނޑުން ކާމިޔާބުކޮށްފައިވަނީ ނިއުރޭޑިއަންޓެވެ. އަދި ލީގުގައި ނިއު ކުޅުނު ފުރަތަމަ މެޗު ޓީސީއާއި ވާދަކޮށް 3-0 ން ވަނީ ކާމިޔާބުކޮށްފައެވެ.\nނިއުރޭޑިއަންޓަކީ އޭއެފްސީ ކަޕުގައި ރާއްޖޭގެ އެންމެ ކާމިޔާބު ޓީމެވެ. އެގޮތުން ނިއު ވަނީ 2005 ވަނަ އަހަރުގެ އޭއެފްސީ ކަޕުގެ ސެމީ ފައިނަލަށް ދަތުރުކޮށްފައެވެ. އަދި އޭގެ ފަހުން ނިއުރޭޑިއަންޓް މުބާރާތުގެ ސެމީފައިނަލަށް ދަތުރުކުރިއެވެ. މިއަހަރުގެ މުބާރާތަށް ނިއު ތައްޔާރުވެފައިވަނީ އެފަދަ ކާމިޔާބީއަކަށް އަމާޒުކޮށްގެންނެވެ.


Haishamge shareeai nimendhen bandhah\nޝަރީއަތް ނިމެންދެން ހައިޝަމް ބަންދުގައި ބަހައްޓަން އަމުރުކޮށްފި\nނ. މަނަދޫ، ނޫރީގެ އަލީ ހައިޝަމް\nރައީސް މުހައްމަދު ނަޝީދަށް އަމާޒުކޮށް ދިންް ބޮމުގެ ހަމަލާ ރޭވުމުގައި އިސްކޮށް މަސައްކަތް ކުރި އަލީ ހައިޝަމްގެ މައްޗަށް ދައުލަތުން ދައުވާ ކުރާ މައްސަލަތަކުގައި ޝަރީއަތުން ގޮތެއް ކަނޑައަޅަންދެން އޭނާ ބަންދުގައި ބަހައްޓަން ކްރިމިނަލް ކޯޓުން މިއަދު އަމުރުކޮށްފި އެވެ.\nހައިޝަމްގެ އިތުރުން ބޮމުގެ ހަމަލާއާއި ގުޅިގެން ދައުވާ ލިބޭ ވ. ތިނަދޫ ލަކީ އަދުހަމް އަހްމަދު (25 އ)އާއި، މއ. ފޭރުގެ މުޖާޒް އަހުމަދު (21 އ) އާއި، ގއ. ކޮނޑޭ ފޮޅޭމާ ތަހުމީން އަހްމަދު (32 އ) ޝަރީއަތް ނިމެންދެން ބަންދުކޮށްފައި ބެހެއްޓުމަށް ކޯޓުން ކުރިން ނެރެފައިވާ އަމުރު ދެމެހެއްޓުމަށްވެސް މިއަދު ވަނީ އަމުރުކޮށްފަ އެވެ.\nމެއި މަހުގެ ހަވަނަ ދުވަހު ދިން ހަމަލާގައި ގޮއްވައިލި އައިއީޑީގައި ހަމަލާގެ ތުހުމަތަށް ހައްޔަރުކޮށްފައިވާ އަލީ ހައިޝަމާއި ތަހުމީން އަހުމަދުގެ ޑީއެންއޭ ފެނިފައިވާ ކަމަށް ޕްރޮސެކިއުޓާ ޖެނެރަލް ހުސައިން ޝަމީމް މީގެކުރިން ވިދާޅުވެފައިވެ އެވެ.\n"އައިއީޑީގައި އަލީ ހައިޝަމްގެ ޑީއެންއޭ ފެންނަން އެބަހުރި. މޭޖާ ކޮމްޕޯނެންޓު ފެންނަން އެބަހުރި. އެހެންވީމާ މި ކަންކަމަށް ބަލާއިރު އަޅުގަނޑުމެންނަށް އަލީ ހައިޝަމްގެ މައްޗަށް ވެސް ކުށް ސާބިތުކުރެވޭ ވަރަށް ހެކި އެބަހުރި ކަމަށް އަޅުގަނޑަށް ގަބޫލުކުރެވެނީ،" ޝަމީމް ވިދާޅުވި އެވެ.\nފުލުހުން ތުހުމަތުކުރާ ގޮތުގައި ހަމަލާ ދިނުމަށް ބޭނުންކުރި ސައިކަލްގައި އައިއީޑީ ހަރުކުރި މީހަކީ ހައިޝަމް އެވެ.\nހައިޝަމްގެ މައްޗަށް ދައުލަތުން އުފުލާފައިވާ ދައުވާ ތަކަކީ ޓެރަރިޒަމްގެ އަމަލެއް ކުރަން ރޭވުމުގެ ދައުވާ އާއި، ގޮވާތަކެތި އެހެން ތަނަކަށް ގެންދިޔުމަށް އެހީތެރިވެދިނުމުގެ ކުށުގެ ދައުވާ އާއި، ޓެރަރިޒަމްގެ އަމަލެއް ހިންގުމުގައި ބައިވެރިވުމުގެ ދައުވާ އެވެ.\nބޮމުގެ ހަމަލާއާއި ގުޅިގެން 10 މީހަކު ހައްޔަރުކޮށްފައިވާއިރު މިހާތަނަށް ދޫކޮށްލާފައިވަނީ ލ. ގަން ދުންފިނިއުފާ އަހްމަދު ފާތިހް (23 އ) އެވެ. ފާތިހު ދޫކޮށްލީ އޭނާގެ މައްޗަށް ދައުވާ ނުކުރުމަށް ޕީޖީ ނިންމެވުމާ ގުޅިގެންނެވެ.\nހަމަލާ އާއި ގުޅިގެން ހައްޔަރުކޮށްފައިވާ އެހެން މީހުންނަކީ މ. ކުދެހިގެ އިސްހާގު އާއި، ގއ. ވިލިގިލި ހުދުރުވާގެ ފަހުމީ އަލީ އާއި، އއ. މާޅޮސް އަސަރީގެ މުހައްމަދު ނާޒިމާއި، ހއ. މޮޅަދޫ ބަހާރުގޭ އަބްދުﷲ އަލިމަނިކު އަދި ހއ. ހޯރަފުށީ އަލަނާސިގޭ މުހައްމަދު ތަސްމީން އެވެ.\nފުލުހުން އެންމެ ފަހުން ބެއްވި ނޫސްވެރިންގެ ބައްދަލުވުމުގައި ސީޕީ މުހައްމަދު ހަމީދު ވިދާޅުވީ ފުލުހުންނަށް ލިބިފައިވާ މައުލޫމާތުތަކަށް ބަލާއިރު ހަމަލާ ދިނުމަށް ރާވާ ހިންގުމުގައި އެންމެ އިސް ދައުރެއް އަދާކޮށްފައިވާ މީހުންނަކީ މުހައްމަދު ތަސްލީމް އާއި އިސްހާގު އަދި އަލީ ހައިޝަމް އެވެ. އަދި އަލީ ހައިޝަމް އަކީ ސައިކަލްގައި ބޮން ހަރުކުރަން އަމަލީގޮތުން ބައިވެރިވި މީހެއް ކަމަށެވެ.\nރައީސް މުހައްމަދު ނަޝީދު މޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް + ނަޝީދަށް އަމާޒު ކުރި ހަމަލަ


BREAKING NEWS: Addu City home qurantine gai thibi ithuru dhemeehaku Covid ah positive vehjje - One Online\nއައްޑޫ ސިޓީ --- ފޮޓޯ: ކޮރަލް ކްލާ\nއައްޑޫ ސިޓީ ހޯމް ކަރަންޓީނުގައި ތިބި އިތުރު ދެމީހަކު ކޮވިޑަށް ޕޮޒިޓިވް ވެއްޖެ\nއައްޑޫ ސިޓީ ހޯމް ކަރަންޓީނުގައި ތިބި އިތުރު ދެމީހަކު ކޮވިޑް 19 އަށް ޕޮޒިޓިވް ވެއްޖެއެވެ.\nއައްޑޫ އެކުއެޓޯރިއަލް ހޮސްޕިޓަލްގެ މެނޭޖަރު ޝަރަފް ސާދާތު "ވަން" އަށް މައުލޫމާތު ދެއްވަމުން ވިދާޅުވީ އައްޑޫގައި ހޯމް ކަރަންޓީނުގައި ހުރި ބިދޭސީއަކާއި ދިވެއްސަކު ކޮވިޑަށް ޕޮޒިޓިވް ވެފައިވާ ކަމަށެވެ. މި ދެމީހުންގެ ނަތީޖާވެސް ލިބިފައިވަނީ އިއްޔެ ކަމަށް ސާދާތު ވިދާޅުވިއެވެ.\nއެގޮތުން ޕޮޒިޓިވްވެފައިވަނީ އައްޑޫ ސިޓީ ގަމުގައި ހޯމް ކަރަންޓީނުގައި ހުރި 42 އަހަރުގެ ދިވެހި ފިރިހެނަކާއި، ހުޅުދޫގައި ހޯމް ކަރަންޓީނުގައި ހުރި 38 އަހަރުގެ ބިދޭސީ ފިރިހެނެއް ކަމަށް ސާދަތު މައުލޫމާތު ދެއްވިއެވެ.\nމީގެ އިތުރުން ޕޮޒިޓިވް ވި ދެ މީހުންގެ ކިބައިންވެސް ބަލީގެ އެއްވެސް އަލާމާތެއް ނުފެންނަ ކަމަށް ސާދަތު ވިދާޅުވިއެވެ. އަދި މިހާރު މި ދެ މީހުންގެ ކޮންޓެކްޓް ޓްރޭސިންގެ މަސައްކަތް ކުރަމުން އަންނަ ކަމަށް ވެސް ސާދަތު ވިދާޅުވިއެވެ.\nއައްޑޫ ސިޓީން މިހާތަނަށް ޖުމުލަ 14 މީހަކު ކޮވިޑަށް ޕޮޒިޓިވް ވެފައި ވެއެވެ. އޭގެ ތެރެއިން 12 މީހަކު ރަނގަޅުވެފައިވާއިރު، އައްޑޫގައި މިވަގުތު ކޮވިޑުގެ އެކްޓިވް ދެ ކޭހެއް އުޅޭކަމަށް ސާދަތު ވިދާޅުވިއެވެ.\nގުޅޭ ޓެގު އައްޑޫ ސިޓީ ކޮވިޑް 19 ހޯމް ކަރަންޓީނު ސިއްހަތު ހެލްތު ޕްރޮޓެކްޝަން އެޖެންސީ (އެޗްޕީއޭ) އެޗްއީއޯސީ\nސީޝެލްސްގެ ނައިބު ރައީސްގެ މަގާމަށް އަބްދުﷲ އަފީފުގެ ދަރިކަލުން އިންތިހާބުވެއްޖެ\nއައްޑޫ ސަހަރައްދާއި ބޮޑު ތިލަދުންމައްޗަށް 12،000 ޓޫރިސްޓު އެނދު އަންނަން ޖެހޭ: މިނިސްޓަރު\nއައްޑޫގައި ހިންގި ގުރޫޕް މާރާމާރީއާ ގުޅިގެން މީހަކު ހައްޔަރުކޮށްފި


BREAKING NEWS: Raajjey Ge Boarder Bandhukuran Ninmaafaeh Nuvey - Sarukaaru - Vaguthu\nރާއްޖޭގެ ބޯޑަރު ބަންދުކުރަން ނިންމާފައެއް ނުވޭ - ސަރުކާރު\nރާއްޖޭގެ ބޯޑަރު ބަންދުކުރަން އަދި މިހާތަނަށް ނިންމާފައި ނުވާކަމަށް ސަރުކާރުން ވިދާޅުވެއްޖެއެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމެއްގައި ރައީސް އޮފީހުގެ އަންޑާ ސެކެޓްރީ މަބްރޫކް އަޒީޒް ވިދާޅުވީ ކޮންމެ ދުވަހަކު ހާލަތު ބަލަމުން ގެންދާ ކަމަށާއި ބޯޑަރު ބަންދު ކުރަން އަދި މިހާތަނަށް ނިންމާފައި ނެތް ކަމަށެވެ.\n"ކޮންމެ ދުވަހެއްގެ ހާލަތު މިދަނީ ބަލަމުން. ހާލަތު ބެލުމަށްފަހު އަޅަންޖެހޭ ފިޔަވަޅުތައް މިދަނީ އަޅަމުން. އަދި މިހާތަނަށް ބޯޑަރު ބަންދުކުރަން ނިންމާފައެއް ނެތް." މަބްރޫކް ވިދާޅުވިއެވެ.\nބޯޑަރު ބަންދު ކުރަން ސަރުކާރުން ނިންމާފައި ނެތް ކަމަށް މަބްރޫކް ވިދާޅުވި ނަމަވެސް ރާއްޖެ އަށް ފަތުރުވެރިން އައުން މަނާ ކުރަން ސަރުކާރުން ވަނީ މިއަދު ފަތުރުވެރިކަމުގެ ދާއިރާގައި މަސައްކަތް ކުރާ ބައެއް ފަރާތްތަކާއި މަޝްވަރަ ކުރައްވާފައެވެ.\nއެމަޝްވަރާތަކުގައި ބައިވެރިވި ވިޔަފާރިވެރިން ވަނީ މިހާރު ހާލަތު އޮތްގޮތުން ފަތުރުވެރިން ރާއްޖެ އައުން މަނާކުރި ނަމަވެސް ލިބޭނެ ގެއްލުމެއް ނެތް ކަމަށް ވިދާޅުވެފައި ކަމަށް ބައްދަލުވުމުގައި ބައިވެރިވި ބޭފުޅަކު "ވަގުތު" އަށް ވިދާޅުވިއެވެ.\nމާޗް 24, 2020 21:16\nމޮޅު ބައެއް 12 މިނިޓްކުރިން ބަންދު\nމާޗް 25, 2020 00:06\nއޭޕްރީލް 1 ވެސް އަންނާނެ. ދުނިޔޭގަ ތިބި ބަޔަކަށް ފެންނާނެ ދޮގެއްތޯ.\nހެޔޮފުޅު ސަރުކާރުން ރައްޔިތުން މަރުގެ އަނދަވަޅަށް ވައްޓާލަން ތެޅިފޮޅެނީ .\nވޯޓްދިން ގްރޫޕް ދެން އަތްޖަހާ. ހަން ދަންދެން އަތް ޖަހާ !\nމާޗް 24, 2020 23:52\nޓޫރިސްޓުން ގެނެސް ފައިސާ ހޯދުން ރައްޔިތުންގެ ފުރާނައަށްވުރެ މުހިންމުވީ ސަރުކާރެއް. އަދިވެސް ހަމަ ގްރީޑުގައި. އެންމެ ޓޫތިސްޓަކު އަޔަސް މިސަރުކާރުން އެއަރޕޯޓް ކްލޯޒް ނުކުރާނެ. ދެން ޓީވީ ސެލެބްރިޓީ ހެދިގެން އަރައިގެން ކޮންހާ ދޮގެއް ހަދާކަށް.\nމާޗް 24, 2020 23:55\nތިހުރިހާ ވަގުތު ޓީވީގަ ހޭދަނުކޮށް ފަރުޖެހެން އޮތް. ރައްޔިތުން މަރުގެ ތުންފަތްމައްޗަށް ގެނައީ ސަރުކާރުން. މިނިސްޓރުން އަރާ ފޮނި ކެނޑީ. އެއީ ގައުމުގެ ދޮރޯށިތައް ބަންދުކުރަން ލިބުނު ފުރުސަތު. މުހިންމުވީ ގައުމަށް ވަންނަ ފައިސާ. ތިފައިސާ ބޭނުންކުރަން އެންމެ މީހަކުވެސް ސަލާމަތްވާނެކަން އެނޣޭތަ؟ މިެީ ﷲ ގެ ކޯފާއަކަށް ވުންގާތް. މޑނ ގެ ރިޕޯޓް ނެރުން މީހުނަށް ފިޔަވަޅުނާލާ. ސެކިއުލަރ ދީން ފަތުރަން ނުކުތީ. ﷲ ގެ ދީނުގެ ހިމާޔަތުގައި އެ އިލާހް އެ އެންމެން ހިއްޕަވާފާނެކަމެއް ނޭނނގުނު.\nމާޗް 24, 2020 21:33\nމާޗް 24, 2020 21:34\nބޮޑު ކަމެއް މިސަރުކާރަކާއި ހެދި! އިބޫ، ނަޝީދު ހޭބަލިވީތަ، ރައްޔިތުންނާ މެދު ނުވިސްނާ!\nމާޗް 24, 2020 21:50\nއާދެ ލައްބަ.. ބޯޑަރު ބަންދުކުރާނީ އިޓަލީއައްވެ ނިމުނީމަ.. އޭގެ ކުރީން އޮންނާނީ ޓޫރިސްޓުން ގެނައުން.\nކައުންސިލް އިންތިޚާބުމަތީން ހަނދާން ނައްތާލާ..\nމާޗް 24, 2020 22:00\nސަ ރުކާ ރުން ރައްޔަތުން ނާ މެދު ނުވިސް ނާނެ. އެމީހުން ބޭނުން ވަނީ. ރައްޔަތުން މަ ރާފަވެސް ޑޮލަ ރު . މަންޒަ ރު ވަ ރައް ސާފު\nމާޗް 24, 2020 22:05\nއަހަ ރެމެން ރަސޯޓް ބޯއީން ނައް މިހާ ހަ ރާން ކޯ ރު ވި ސަ ރުކާ ރެއް ނު ދެކެން. އަހަ ރެމެން ދި ރިތިއްބާ މަ ރައިފި\nމާޗް 24, 2020 22:11\n"އާޖްފާޖެއް ނޭނގިވާ މިސްރާބުނޭނގޭ މިތުރަކަށް\nމާލިމީކަންދިނުމުގައި ހުންގާނުކުރަނީ ކޮށްކުށެއް"\nމިދިވެހި ރައްޔިތުން ވޯޓްލާއިރު ވިސްނަށް ޖެހޭކަމެއް.\nގޯސް ޔޫއޭއީ ގަ ހުރި ދިވެއްސަކަށް ކޮވިޑް ޖެހިއްޖެ ވީމާ ވިލާގަނޑު ބޯމަތި ވެއްޖެ . ބޯޑަރު ބަންދު ނުކުރުމަކީ ހެދޭ ބޮޑުގޯހެއް. މިމީހުން ކޮންމެ ގޮތެއްހަދާފަ ވެސް ރަސޫލާގެ ހަދިސްފުޅާ އިދިކޮޅު ކަމެއް ކުރެވޭތޯ ބަލާނެ\nމާޗް 24, 2020 22:22\nއާން އަދި ބަނދު ކުރާނެ ކަމެއްނެތް ، އަދި އަވަސް ބަންދުކުރަން، ގާތްގަޑަކަށް 110000-މިީހުން ޕޮސިޓިވް ވީމަ ދެން ބަންދުކުރަން މަށައް ފެންނަނީ ،،އަދި މާމަދު ،،\nމާޗް 24, 2020 22:24\nމަންމަ އާއި ބައްޕަ ދަރިންނާއިމެދު ވިސްނާވަރަށް ސަރުކާރުން ރައްޔިތުންނާއި\nމެދު ވިސްނާނެކަމަށް އުންމީދުކުރަނީ\nމާޗް 24, 2020 22:38\nބޯޑަރު އަދި ބަންދުކުރާނެ! އެއީ ކޮވިޑް 19 އައިސް ލައްވާލުމުން މި ސަލާމަތްވެގެން އެހެން ތަނަކަށް ދިޔަޔަނުދިނުމުގެ ގޮތުން ބަންދުކުރާ ބަންދުކުރުމެއްގެ ގޮތަށް!\nމާޗް 24, 2020 22:43\nހެޔޮ ނުވާނެ އާދޭސް ކޮށްފަ މިބުނީ ދިވެހި ރައްޔިތުން ދެކެ ލޯބިވާނަމަ މި ރާއްޖޭގެ ބޯޑަރ ބަންދު ކުރޭ... މިއީ ބައިލައްކަ އެއްހާ ރައްޔިތުން އުޅޭ ގައުމެއް...\nމާޗް 24, 2020 23:09\nއޯގާތެރި ސަރުކާރުން ރައް ޔިތުން ނަ އޯގާވާ ވަރު ފެނޭދޯ.މިވަރު ވާއިރުވެސް އެތިބީ މަހުޖަނުން ގެ ދަށު ވެފާ. ެެަެެެެަެެެަެެެެަެެަެެެެަެެެަެެެެެެަެެެެަެެެަެެެެަެެަެެެެަެެެަެެެެ ރައް ޔަތުން ކަނޑަ ނޭޅި ޓުވަރިސްޓުން އެތެރެ ނުކުރާނެ ގޮވާއިރުވެސް އަޑެއް ނީވޭ. ރިސޯޓް ބޯއީން ކޮވިޑައް ވެދުމަށް އަރުވައިފި\nމާޗް 24, 2020 23:14\nއަޅެ މީހަކު ރުޅިއެއް ނާންނާނެތަ. މިސްކިއްތަށް ބަންދުކޮއްފިި ވައިރަސް ފެތުރިދާނެތީ. އެކަމު ބޯޑަރު ބަންދުކުރާކަށް ނުވޭ އަދިވެސް އެދޮރުން ވައިރަސް ވަން އިރުވެސް.\nމިރިސޯޓުގެ މިވަގުތު ތިބި ގެސްޓުންގެ ފުރާދުވަސްތަކުގެ މައުލޫމާތުވަނީ މިނިސްޓްރީގެ އެދުމުގެ މަތިން މިރޭ ފޮނުވިފަ. ދެން؟؟\nމާޗް 25, 2020 02:14\nއިތުރު ފިޔަވަޅެއް އަޅަން އެ ތިބެނީ ރާއްޖެއަށް މިބަލި ފެތުރިގަތީމަ. މިހާރު އެތިބީ އެމީހުންނަށްއެޅޭނެ ހުރިހާ ފިޔަވަޅެއް އަޅައިގެން. ނުވިތާކަށް ގައުމުގެ އިބުރާހިމުވެސް ފިލައިފި އެއީ ރައްޔިތުންނަށް މިޔަދު ހިއްވަރުދޭން ހުރިމީހާ\nމާޗް 25, 2020 03:21\nބޯޑަރ ބަންދުނުކޮށް ދެން ސަކަރާތެއް ތި ޖަހަނީ...ލާރި ކެވޭނެ މަގެއް ހޯދަން ކުރާ ކަންކަން ކަމުގަ ތުހުމަތުކުރެވޭ...ރައްޔިތުންގެ ރައްކަލަށް ސަލާމަތަށް ކަމެއް ކުރާނެ ނަމަ ރައްޔިތުން ރިސްކަކަށް ލާފަ ބަލިި ޖެހިއްޖެއްޔާ ކަރަންޓީން ކުރާނެ ތަން ތަން ހަދާ މާ ހެޔޮ އެދޭނެކަމެއް ނެތްދޯ...ދެންވެސް ރިސްކް ބޮޑު ނުކޮށް ބޯޑަރ ބަންދުކުރުން އެންމެ ރައްކާތެރި ގޮތަކީ ރައްޔިތުންނަށް...މިހާރުވެސް ރައްޔިތުން ބިރުވެރިކަމެއްގަ ބައިތިއްބައިގެން އެބިރުވެރިކަން އިތުރު ވާނެ މަގު ބަންދު ނުކޮށް ތިބޭތިބުން ވެރިން ރައްޔިތުންނަށްވުރެ އެހެން ކޮންމެވެސް ކަމެއް އިސްކުރާކަން ހާމަވޭ...ބަލި ފެތުރެން ފެށީމާ ދެން ތިހަދާ ފެސިލިޓީސްތަކަށް ކެތްނުވާނެކަން އެނގޭދޯ މިއަށްވުރެ ކުރިއަރާފަ އޮތް ގައުމުތަކުން އެއުޅެންޖެހޭ ގޮތުންވެސް...ދެން މާ ކަންކަން ވާ ބައެއްކަން ނުވަތަ އަހަރެމެންނަށް ވާނެކަން ދައްކަން އުޅުމުގެ ބޭނުމެއް ފަހެ ކޮބާ...؟އެއްކޮށް ގައުމު 30ދުވަހަށް ބަންދުކޮށްފަ ދެން ބަލާބަލަ އަލާމާތެއް ފެންނަމީހަކު އެކަހެރިކޮށްގެން...މިގޮތަށް ބާއްވައިގެން ތިކުރާ އެއްވެސް ކަމެއްގެ ބޭނުމެއް މާނައެއް އޮތްކަމަކަށް ނުފެނޭ...\nރައްޔިތުންނަށްޓަކާ ނަގަން ޖެހޭ ފިޔަވަޅު ނަގަން ޖެހޭ ވަގުތުގަ ނަގަން ނުކެރޭ ބަޔަކު ވެރިކަމުގަ ތިބުން އެއީ މިއަދު ގައުމު ހާސްކަމަކަށް ދާން ޖެހުނު ސަބަބު...ރައްޔިތުން މިކަމާ ވިސްްނާނެކަމަށް އުންމީދުކުރަން...ދުުލުން ބުނާ އެއްޗަކަށް އިތުބާރު ކުރާ ވަރުގެ އެކަކުވެސް ސިޔާސީ މަޝްރަހުން ފެންނާކަށްނެތް....


SunOnline: Dhauva kuran nimmee zaathee koh kamah vidhaalhuve, PGge chatlog eh Mahuloof aammukohfi\nދައުވާ ކުރަން ނިންމީ ޒާތީކޮށް ކަމަށް ވިދާޅުވެ، ޕީޖީގެ ޗެޓްލޮގެއް މަހުލޫފް އާންމުކޮށްފި\nއައިޝަތު ނުޒުހާ 24 Nov 2021, 21:51\nއޮގަސްޓް 3، 2021: މޭ6 ބޮމް ގޮއްވާލި މައްސަލައިގައި ޕްރޮސިކިއުޓާ ޖެނެރަލް ހުސެން ޝަމީމް ނޫސްވެރިންނަށް މައުލޫމާތު ދެއްވުން -- ސަން ފޮޓޯ/ ފަޔާޒު މޫސާ\nޔޫތު މިނިސްޓަރު އަހްމަދު މަހުލޫފްގެ މައްޗަށް ރިޝްވަތު ހިފުމުގެ ދައުވާ އުފުލައިފައިވަނީ ޒާތީކޮށް ކަމަށް ވިދާޅުވެ، ޕްރެސިކިއުޓާ ޖެނެރަލް ހުސެއިން ޝަމީމް އާ ދައްކައިފައިވާ ވާހަކަތަކެއްގެ ޗެޓްލޮގެއް މަހުލޫފް އާންމުކުރައްވައިފިއެވެ.\nމަހުލޫފްގެ މައްޗަށް ރިޝްވަތު ހިފުމުގެ ދައުވާ އުފުލީ އޭނާ ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެންބަރުކަމުގައި ހުންނެވިއިރު، އޮގަސްޓް 27، 2014 ވަނަ ދުވަހު ސްޕެޝަލް އިކޮނޮމިކް ޒޯން ބިލަށް ތާއީދުކޮށް ވޯޓުދިނުމުގެ މުގާބިލުގައި، ރިޝްވަތު ހިފި ކަމަށް ތުހުމަތު ކުރެވޭތީ ކަމަށް ޕީޖީން ވަނީ ބުނެފައެވެ.\nމަހުލޫފް އާންމުކުރައްވައިފައިވަނީ ޔޫތު މިނިސްޓަރުގެ ޕީއޭ އަޒްމޫން އަހުމަދު އާއި ޕީޖީ ޝަމީމް ދައްކަވައިފައިވާ ވާހަކަތަކެއްގެ ޗެޓުލޮގުތަކެކެވެ.\nޗެޓްލޮގް އާންމުކުރައްވައި މަހުލޫފް ވިދާޅުވީ ޝަމީމް ނިންމެވީ ޒާތީ ނިންމެވުމެއް ކަން އެ ޗެޓްލޮގްތަކުން ހާމަވާ ކަމަށެވެ.\n"ޝަމީމްގެ ފޮތުގައި އޮންނަގޮތުން ދައުވާ ކުރުމަށް ނިންމަނީ އަޅުގަނޑު 'ފުއްޕާވަރަށް އަދި ސައިޒުވާ' މިންވަރުގެ މައްޗަށް،" މަހުލޫފް ވިދާޅުވިއެވެ.\nމަހުލޫފް އިތުރަށް ވިދާޅުވީ އިސްތިއުފާ ނުދެއްވާނެ ކަމަށް ވިދާޅުވި ވާހަކަ ތަކުރާރުކުރައްވައި މަހުލޫފް ކޯޓުގައި ހަގީގަތް ހާމަވާނެ ކަމަށެވެ.\nމަހުލޫފް އާންމުކުރެއްވި ޗެޓުލޮގުގައި އަޒްމޫން ވަނީ މަހުލޫފްގެ މައްސަލަ ނިމެނީ ކޮން އިރަކުންތޯ ސުވާލުކުރައްވައިފައެވެ. އަދި ފުޓްބޯޅަ މެޗެއް ބެލުމަށް ވެސް ދައުވަތު ދެއްވައިފައިވެއެވެ.\nއޭގެ ޖަވާބުގައި ޕީޖީ ޝަމީމް ވަނީ ޔޫތު މިނިސްޓްރީގައި ތިއްބެވީ "ހުސް މުއްތަހަމުން" ކަމަށް ވިދާޅުވެ މެޗު ބަލަން ދާނީ ކިހިނެއްތޯ ސުވާލުކުރައްވައިފައެވެ. ހަމައެހެންމެ އެފްއޭއެމްގެ ރައީސް ބައްސާމް އަދީލް ޖަލީލަކީ ވެސް މުއްތަހަމެއް ކަމަށް ވިދާޅުވެފައެވެ.\nޕީޖީ އެހެން ވިދާޅުވުމުން އަޒްމޫން ވަނީ "މިހާރު ނުފުއްޕާ" ކަމަށާއި "ފުއްޕަ ފުއްޕާފަ ސައިޒް ވީ" ކަމަށް ވިދާޅުވެފައެވެ. އެ މެސެޖުގެ ޖަވާބުގައި ޕީޖީ ވިދާޅުވީ "ސައިޒު ވީ" އަދި "މިހާރު ނުފުއްޕަނީ" ކީއްވެތޯ ސުވާލުކުރައްވައިފައެވެ.\nމިނިސްޓަރު މަހުލޫފް އާންމުކުރެއްވި ޗެޓްލޮގާ ގުޅޭ ގޮތުން ޕީޖީ ޝަމީމްގެ ބަހެއް ހޯދާލުމުން، ފޯނަށް ޖަވާބު ނުދެއްވާތީ އަދި މެސެޖަށް ރިޕްލައި ނުކުރައްވާތީ ވަނީ ލިބޭ ގޮތް ނުވެފައެވެ.


Newport hukum fas kurumuge amuru HC nere nudhin\nނިއުޕޯޓް ވިއު: ހުކުމް ފަސްކުރުމުގެ އަމުރު ނެރެނުދިން - ފޮޓޯ: މުހައްމަދު އަފްރާހު| އަވަސް\nނިއު ޕޯޓް ވިއު ހިންގަމުން ގެންދިޔަ ބިމަށް ދައްކަން ޖެހޭ ކުއްޔާއި ޖޫރިމަނާ ފައިސާގެ ގޮޮތުގައި އެއް މިލިއަނަށް ވުރެ ގިނަ ރުފިޔާ ދައްކަން އެ ތަން ހިންގި ސްޓްރާ ކުންފުނީގެ މައްޗަށް ސިވިލް ކޯޓުން ކުރި ހުކުމް ތަންފީޒުކުރުން ފަސްކުރަން ހައި ކޯޓުން އަމުރެއް ނެރެ ނުދޭން ނިންމައިފި އެވެ.\nނަމަވެސް އެއްބަސްވުމުގެ ދަށުން ދައްކަން ހަމަޖެހިފައިވާ މަހު ކުލި ދައްކަމުން ނުދިޔުމުގެ ސަބަބުން، މިދިޔަ އަހަރުގެ މާޗް މަހު ޕްލޭނިންގް މިނިސްޓްރީން ވަނީ އެ އެއްބަސްވުން ބާތިލު ކޮށްފަ އެވެ. އޭގެ ފަހުން ވެސް އެ ބިިން ސްޓްރާޑާ ކުންފުނިން ބޭނުން ކޮށްފައިވާ ކަމަށް ބުނެ ދައުލަތަށް ނުދައްކާ އޮތް ކުއްޔާއި ޖޫރިމަނާގެ އިތުރުން ބަދަލު ނަގައި ދިނުމަށް އެދި ޕްލޭނިން މިނިސްޓްރީން ސިވިލް ކޯޓަށް މައްސަލަ ހުށަހެޅި އެވެ.\nއެ މައްސަލާގައި ސިވިލް ކޯޓުން މިދިޔަ އަހަރުގެ ސެޕްޓެމްބަރު މަހު ހުކުމް ކުރީ އެ ދުވަހުން ފެށިގެން 15 ދުވަހުގެ ތެރޭގައި އެ ބިން ހަވާލުކޮށް، ކުއްޔާއި، ޖޫރިމަނާގެ އިތުރުން ބަދަލުގެ ގޮތުގައި ޖުމްލަ 1،149،271 ރުފިޔާ ދައުލަތަށް ދެއްކުމަށެވެ. އެ ފައިސާ 30 ދުވަހުގެ ތެރޭގައި މީރާއަށް ދައްކައި ހަލާސް ކުރުމަށް ވެސް ކޯޓުން ވަނީ ހުކުމްކޮށްފަ އެވެ.\nއެ ހުކުމް ސްޓްރާޑާ ކުންފުނިން ހައިކޯޓުން އިސްތިއުނާފުކުރި އެވެ. އަދި ހުކުމް ތަންފީޒުކުރުން ފަސް ކުރުމަށް ވަގުތީ އަމުރަކަށް އެދުނެވެ. ނަމަވެސް ހައިކޯޓުން ނިންމާފައިވަނީ އެ ވަގުތީ އަމުރު ނެރެދޭނެ ތަނެއް ނެތް ކަމަށެވެ. އެ އަމުރު ނެރެނުދޭން ނިންމާފައިވާއިރު ޕްލެއިނިން މިނިސްޓްރީއިން ވަނީ ނިއުޕޯޓް ހިންގި އިމާރާތުގައި ބޮޑު ތަޅު އަޅުވާފަ އެވެ.\nމި މައްސަލާގެ އިސްތިއުފާނު އަޑުއެހުންތައް އަދި ހައިކޯޓުގައި ކުރިއަށް ނުގެންދެ އެވެ. މައްސަލާގައި ގޮތެއް ނުނިމި ލަސްވާތީ ސަރުކާރުންނާއި ސްޓްރާޑާ ކުންފުނިން ވެސް ކަންބޮޑުވުންފާޅުކުރެ އެވެ.\nއެ ކުންފުނިން ބުނެފައިވަނީ ސަރުކާރުގެ އެތައް މުވައްޒިފުންނެއް ނެރެގެން ނިއުޕޯޓްވިއު ބަންދުކުރި ކުރުމަކީ ވަރަށް ޒިންމާދާރުކަން ކުޑަ އަމަލެއް ކަމަށެވެ. ސަރުކާރުން މިކަން ކޮށްފައިވަނީ ހައްގާއި އިންސާފުގެ ބޭރުން، ސިޔާސީ ގޮތުން އެ ކުންފުންޏަށް މެސެޖެއް ދިނުމުގެ ނިޔަތުގައި ކަމަށެވެ.\nމި މައްސަލަ މިހާރު ހައިކޯޓާ ކަމާބެހޭ އެހެން ފަރާތްތަކަށް ވެސް ހުށައަޅާފައިވާއިރު ތަނުގައި ހުރި އެކުންފުނީގެ ތަކެއްޗަށް ލިބޭ ގެއްލުމަށް ދައުލަތުން ޒިންމާވާން ޖެހޭނެ ކަމަށްވެސް ސްޓްރާޑާ ކުންފުނިން ބުނެފައިވެ އެވެ.


SunOnline: Gavaaidhaa hilaafah ulhey bidheyseenge massala dhiaraasaa kuraa Committee sirru\nގަވާއިދާ ހިލާފަށް އުޅޭ ބިދޭސީންގެ މައްސަލަ ދިރާސާ ކުރާ ކޮމިޓީ ސިއްރު\nމުހައްމަދު މުޒައްޔިން ނާޒިމް 26 Feb 2020, 14:27\nމީގެ ކުރިން ގައުމީ ސަލާމަތު ކޮމިޓީން ބޭއްވި ބައްދަލުވުމެއްގެ ތެރެއިން: ކޮމިޓީގެ މިއަދުގެ ބައްދަލުވުން ވަނީ ސިއްރުކޮށްފައި -- ސަން ފައިލ ފޮޓޯ/ ފަޔާޒު މޫސާ\nގަވައިދާ ހިލާފަށް ރާއްޖޭގައި އުޅޭ ބިދޭސީންގެ މައްސަލަތައް ދިރާސާ ކުރާ ރައްޔިތުންގެ މަޖިލީހުގެ ކޮމިޓީގެ ބައްދަލުވުން ސިއްރުކޮށްފި އެވެ.\nއެ މައްސަލަ ދިރާސާ ކުރަމުން އަންނަނީ ގައުމީ ސަލާމަތާއި ހަރިޖީ ގުޅުންތަކުގެ ކޮމިޓީންނެވެ. އެ ކޮމިޓީގެ ބައްދަލުވުމެއް މިއަދު ހެންދުނު 10:00 އަށް ތާވަލު ކުރިއެއެވެ.\nބައްދަލުވުމުގެ އެޖެންޑާގައި އޮތީ އެ މައްސަލަ ދިރާސާ ކުރުމަށް ކަމާ ގުޅުންހުރި މުއައްސަސާތައް ހާޒިރުކުރުމެވެ. އެގޮތުން އިކޮނޮމިކް މިނިސްޓްރީ އާއި އިމިގްރޭޝަން އަދި ފޮރިން މިނިސްޓްރީގެ ބޭފުޅުން ހާޒިރު ކުރުމަށް ވަނީ ދައުވަތު އަރުވާފަ އެވެ.\nއެ މައްދަލުވުން ފެށުމަށްފަހު ނިންމެވީ، ބައްދަލުވުން ސިއްރު ބައްދަލުވުމެއްގެ ގޮތުގައި ކުރިއަށް ދިއުމަށެވެ.\nއެ ބައްދަލުވުން ސިއްރު ކުރި އިރު، މީގެ ކުރިންވެސް އެ ކޮމިޓީގެ އެ މައްސަލަ ދިރާސާ ކުރާ ބައެއް ބައްދަލުވުންތައް ގެންގޮސްފައިވަނީ ސިއްރުކޮށްގެންނެވެ.\nގަވާއިދާ ހިލާފަށް އުޅޭ ބިދޭސީން ގަވާއިދުގެ ތެރެއަށް ވެއްދުމަށްޓަކައި އެ ބިދޭސީން އަލުން ރަޖިސްޓްރީކުރަން އިކޮނޮމިކް މިނިސްޓްރީން ވަނީ ޕްރޮގްރާމެއް ފަށާފަ އެވެ. މިމަހު ކުރީކޮޅު އިކޮނޮމިކް މިނިސްޓަރު ފައްޔާޒް އިސްމާއިލް ވިދާޅުވީ އެ ޕްރޮގްރާމްގެ ދަށުން މިހާތަނަށް އައިއިރު 31،000 ބިދޭސީން ރަޖިސްޓްރީވެފައިވާ ކަމަށެވެ. އަދި މިހާރުވެސް ބިދޭސީން ރަޖިސްޓްރީވަމުންދާކަމަށް އޭނާ ވިދާޅުވި އެވެ.\nމިދިޔަ ސެޕްޓެމްބަރު މަހުން ފެށިގެން ސަރުކާރުން ވަނީ ބަންގްލަދޭޝްއިން އަންސްކިލްޑް ލޭބަރުން ނުވަތަ ތަމްރީނު ލިބިފައި ނުވާ މަސައްކަތްތެރީން ރާއްޖެ ގެނައުން އެއް އަހަރު ދުވަހަށް މަނާކޮށްފަ އެވެ. އަދި ކޮންމެ ގައުމަކުން ވެސް ރާއްޖެ ގެނެވޭނީ 150،000 އަންސްކިލްޑް ލޭބަރުން ކަމަށް ވެސް ސަރުކާރުން ވަނީ ނިންމާފަ އެވެ.\nގަވައިދާ ހިލާފަށް އުޅޭ ބިދޭސީންގެ މައްސަލައަކީ، ބޮޑު މައްސަލައެކެވެ. އިމިގްރޭޝަނުން މީގެ ކުރިން ބުނެފައިވާ ގޮތުގައި ރާއްޖޭގައި ވަޒީފާ އަދާކުރާ ބިދޭސީންގެ އަދަދު 200،000 އަށް އަރާނެ އެވެ. އަދި އޭގެ ތެރެއިން 63،000 އަށް ވުރެ ގިނަ ބިދޭސީންނަކީ، ގަވާއިދާ ހިލާފަށް އުޅޭ ބިދޭސީން ކަމަށް އިމިގްރޭޝަނުން ވަނީ ބުނެފަ އެވެ.


May 07, 2019 8\nޝިރަންގެ "ރަހަފަތް": މިއީ ދިވެހިންގެ އަސްލު ރަހަ\nއަމިއްލަ އެޕާޓްމަންޓް، އުތީމު ގަނޑުވަރުގެ ސިފަތަކުން ޒީނަތްތެރިކުރާނީ ގައިމު ދިވެހިވަންތަ ކަންކަމަށް ލޯބިކުރާތީތާ އެވެ. ވޭތުވެދިޔަ ނުވަ އަހަރު އޭނާ އުޅުނީ އަމިއްލަ އެޕާޓްމަންޓް އެގޮތަށް ބަދަލުކޮށްގެންނެވެ. ދިވެހިވަންތަކަމުގެ އެ އިހުސާސްތައް އެހެން ގޮތަކަށް ތަޖުރިބާކުރުމުގެ މަސައްކަތް ވެސް އޭނާ މިވަނީ ފަށައިފަ އެވެ.\nMay 05, 2019 1\nބޯ ކޮށަން އެއްފަހަރާ 15 ކަތުރު ބޭނުންކުރާ މީހެއް\nކުރާ މަސައްކަތަކަށް މާ ބޮޑަށް ފަތިރަވެއްޖެ ނަމަ ބައެއް މީހުންގެ ފަރާތުން އާދަޔާހިލާފު ކަންކަން ވެސް ފެންނަން ފަށަ އެވެ. މިއީ އެކަހަލަ މީހެކެވެ. ބޮލެއް ކޮށައިލަން އޭނާ އެއްފަހަރާ 15 ކަތުރު ބޭނުންކުރެ އެވެ. އަދި މަދު މިނިޓްކޮޅެއްގެ ތެރޭގައި، ކަސްޓަމަރުން ބޭނުންވާ ގޮތަކަށް ބޯކޮށައިލަ އެވެ.\nއެންމެ ހަގު އެކައުންޓެންޓް އިނގިރޭސި ވިލާތުގައި\nއުމުރުން ވަރަށް ހަގު ކުދިން ވެސް ބޮޑެތި މީހުންނަށް ދޫނުރާ ވަރުގެ މަސައްކަތްކޮށްގެން ސަމާލުކަން ހޯދުމަކީ މިހާރު ވަރަށް އާންމު ކަމެކެވެ. މި ވެސް ހަމަ އެހަލަ ކުއްޖެއްގެ ވާހަކަ އެވެ. އުމުރުން އަދި އެންމެ 15 އަހަރެވެ. އެކަމަކު މިއީ މި ވަގުތު އިނގިރޭސިވިލާތުގައި ހުރި އެންމެ ޒުވާން އެކައުންޓަޓެވެ.\nއަމިއްލަ ޖަނާޒާގެ ޓިކެޓް ވިއްކި މީހާ މަރުވެއްޖެ\nކެންސަރު ޖެހިފައިވާ މީހުންނަށް އެހީވުމުގެ ގޮތުން، އަމިއްލަ ޖަނާޒާގެ ޓިކެޓް ވިއްކައިގެން ފައިސާ ހޯދި އިނގިރޭސިވިލާތުގެ ދުވަސްވީ މީހާ ބުރާސްފަތި ދުވަހު މަރުވެއްޖެ އެވެ.\nއެންޓޯނިއޯ: އެންމެ ގިނަ ވީޑިއޯ ގޭމް ގެންގުޅޭ މީހާ\nބައެއް މީހުންނަކީ އަމިއްލަ އުފަލަކަށް އެކި އެއްޗެހި ރައްކާކުރާ މީހުންނެވެ. އެގޮތުން މިއީ ވީޑިއޯ ގޭމްތައް އެއްކުރަން ލޯބިކުރާ މީހެއްގެ ވާހަކަ އެވެ.\nމުސާރަ ހަދިޔާކުރާ ޓީޗަރަކަށް މިލިއަން ޑޮލަރުގެ އެވޯޑެއް\nފަގީރު އާއިލާތަކުގެ ކުދިންގެ ކިޔެވުމަށް، މަހު މުސާރައިގެ 80 ޕަސެންޓް ކޮންމެ މަހަކު ވެސް ހަދިޔާކުރާ ކެންޔާގެ ޓީޗަރަކަށް އިނާމެއްގެ ގޮތުގައި އެއް މިލިއަަން ޑޮލަރު ލިބިއްޖެ އެވެ.\nޕިއާނޯގެ ހުނަރު ދައްކާލައިގެން ބޮޑު ކާމިޔާބީއެއް\nޕިއާނޯ ކުޅެން އާދަޔާހިލާފަށް މޮޅު އިންޑިއާގެ 13 އަހަރުގެ ފިރިހެން ކުއްޖަކު އެމެރިކާގައި ބޭއްވި މުބާރާތެއް ކާމިޔާބުކޮށް، ކުޅަދާނަކަން ދައްކާލައިފި އެވެ.\n30 އަހަރު ކުރިން މިއަދު: އުސްތާޒުލްޖީލުގެ ވަކިވުން!\nދިވެހިރާއްޖޭގެ އަޑުން ހެނދުނު ހައެއް ޖެހިއިރު ފޮނުވަން ފެށި ކީރިތި ގުރުއާން ކިޔެވުން ހުއްޓާނުލާ ކުރިއަށްގެންދަނީ އެވެ. އެއީ ބޮޑު ކަމެއް ހިނގައިފިކަމުގެ ނިޝާނެކެވެ. ތެޅިތެޅި އޮތް ހިތަކާ އެކު ރޭޑިއޯ ދޮށުގައި ތިބި މީހުން، ވޭނީ ހިތާމައެއްގެ ތެރެއަށް ގަންބާލީ 6:45 ގައި ފޮނުވި ކުއްލި ހަބަރުންނެވެ. މުޅި ގައުމު އެ ބޭފުޅަކާ މެދު...\nކުއްޖަކު އެއާލައިނެއް ހަދަން ކްއަންޓަސްގެ ސީއީއޯގެ އެހީ\nބޮޑު އެއާލައިނެއް ހިންގާ މީހަކު ބިޒީވާނެ ވަރު ވިސްނާލާށެވެ. އަނެއްކޮޅުން، ވާދަވެރި މި ހިދުމަތުގެ ތެރެއިން އަބަދު ވެސް އޮންނަނީ ވާދަވެރިންނާ "ހަނގުރާމަ" ކުރާނެ އާ އުކުޅުތަކެއް ހޯދަން ޖެހިފަ އެވެ.\nMarch 07, 2019 8\nމަންޓާ އެއާގެ ކެޕްޓަން ހަނީފް:މުޅި ހަޔާތް އުދުހުމުގައި\nއެއާ މޯލްޑިވްސް އިން ޕައިލެޓުން ހޯދުމަށް އިއުލާނު ކުރުމާ އެކު ކުރިމަތިލީ ވަޒީފާ ލިބޭނެ ކަމުގެ އުންމީދުގަ އެވެ. އެއީ ރާއްޖޭގައި މާ ގިނަ ޕައިލެޓުން މަސައްކަތް ކުރި ދުވަސްވަރެއް...\nއެންމެ ޒުވާން ބިލިއަނަރަކީ ކައިލީ ޖެނާ\nމި ވަގުތު ދުނިޔޭގައި ހުރި އެންމެ ޒުވާން ބިލިއަނަރުގެ މަގާމު އެމެރިކާގެ މަޝްހޫރު ރިއަލިޓީ ޝޯ ތަރި ކައިލީ ޖެނާ އަށް ލިބިއްޖެ އެވެ.\nއެރި ސުނާމީއާ އެކު ހަމަ އެ ދުވަހުން އެ ދުވަހަށް، ނެޝަނަލް ޑިޒާސްޓާ މެނޭޖްމަންޓް ސެންޓަރެއް އުފެއްދި އިރު އެކަން ކުރާނެ އެއްވެސް ގޮތެއް ރޭވިފައެއް ނެތެވެ. އެފަދަ ތަޖުރިބާއެއް އޭގެ ކުރިން ދިވެހިން ކޮށްފައެއް ވެސް ނުވެ އެވެ. އެފަދަ ސެންޓަރެއް ހިންގުން ވީ ހިތާމަވެރި ދަނޑިވަޅެއްގައި ކުރަން ޖެހުނު ބުރަ މަސައްކަތަކަށެވެ. ކުއްލިއަކަށް...\nJanuary 22, 2019 141\nދެކެވެމުންދިޔަ ވާހަކައިގައި އުމަރު ސަލީމް ބައިވެރިވަމުން ގެންދިޔަ އެވެ. ނުހަނު އުނދަގުލުންނެވެ. ދަމަމުން، ލަސްލަހުން އުމަރު ދޭތެރެއަކުން އެ ބުނެލާ އެތި ދޭހަވާ މީހަކަށް އެ ތަނުގައި ހުރީ އޭނާގެ އަނބިމީހާ އެކަންޏެވެ. މާ ބޮޑު ހަރަކާތެއް ނެތި ގޮނޑީގައި ލެނގިލައިގެން އިން ފިރިމީހާގެ އަތުގެ ހަރުވެފައި ހުރި އިނގިލިތައް އިރުއިރުކޮޅާ...\nމި ޒުވާނާގެ ހިތާއި ސިކުނޑި ދިވެހި ތާރީޚުގެ ތެރޭގައި!\nއެއީ މީގެ 13 ވަރަކަށް އަހަރުކުރި އެވެ. ހިނގަމުން ދަނީ މަޖީދިއްޔާ ސްކޫލުގެ ހެނދުނު ދަންފަޅީގެ އިންޓޯލު ވަގުތެވެ. ސްކޫލުގެ ގޯތިތެރެ އޮތީ ރަކަރަކަ އަޅާފަ އެވެ. ހެދިކާ ކަމުން ފުޅިބޮމުން، ހީ ސަކަރާތްޖަހައި މަޖާނެގުމައިގެންނެވެ. ފުޓްބޯޅައިގެ ވާހަކަ ނޫނީ ކޮންމެވެސް ގޭމެއްގެ މޮޅު ވާހަކަ ދެއްކުމައިގެންނެވެ. އެ އެންމެންނާ ވަކިން ތަންކޮޅެއް...\n"ކެނެޑާގެ ބޮޑުވަޒީރު" އަފްޣާންގައި ކިޔަނީ ލަވަ\nކެނެޑާގެ ބޮޑުވަޒީރު ޖަސްޓިން ޓްރޫޑޯއާ ވައްތަރު މީހަކު އަފްޣާނިސްތާނުން ފެނިގެން އޭނާ އަށް އެތައް ބައެއްގެ ސަމާލުކަން ހުއްޓިއްޖެ އެވެ.\nމިވަރުގެ ހިދުމަތްތެރިއަކު ދެން ފެނިދާނެތަ؟\nއޭނާގެ އޮފީސް ކޮޓަރިކޮޅަށް ވަނުމުން އިހުސާސްކުރެވޭނީ މާ ކުރީ ޒަމާނެއްގައި އުޅެވޭހެންނެވެ. އެތަނުގައި ކޮމްޕިއުޓަރެއް، މޯބައިލް ފޯނެއް ނުވަތަ ޒަމާނުގެ އެފަދަ އެއްވެސް ވަސީލަތެއްގެ ހިލަމެއް ނެތެވެ. ބައްތެއްޔަކަށް މުދާ އަރުވައި ބަރާކޮށްފައި އޮންނަހެން ކޮޓަރިކޮޅު ބަރާކޮށްފައި އޮންނާނީ ފޮތްތަކާއި ކަރުދާހުންނެވެ. އެތަނުގައި...\nJanuary 08, 2019 33\nއައިޓީ ދާއިރާގެ ނުފެންނަ ފަޅި: އަންހެނުން\nޓެކްނޮލޮޖީއަކީ އަންހެންކުދިންނަށް ކުރިއަށް ދެވިދާނެ ދާއިރާއެއްގެ ގޮތުގައި ބަލައިގަނެވިފައި ނެތްކަން އައިޝަތު އަދުނާން (އައިޝާ) އަށް ޔަގީންވީ ސްކޫލެއްގައި ކެރިއަ ގައިޑެންސް ދޭން ލިބުނު ފުރުސަތެއްގަ އެވެ. އިންފޮމޭޝަން ޓެކްނޮލޮޖީ މާހިރެއްގެ ގޮތުގައި އެ ސްކޫލުގައި އޭނާ ހޭދަކުރި ވަގުތުކޮޅުގައި ދަރިވަރުންގެ މާ ބޮޑު ޝައުގުވެރިކަމެއް...\nJanuary 07, 2019 82\nތައުލީމީ ދާއިރާއިން މާސްޓާސް، އެކަމަކު ދަނީ މަހަށް!\nތައުލީމީ ދާއިރާއިން މާސްޓާސް ހެދިއިރު އަހުމަދު ޝާފިއު ވަޒީފާ އަދާކުރީ އުފަން ރަށް، ގއ. ގެމަނަފުށީ ސްކޫލްގެ އިކޮނޮމިކްސް ޓީޗަރެއްގެ ގޮތުގަ އެވެ. އާއިލާއާ އެކު ރަށުގައި...\nއުމުރުން9އަހަރުގެ "ގޯ" ކުޅުންތެރިއެއް\nއެބްސްޓްރެކްޓް ސްޓްރެޓެޖީ ބޯޑް ގޭމް "ގޯ" ކުޅޭ ޕްރޮފެޝަނަލް ކުޅުންތެރިންގެ ތެރެއިން އެންމެ ހަގު ކުއްޖާގެ މަގާމު ޖަޕާނުގެ ކުއްޖަކަށް ލިބިއްޖެ އެވެ.\nJanuary 05, 2019 26\nއެކުއެކީ އަވަހާރަވި ދެކަނބަލުންގެ އާދަޔާޚިލާފު ލޯބި!\nދުނިޔެ އަނދިރިވެ ހަ ފަރާތުން އިހުސާސްކުރެވެން ފެށީ އެކަނިވެރިކަމެވެ. ނޭވާ ހާސްކުރުވާ ފަދަ އެކަނިވެރިކަމެކެވެ. ހިތަށްކުރި އަސަރުން ހިފެހެއްޓުމެއް ނެތި ލޮލުން ކަރުނައިގެ ސައިލުތައް ދެމިގެން ދިޔަ އެވެ. ދެ ލޯ ނޭދި އެދޭ ހަޔާތުގެ ބައިވެރިޔާ މި ދުނިޔެ ދޫކުރީ އެވެ. ލޯތްބާއި އަޅާލުމާއި އިހުތިރާމުން ފުރިފައިވި ގުޅުމެއްގެ، ދުނިޔެމަތީގެ...\nފުރާނަ ސަލާމަތްވީ ކުރީގެ އަނބިމީހާ ދިން ކިޑްނީން\nބިލް ހެންރިކްސް އާއި މޭރީ ޒެއިގްލާއަކީ ވަރަށް ޒުވާން އުމުރުގައި ކައިވެނިކުރި ދެ މީހުންނެވެ. އެމެރިކާގެ މިނެޒޯޓާ އިން ދެ މީހުން އެންމެ ފުރަތަމަ ބައްދަލުވެ، ގުޅުން ބަދަހިވީ ދެ މީހުންގެ އުމުރުން ވެސް 14 އަހަރުގަ އެވެ.\nގޭމް ސްޓްރީމްކޮށްގެން 10 މިލިއަން ޑޮލަރު\nވީޑިއޯ ގޭމް ކުޅޭ މިހުންގެ މެދުގައި މަގުބޫލު "ފޯޓްނައިޓް" ގެނެސްދޭ އެޕިކް ގޭމްސްއާ ގުޅިގެ މަސައްކަތްކުރި ޒުވާނަކަށް މިދިޔަ އަހަރު އާމްދަނީގެ ގޮތުގައި 10 މިލިއަން ޑޮލަރު ލިބިއްޖެ އެވެ.


shurm – Esfiya – Dhivehi Vaahaka Site\nތަހުނިޔަޔާ ވެދުންތަކޭ އަރިސްކުރަން އެންމެންނޭ އާ އަހަރެއް ފެށުމުންނޭ ސަތާރައޭ ދެހާހުގޭ ތުރާތަކަށް ކެތްތެރިވޭ އިންސާފަށް ލޯބިކުރޭ ތަހުޒީބަށް އިސްކަންދީ އާއަހަރެއް ފެށުމުންނޭ ކަނޑައަޅަނީ ޢަޒުމްތަކޭ ޢަމަލުކުރަން ހިތްވަރުލާ ފުއްސެވުމަށް...\nމެންދަމުގެ ހަމަހިމޭން ވަގުތެވެ. ރަށުގެ އެންމެން ނިދީގެ ފޮނިމީރުކަން ހާސިލްކުރަމުން ދާއިރު، ތަންކޮޅެއް އެކަހެރި ހިސާބެއްގައި ހުރި ޖިފުޓިގަނޑެއްގެ ތެރެއިން ވަރަށް ބަލިގޮތަކަށް މީހަކު ކެއްސާ އަޑު ކެނޑިނޭޅި އިވެމުން ދިޔައެވެ....\nއަހަރެންނަކީ މާކަ ރީތި އަންހެން ކުއްޖެއް ނޫނެވެ. ނަމަވެސް ހުތުރު ކުއްޖެކޭވެސް ނުބުނެވޭނެއެވެ. ހުންނާނީ ބުރުގާ އަޅާފައެވެ. ފިރިހެން ކުދިންގެ މެދުގައި މާކަ މައްޝޫރު ނޫނަސް، ފުދޭވަރަކަށް ގިނަ ކުދިންނާއި ވާހަކަ ދައްކާ...\nއިހުމާލް ( ފަހުބައި )\nސިޓީއުރަ ކަނޑާލުމަށްފަހު ރާޝިދު އަޑުހަރުކޮށް ކިޔަން ފެށިއެވެ. ”އަހަރެންގެ ނަމަކީ ނަތާޝާއެވެ. ރުޝްދާއަށް ފަހަރުގައި އަހަރެން އެނގިދާނެއެވެ. ނޭނގިދާނެ ކަމަށް ލަފާކޮށް އިތުރަށް ކިޔައި ދޭނަމެވެ. އަހަރެންނަކީ މީގެ 20 އަހަރު ކުރިން،...\n”އޯކޭ! އިޒޫ ވަރުބަލި ފިލުވައިލައިގެން މި ރެއަށް ތައްޔާރު ވައްޗޭ.. ބައްޕަ އާއި މަންމަ ކައިރި ވެސް ބުނައްޗޭ، މިރޭ އަހަރެން ދާނެ ވާހަކަ. ދާއިރު ބޮޑުބެ ވެސް ގޮވައިގެން ދާން މި...\n”މިއީތަ ދޭން ބުނި ސަޕްރައިޒަކީ؟؟” އިޒްކާގެ މޫނު ވަނީ މިލާފައެވެ. އިޒްކާގެ މޫނަށް ވެރިވި ކުލަވަރު ފެނި އައިމަން ގެ ގާތަށް ހިނި އައެވެ. ”އަޅެ އިޒޫއަށް ހާދަ ނުވިސްނެޔޭ ދޯ! އަހަރެން...\n”ލައްބަ! އަޅުގަނޑު އެއްބަސް” އިރުކޮޅަކު ނޭވާ ހިފަހައްޓާލައިގެން ހުރެ އައްފާނު ބުންޏެވެ. އެރޭ އައްފާނު ޒަކަރިއްޔާގެ ގޭދޮށަށް ގޮސް އޭނާ ދިން އެގްރީމެންޓްގައި ސޮއި ކުރިއެވެ. މާދަމާ ކިޑްނީ ހަދިޔާ ކުރަން...\n” ކުއްލި ގޮތަކަށް މުޅި ޙަޔާތުގެ ކުލަ ބަދަލުވެ ހިނގައްޖެޔޭ.. ޔާ އިލާހީ އަޅުގެ މި ހިތަށް ކެތްނުވާވަރު ވެއްޖެޔޭ.. ލޯބި ތިޔަ އެސްފިޔަ ތަކާއި އެކު…” އިޒްކާގެ މޯބައިލް ފޯނު ދިޔައީ...\nއައި.ޖީ.އެމް.އެޗް ހޮސްޕިޓަލުގެ އޮޕަރޭޝަން ތިއޭޓަރު ދޮރުމަތީގައި އައްފާނު ހުރީ ހިނގާލަ ހިނގާލައެވެ. ތެޅި ތެޅި އޮތް ހިތަކާއެކުގައެވެ. އޭނާގެ މަންމަ ރަމީޒާއާ އެކުގައެވެ. އޭނާ ވަނީ ތަޤްދީރުގެ ނިޔާ ކަނޑައެޅޭނެ ގޮތް ބެލުމަށް...


Majilis Inthihaabu Ge 60 Percent MDP Ah Libeyne - Nasheed - Vaguthu\nމަޖިލިސް އިންތިހާބުގެ 60 ޕަސެންޓް އެމްޑީޕީއަށް ލިބޭނެ - ނަޝީދު\nކުރިއަށް އޮތް މަޖިލިސް އިންތިހާބުގައި، ރާއްޖޭގެ އެކި ކަންކޮޅުތަކުން އެމްޑީޕީއަށް 60 ޕަސެންޓް ވޯޓު ލިބޭނެ ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއެމްޑީޕީގެ މަޖިލިސް ޕްރައިމަރީގައި ނަޝީދުވެސް ވާދަކުރައްވާ އިރު، ރޭ އަނދުން ހުސައިން ކެމްޕޭން ލޯންޗު ކުރުމަށް ބޭއްވި ހަފްލާގައި ވާހަކަފުޅު ދައްކަވަމުން ނަޝީދު ވިދާޅުވީ ފެނިވަޑައިގަންނަވަނީ މުޅި ރާއްޖެ އަނެއްކާވެސް ޓީވީ ސްކްރީނުގައި ހުރިހާ ގޮނޑިއެއް ރީނދޫ ވަމުންދާތަން ކަމަށެވެ.\n"އަޅުގަނޑަށް މިއަދު ޝައްކެއް ނުހިނގާ، އަޅުގަނޑުމެންނަށް 60 ޕަސެންޓު ވޯޓު އިރާދަކުރެއްވިއްޔާ ރައްޔިތުންގެ މަޖިލީހުގެ އިންތިހާބުގައި ލިބޭނެ. އޭޕްރީލް ހަވަނަ ދުވަހު، ހަވީރު ފަހެއް ޖަހާއިރުގައި އަޑު އައްސަވަން ތިއްބަވާ، މުޅި ރާއްޖެ އަނެއްކާވެސް ޓީވީ ސްކްރީނުގައި ހުރިހާ ގޮނޑިއެއް ރީނދޫ ވަމުންދާތަން" ނަޝީދު ވިދާޅުވިއެވެ.\nނަޝީދު ވިދާޅުވީ އެމްޑީޕީއަކީ ރިޔާސީ އިންތިހާބު ކާމިޔާބުކުރި ޕާޓީއެއް ނަމަވެސް، އެ ޕާޓީއަށް މީގެކުރިން މަޖިލިސް ކާމިޔާބުވެފައި ނުވާ ކަމަށެވެ. އެހެން ނަމަވެސް، މިފަހަރު، ހުރިހާ ރައްޔިތުންނަށްވެސް، ވާންވި ގޮތް ސާފު ކަމަށާއި، ރާއްޖޭގެ ރައްޔިތުންނަށް ސުލްހަވެރި ސިޔާސީ ހަރަކާތް ހިންގުމަކީ ކޮބައިކަމާއި، އިންތިޒާމުވެގެން ހިންގާ ސިޔާސީ ހަރަކާތުގެ ބޭނުމަކީ ކޮބައިކަމާއި އަދި ކޮންމެ ސަރުކާރެއްގެ ކޮންމެ އަމަލަކުން ދިރިއުޅުމަށް އަންނަ ބަދަލު، މިއަދު ރައްޔިތުންނަށް ސާފުވާނެ ކަމަށް ނަޝީދު ވިދާޅުވިއެވެ.\nއެމްޑީޕީން ހުރިހާ ދާއިރާއަކަށް ނުކުންނަން ތައްޔާރުވަމުންދާ އިރު، އެ ޕާޓީގެ މަޖިލިސް ޕްރައިމަރީ މިމަހު 18 ގައި އޮންނާނެއެވެ.\nޖެނުއަރީ 5, 2019 22:19\nވޯޓު އޮޅުވާ ލެވޭގޮތް ހަމަޖެހުނީ ތަ؟ ކަހާވަރެއް ބާ މިފަހަރު ނެގީ؟\nޖެނުއަރީ 6, 2019 00:26\nއީސީން ނޫންތޯ މިހާރު ޕަސެންޓް ދެނީ. ވީއިރު ހަމަ ކުރިން ހެދިހެން އެއްމެ މަތީއަގެއް ހުށަހަޅާ، 100% ހަމަކޮށްލަންވީނޫންތޯ.....؟؟؟\nޖެނުއަރީ 6, 2019 00:38\nއިނގޭނެ މިފަހަރު ތިޕާޓީއައް ތި ތާއިީދު އޮތް\nޖެނުއަރީ 6, 2019 07:47\nއީސީ ޝަރީފަށް ކިހާވަރެއްދިނީބާ؟؟؟\nޖެނުއަރީ 6, 2019 08:55\nމިކަލޭގެ ދައްކާވާހަކަ 180 ޑިގްރީއަށް އަބުރާލަންޖެހޭނެ. ދުވަހަކުވެސް ދައްކާ ވާހަކައެއް ދިމާވާ މީހެއްނޫން.\nގިނަވެގެން 20 ޕަސެންޓް އިން ޝާ އަﷲ!\nޖެނުއަރީ 6, 2019 10:02\n60 ޕަސެންޓް ނޫން 100 ޕަސެންޓް ލިބޭނެޔޭ ބުނިނަމަ މާސަލިވީސް\nތިބުނާ ޕަސެންޓެއް ނަގައިގެންވެސް މައިތިރިވޭތޯ ބަލާބަލަ. މެޖޯރިޓީ، ނުދީ ކަމެއް ނުވާނޭ ގޮވަމުން ހުރިހާބާރެއް މުށުތެރެއަށްލުމާށް ތެޅެވަރު ނިކަން ދެލކެބަލަ.\nޖެނުއަރީ 6, 2019 10:04\nއިންޑިއާ އެމްބަސީ ތެރޭގައި ވޯޓާ ދިމާކޮއްމިފަހަރު ހިންގަން ރާވާފައިވަނީ ކޮންޖަރީމާއެއް. ހުޅުމާލޭގައި ތިބި ރޯ ގެ އެޖެންޓް އިން އީސީ އަށް ވަނީތަ\nމީނަ ރިޓަޔާކުރަން ފެންނަ ނުފެއްނަ ވޯޓެއް ނަގަންވީ


Kulhudhufushee hospitalah demand thakeh, massala HRCM ah\nކުޅުދުއްފުށީ ރީޖަނަލް ހޮސްޕިޓަލްގައި އިއްޔެ ކުރި މުޒާހަރާ -- އަވަސް ފޮޓޯ: ކިޔުންތެރިއެއް\nއައިޝަތު ފަރިޔާލްގެ މަރަށް ފަހު، ހދ. ކުޅުދުއްފުށީ ރީޖަނަލް ހޮސްޕިޓަލުގެ ހިދުމަތްތަކާމެދު ކަންބޮޑުވުން ފާޅުކޮށް އެ ހޮސްޕިޓަލްގައި މުޒާހަރާ ކުރި މީހުން ހޮސްޕިޓަލަށް ޑިމާންޑްތަކެއް ހުށަހަޅައި، އެ ހޮސްޕިޓަލްގެ މައްސަލަތައް ހިއުމަންރައިޓްސް ކޮމިޝަން (އެޗްއާރްސީއެމް) އަށް ހުށަހަޅައިފި އެވެ.\nރީޖަނަލް ހޮސްޕިޓަލްގެ މައްސަލާގައި ކުޅުދުއްފުށީގައި ގިނަ އަދަދެއްގެ ބަޔަކު މުޒާހަރާ ފެށީ އިއްޔެ އެވެ. ރޭ ދަންވަރު މުޒާހަރާ ނިންމާލި ނަމަވެސް އެމީހުން ހޮސްޕިޓަލް ދޫކޮށް ގޮސްފައި ވަނީ ޑިމާންޑްތަކެއް ހުށަހަޅާފަ އެވެ.\nމުޒާހަރާ އިންތިޒާމް ކުރި މީހުންގެ ތެރެއިން އިސް އެކަކު، މިއަދު ބުނީ އެ މީހުން ހުށަހެޅި ޑިމާންޑްތަކުގެ ތެރޭގައި ފަރިޔާލްގެ ސިޒޭރިއަން ހެދި މިސްރަށް ނިސްބަތްވާ ޑރ. ލުއިސް އާއި ދެން މަސައްކަތް ކުރާ އިންޑިއާގެ ޑރ. ރާއޯ އެރަށުން ބޭރުކޮށް ހޮސްޕިޓަލުގެ ޒިންމާދާރުވެރިޔާ މުހައްމަދު ހަސަނާއި މެނޭޖަރ އިބްރާހިމް ވަހީދު މަގާމުން އިސްތިއުފާ ދެއްވުން ހިމެނޭ ކަމަށެވެ.\nމީގެ އިތުރުން ފަރިޔާލްގެ މައްސަލަ ތަހުގީގު ކުރަން ހެލްތް މިނިސްޓްރީގެ ޓީމެއް އެރަށަށް ގޮސް ތަހުގީގެއް ކުރުމުގެ އިތުރުން އެ މައްސަލަ އާއި ބެހޭގޮތުން ހޮސްޕިޓަލުން ސްޓޭޓް މެންޓެއް ނެރުން ވެސް ޑިމާންޑްތަކުގެ ތެރޭގައި ހިމެނެ އެވެ.\n"އަޅުގަނޑުމެން ޑިމާންޑްކުރިން ވީ އެންމެ އަވަހަކަށް މިއަދުވެސް ޑރ. ލުއިސް އާއި ޑރ. ރާއޯ މިރަށުން ބޭރުކުރަން. އެކަމަކު ހޮސްޕިޓަލުން ބުނީ ހެލްތް މިނިސްޓްރީން ކަނޑައަޅާފައިވާ ޕްރޮސީޖާ [އުސޫލެއްގެ] ދަށުންނޭ އެކަން ކުރެވޭނީ. އެހެންވީމަ އެކަމަށް 48 ގަޑިއިރުގެ މުހުލަތެއް [އަޅުގަނޑުމެން] ދީފައިވާނެ. އަދި ފަރިޔާލްގެ މައްސަލަ އާއި ބެހޭގޮތުން ސްޓޭޓްމެންޓެއް ނެރެން 24 ގަޑިއިރުގެ މުހުލަތެއް ދީފައިވާނެ،" މުޒާހަރާ ކުރި މީހުންގެ ފަރާތުން ވާހަކަ ދައްކާ މީހާ ބުންޏެވެ.\nހޮސްޕިޓަލުގެ މައްސަލާގައި ޑިމާންޑްތަކެއް ކުރި އިރު އެ ހޮސްޕިޓަލްގެ މައްސަލަ އެޗްއާރްސީއެމަށް ގެންދިޔައީ އެތާނގައި އިންސާނިއްޔަތާއި ހިލާފު ކަންތައްތަކެއް ހިންގާފައިވާ ކަމަށް ބުނެ އެވެ.\nއެކަމުގައި އިސްވެ އުޅުނު އެކަކު ބުނީ އެމައްސަލަ އެޗްއާރްސީއެމަށް ހުށަހެޅީ ޑރ. ލުއިސް އަކީ ގައިނޮކޮލޮޖިސްޓެއް ނޫން ކަމަށް ހަބަރުތައް ފެތުރިފައިވާތީ، އޭނާއަކީ އެފަދަ ޑޮކްޓަރެއް ކަމުގައި ނުވެ ހުރެ، ގައިނޮކޮލިޖިސްޓެއްގެ ވަޒީފާ އޭނާ އަދާކުރަނީ ކޮންބައެއްގެ އިހުމާލުންތޯ ބަލަން ކަމަށެވެ.\n"އަޅުގަނޑުމެން ބޭނުން ގައިނޮކޮލިޖިސްޓަކަށް ނުވެ ހުރެ ލުއިސް ދެ އަހަރު، ތިން އަހަރު މި ހޮސްޕިޓަލުގެ [ގައިނަކޮލޮޖިސްޓެއްގެ ގޮތުގައި] ހޭދަކުރީ ކޮންބައެއްގެ އިހުމާލުންތޯ ބަލަން. އެހެންވެ އެޗްއާރްސީއެމަށް މައްސަލަ ހުށަހެޅީ. އެޗްއާރްސީއެމުން ވަނީ މައްސަލަ ބަލައިވެސް ގަނެފައި،" ކުރިން ނޫސްވެރިކަމުގެ ދާއިރާގައި ވެސް މަސައްކަތް ކުރި އެމީހާ ބުންޏެވެ.\nފަރިޔާލްގެ މަރުގެ ހާދިސާއަށްފަހު ހޮސްޕިޓަލާއި ޑރ. ލުއިސްގެ ތަފާތު މައްސަލަތައް ވަނީ ފެންމަތިކޮށްފަ އެވެ. އަދި އެ ހާދިސާއަށްފަހު ލުއިސް ސަސްޕެންޑްކޮށް މިހާރު ވަނީ މަސައްކަތުން އެކަހެރިކޮށް މައްސަލައިގެ ތަހުގީގެއް ފަށާފައެވެ.\nމިއަހަރުގެ ފުރަތަމަ 10 ދުވަސް ނިމުނު އިރު ފަރިޔާލްގެ މަރާއެކު ރާއްޖޭގައި ވަނީ ހިތާމަވެރި ގޮތަކަށް މަރުގެ ދެ ހާދިސާއެއް ހިނގާފައެވެ.\nކުޅުދުއްފުށި މުޒާހަރާ އެޗްއާރްސީއެމް + އައިޝަތު ފަރިޔާލް\nމުޒާހަރާތަކަށް ކުޑަކުދިން ނުގެންދަން އެޗްއާރްސީއެމުން އެދެފި


ފްރާންސް މޮޅުވިއިރު، އިންގްލެންޑްގެ ރެކޯޑް ނިމުމަކަށް | Jazeera\tފްރާންސް މޮޅުވިއިރު، އިންގްލެންޑްގެ ރެކޯޑް ނިމުމަކަށް - Jazeera\nމުޙައްމަދު ޤާސިމް October 12, 2019 50 views0\nޔޫރޯ ކޮލިފައިންގައި ރޭ ދުނިޔޭގެ ޗެމްޕިއަން ފްރާންސުން ރަށުން ބޭރުގައި އައިސްލެންޑް އަތުން 1-0 އިން މޮޅުވިއިރު، ޗެކް ރިޕަބްލިކް އަތުން 2-1 އިން ބަލިވެ އިންގްލެންޑުން ވޭތުވެދިޔަ 10 އަހަރު ދުވަހުގެ ތެރޭގައި ކޮލިފައިން ބުރުގައި ބަލިނުވެ ދަމަހައްޓަމުން އައި ރެކޯޑް ނިމުމަކަށް އަތުވެއްޖެއެވެ.\nރޭގެ ނަތީޖާއާއެކު އިންގްލެންޑް ވަނީ އަންނަ އަހަރުގެ ޔޫރޯ އަށް ކޮލިފައިވުމަށް އިތުރު އިންތިޒާރެއް ކުރަން ޖެހިފައެވެ. އެކަމަކު، އިންގްލެންޑުން ކުރިއަށް އޮތް ބަލްގޭރިއާ މެޗުން މޮޅުވެ، މޮންޓެނީގްރޯ އަތުން ކޮސޮވޯ އަށް މޮޅުނުވެވިއްޖެނަމަ އެ ޓީމު ކޮލިފައިވާނެއެވެ. ގްރޫޕް އޭގެ އެންމެ ކުރީގައި އުޅޭ އިންގްލެންޑް އަދި ޗެކް ރިޕަބްލިކަށް މިހާތަނަށް 12 ޕޮއިންޓް ލިބިފައިވާއިރު، ތިންވަނައިގައި އޮތް ކޮސޮވޯ އަށް ލިބިފައިވަނީ 8 ޕޮއިންޓެވެ.\nޗެކް ރިޕަބްލިކްގެ ޕްރާގުގައި ރޭ ކުޅުނު މެޗު ފެށިގެން ފަސްވަނަ މިނެޓުގައި ކުރީން ލީޑްނެގީ އިންގްލެންޑުންނެވެ. މިއީ އިންގްލެންޑްގެ ރަހީމް ސްޓާލިން އަށް ޗެކް ރިޕަބްލިކްގެ ލޫކަސް މަސޮޕުސްޓް އެ ޓީމުގެ ޕެނަލްޓީއޭރިޔާތެރޭގައި ކުރި ފައުލަކަށް ރެފްރީ ދިން ޕެނަލްޓީއަކުން އިންގްލެންޑްގެ ކެޕްޓަން ހެރީ ކޭން ކާމިޔާބުކުރި ގޯލެކެވެ.\nއޭގެ ހަތަރު މިނެޓު ފަހުން ޔާކޫބް ބްރަބެޗްގެ ގޯލުން ޗެކް ރިޕަބްލިކް އެއްވަރުކުރިއިރު، އެ ޓީމުން މޮޅުވި ލަނޑު، މެޗު ނިމެން ފަސް މިނެޓަށްވެފައިވަނިކޮށް ޖަހައިދިނީ ފަހު ހާފުގައި ކުޅެން ނިކުތް ޑެނެކް އޮންޑްރަސެކް އެވެ.\nމެޗަށްފަހު ވާހަކަ ދައްކަމުން އިންގްލެންޑްގެ ކޯޗު ގަރެތު ސައުތުގޭޓް ބުނީ އެންމެ މަތީ ފެންވަރުގެ ޓީމަކަށް ވުމަށްޓަކައި އެ ޓީމުުން އަދިވެސް ގިނަ މަސައްކަތްތަކެއް ކުރަން ޖެހޭ ކަމަށާއި، ރޭގެ މެޗުން ފެނުނު ނަތީޖާ އަކީ އޭގެ ހެއްކެއްކަމަށެވެ.\nއައިސްލެންޑްއާ ދެކޮޅަށް ފްރާންސް ކުޅުނު މެޗުގައި އެ ޓީމުގެ ހަމައެކަނި ލަނޑު، މެޗުގެ 66 ވަނަ މިނެޓުގައި ލިބުނު ޕެނަލްޓީއަކުން ކާމިޔާބުކޮށްދިނީ އޮލިވިއޭ ޖިރޫ އެވެ. މީގެއިތުރުން، އެ ޓީމުގެ ލީޑް ފުޅާކުރުމަށް ބްލެއިޒް މަޓުއިޑީ އާއި ވިސާމް ބެންޔެޑާގެ އިތުރުން އެންޓޮއިން ގްރީޒްމަން އަށް ރަނގަޅު ފުރުޞަތުތަކެއްލިބި ވަނީ ބޭކާރުވެފައެވެ.\nގްރޫޕް އެޗްގައި ހިމެނޭ ފްރާންސުން ރޭގެ މެޗުން މޮޅުވެ ހަތް މެޗުން 18 ޕޮއިންޓް ހަމަކުރިއިރު، މި ގްރޫޕްގައި ހިމެނޭ ތުރުކީ ވަނީ އަމިއްލަ ދަނޑުގައި 1-0 އިން އަލްބޭނިއާ ބަލިކޮށް މި އަދަދަށް ޕޮއިންޓް ހަމަކޮށްފައެވެ. ގޯލްގެ ތަފާތުން މިވަގުތު ކުރީގައި އުޅެނީ ތުރުކީ އެވެ. ތިންވަނައިގައި އޮތް އައިސްލެންޑަށް ލިބިފައިވަނީ 12 ޕޮއިންޓެވެ.\nކޮލިފައިންގައި ރޭ ކުޅުުނު އެހެން މެޗުތަކުގެ ނަތީޖާއަށް ބަލާއިރު، މޮންޓެނީގްރޯއާ ދެކޮޅަށް ބަލްގޭރިއާ ކުޅުނު މެޗު ދެ ޓީމަށް ލަނޑެއްނުޖެހި 0-0 އިން އެއްވަރުވިއިރު، އެންޑޯރާ ވަނީ 1-0 އިން މޮލްޑޯވާ ބަލިކޮށްފައެވެ.


ސިނަމާލެ ބްރިޖްގައި ބޭއްވުމަށް ހަމަޖެހިފައިވާ ކައިވެނި ހަފްލާތަކުގެ ބެކްޑްރޮޕް އަދި ޑެކޮރޭޝަންތައް ހަދައިދޭނެ ފަރާތެއް ހޯދުމާއި ގުޅޭ\nސިނަމާލެ ބްރިޖްގެ ބޭއްވުމަށް ހަމަޖެހިފައިވާ ކައިވެނި ހަފްލާތަކުގެ ވެޑިންގ ބެކްޑްރޮޕް އާއި އެއާއި ގުޅިގެން ކުރަންޖެހޭ އެންމެހައި ޑެކޮރޭޝަންތައް ހަދައިދޭނެ ފަރާތެއް ހޯދުމަށް ބޭނުންވެއެވެ.\nވީމާ، މި މަސައްކަތަށް ޝައުޤުވެރިވެވަޑައިގަންނަވާ ފަރާތްތަކުން 2018 އޯގަސްޓް 19 ވާ އާދީއްތަ ދުވަހުގެ 13:30 އަށް މިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރ / އަމީނީމަގަށް ވަޑައިގެން އަގު ހުށަހެޅުއްވުމަށް ދެންނެވީމެވެ.\nމި އިޢުލާނާއި ގުޅޭ މަޢުލޫމާތު ކަރުދާސް ގެޒެޓުގައި އެއްކަރުދާސް ކުރެވިފައިވާކަން މަޢުލޫމާތަށްޓަކައި ދެންނެވީމެވެ. މި އިޢުލާނާއި ގުޅޭގޮތުން ބޭއްވޭ މަޢުލޫމާތު ސާފުކުރުމުގެ ބައްދަލުވުން 2018 އޯގަސްޓް 16 ވާ ބުރާސްފަތި ދުވަހުގެ 14:00 ގައި މިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރގައި އޮންނާނެއެވެ.\nއިޢުލާނާއި ގުޅިގެން އުފެދޭ ސުވާލުތައް 2018 އޯގަސްޓް 18 ވާ ހޮނިހިރު ދުވަހުގެ ހެނދުނު 09:00 ގެ ކުރިން [email protected] އަށް މެއިލް ކޮށްދެއްވުންއެދެމެވެ.\nޕަބްލިޝްކުރި ތާރީޚު: 15 އޮގަސްޓް 2018\nސުންގަޑި: 19 އޮގަސްޓް 2018 1330


Anekka ves evvana magaamah Federer jehilaifi\nކުޅިވަރު - އޭޓީޕީ ވާރލްޑް ޓުއަރ\nއަނެއްކާ ވެސް އެއްވަނަ މަގާމަށް ފެޑެރާ ޖެހިލައިފި\nއޭނާ މި މުބާރާތުގެ ފައިނަލުން ޖާގަ ހޯދީ އޮސްޓްރޭލިއާގެ ނިކް ކިރްގިއޯސްގެ މައްޗަށް ދެ ސެޓު އެއް ސެޓުން ކުރި ހޯދައިގެން\nކ. މާލެ 18 ޖޫން 2018 | ހޯމަ 03:52 1,355\nމާސިޑީސް ކަޕްގައި ފެޑެރާ ކުޅެނީ - އޭޓީޕީ\nޖަރަމަނުގެ ސްޓުޓްގާޓްގައި މިހާރު ކުރިޔަށްދާ މާސިޑީސް ކަޕްގެ ފައިނަލުން ޖާގަ ހޯދައި ދުނިޔޭގެ އެއްވަނަ މަގާމަށް ސްވިޓްޒަލޭންޑުގެ ރޯޖާ ފެޑެރާ ޖެހިލައިފިއެވެ.\nއޭނާ މި މުބާރާތުގެ ފައިނަލުން ޖާގަ ހޯދީ އޮސްޓްރޭލިއާގެ ނިކް ކިރްގިއޯސްގެ މައްޗަށް ދެ ސެޓު އެއް ސެޓުން ކުރި ހޯދައިގެންނެވެ. މި މެޗުގެ ފުރަތަމަ ސެޓު 7-6 އިން ކިރްގިއޯސް ގެންދިޔައިރު ފެޑެރާ ވަނީ ފަހުން ކުޅުނު ދެ ސެޓު 6-2 އަދި 7-6 އިން ކާމިޔާބުކޮށް ފައިނަލުން ޖާގަ ހޯދާފައެވެ.\nހޯމަ ދުވަހު ނެރޭ އޭޓީޕީގެ އައު ރޭންކިންގައި ރަފައޭލް ނަޑާލް ފަހަތަށް ޖައްސާލުމަށްފަހު އެއްވަނަ މަގާމު ފެޑެރާ ހޯދާނެއެވެ.\nމި މުބާރާތުގެ ފައިނަލުގައި ފެޑެރާ ނުކުންނާޏީ މިލޯސް ރައޯނިޗްއާ ދެކޮޅަށެވެ. ދުނިޔޭގެ 35 ވަނައިގައި ރޭންކް ކުރެވިފައިވާ ރައޯނިޗް ފައިނަލަށް ދަތުރުކުރީ މިދިޔަ އަހަރު މި މުބާރާތް ކާމިޔާބުކުރި ކެނެޑާގެ ލޫކަސް ޕުޔީ ސީދާ ދެ ސެޓުން ބަލިކޮށްގެންނެވެ. މި މެޗުގެ ސެޓުތައް އޭނާ ގެންދިޔައީ 6-4 އަދި 7-6 އިންނެވެ.\nރައޯނިޗް ބަލިކޮށް މާސިޑީސް ކަޕް ކާމިޔާބުކުރުން ވެގެންދާނީ ފެޑެރާގެ ކެރިއަރުގައި އޭނާ ކާމިޔާބުކުރާ 98 ވަނަ މުބާރާތަށެވެ. މިފަހަރު ވެގެންދާނީ ދުނިޔޭގެ ރޭންކިންގެ އެއްވަނައަށް ފެޑެރާ މި ސީޒަނުގައި ޖެހިލާނެ ތިންވަނަ ފަހަރަށެވެ. ދުނިޔޭގެ ރޭންކިންގެ އެއްވަނައަށް ފެޑެރާ ފުރަތަމަ ފަހަރަށް ޖެހިލީ 2004 ވަނަ އަހަރުގެ ފެބްރުއަރީ މަހުގެ ތެރޭގައެވެ. އޭނާ ވަނީ މިހާތަނަށް ޖުމްލަ 309 ހަފްތާގައި އެއްވަނަ މަގާމު ދިފާއުކޮށްފައެވެ.


ދެމެހެއްޓެނިވި ގޮތެއްގައި ބޭނުންކުރެވޭ ސްމާޓްފޯނެއް - Tech News Maldives\nދެމެހެއްޓެނިވި ގޮތެއްގައި ބޭނުންކުރެވޭ ސްމާޓްފޯނެއް\nޝުޖާޢަތު ރަޝީދު • 18 ނޮވެމްބަރު 2021\nވޭތުވެދިޔަ ދުވަސްތަކުގެ ތެރޭގައި ބޭއްވުނު ސްމާޓްފޯނު ލޯންޗުތަކުން އެނގިގެން ދިޔައީ ކޮންމެ މެނުފެކްޗަރާއެއްވެސް ފޯނުތައް އުފެއްދުމުގައި ވަރަށް ގިނަ ކަންތައްތަކަށް ބަލާކަމެވެ.\nމީގެ ތެރެއިން ފާހަގަ ކޮށްލެވޭ އެއްކަމަކީ މާކެޓަށް ނެރޭ ފޯނުތަކަކީ ގިނަ ދުވަހަށް ދެމެހެއްޓެނިވި ގޮތެއްގައި ބޭނުންކުރެވޭ ފޯނުތަކެއް ކަމުގައި ހެދުމަށް ސްމާޓްފޯނުތައް ހަދާ އެންމެންވެސް އިސްކަމެއްދޭކަމެވެ.\nމިހާރު ގެންގުޅޭ ގިނަ ފޯނުތަކަކީ ރީސައިކަލް ކުރެވޭ ތަކެތިން އުފައްދާފައިވާ ފޯނުތައް ކަމުގައި ބައެއް ފޯނު މެނުފެކްޗަރާއިން ބުނެއެވެ. އަދި ގިނަ މީހުން އަތުގައި އޮންނަ ފޯނުގެ އައު މޮޑެލް ނިކުންނަ އިރު އެއަށް ބައެއްފަހަރު ކުރީގެ ޗާޖަރު ބޭނުންކުރެވޭނެ ކަމަށްވެސް ބައެއް މެނުފެކްޗަރާއިން ބުނެއެވެ.\nއެޕަލް، ސަމްސަން ފަދަ ބޮޑެތި ފޯނު މެނުފެކްޗަރާއިން މިފަދަ ވާހަކަތައް ދައްކައި އެގޮތައް ކަންތައްތައް ކުރަނީ ތިމާވެއްޓަށް ދޭ އިހްތިރާމާއި ހެދިކަމަށް ގިނަ ބަޔަކަށް ގަބޫލުވެސް ކުރެވެނީ މިފަދައިން ކަންތައްތައް ހުރުމުންނެވެ.\nފޯނު ހަދާ ބޮޑެތި ކުންފުނިތައް ހުރި އިރުވެސް ނެދަލެންޑުގެ ކުޑަ ކުޑަ ކުންފުންޔަކުން ދެމެހެއްޓެނިވި ގޮތެއްގައި ބޭނުންކުރެވޭ ފޯނުތަކެއް އުފައްދަމުން އެބަދެއެވެ. މިފޯނުތަކަކީ އެކުންފުންޔަށް ފައިދާވެސް ހޯދައިދޭ ފޯނުތަކެއްކަމުގައި ރިޕޯޓުތަކުން ހާމަކުރެއެވެ.\nފެއާފޯން ކިޔާ ކުންފުންޔަކުން ހަދާ މިފޯނުތަކަކީ ތިމާވެއްޓާއި ރައްޓެހިކޮށް ދެމެހެއްޓެނިވި ގޮތެއްގައި ބޭނުންކުރެވޭ ކަހަލަ ފޯނުތަކެކެވެ.\nގިނަތަންތަނުގައި މިފޯނުތައް އަދި ނުވިއްކި ކަމުގައިވިޔަސް މިކުންފުންޔަށް ޝުކުރު ހައްޤުކަމަށް އެމީހުން ހާމަކުރެއެވެ.\nއަލަށް ތަޢާރަފްކުރި ފެއާފޯނު4 އަކީ 100 އިންސައްތަ އިލެކްޓްރޯނިކް ވޭސްޓް ނިއުޓްރަލް ފޯނެކެވެ. އޭގެ މާނައަކީ މިފޯނަކީ ދުވަސްވީ ފޯނުތަކުން ނުވަތަ އެއްވެސް އެއްޗަކުން ހަދާފައި ހުރި އެއްޗެއް ނޫނެވެ.\nއޭގެ ބަދަލުގައި އެ ކުންފުނިން ވިއްކާ ކޮންމެ ފޯނަކުން ޒިންމާދާރުކަމާއިއެކު ރީސައިކަލްކޮށް ނުވަތަ ބޭނުން ނުކުރާ އެހެން ފޯނެއް އަލުން ހަދައި ވިއްކައެވެ.\nރިސައިކަލްކޮށް އަދި ރީޔޫސްކުރުމުގެ މުހިންމުކަން ހާމަވަނީ އަހަރެމެން ބޭނުންކުރާ ހުރިހާ ސްމާޓް ގެޖެޓެއްވެސް ހެދިފައިވާ ތަކެތި، ރަން، ކޮބާލްޓާއި ޒިންކް ފަދަ ތަކެތި އިތުރަށް ބިމުން ނެގުމުގެ ބަދަލުގައި އަލުން ބޭނުންކުރުމުން އެތަކެއް މަރުހަލާތަކެއް މަދުވާތީވެއެވެ.\nއެހެންކަމުން ހާމަވެގެންދަނީ ފެއާފޯނު ކުންފުނަޔަކީ މިހާރު މާކެޓުގައި ހުރި ހަމައެކަނި ޓީ.ސީ.އޯ ސާޓިފައިޑް ފޯނު މެނުފެކްޗަރާކަމެވެ. މިއާއިއެކު މިކުންފުނިން ގެރެންޓީކުރަނީ ކޮމްޕިއުޓަރ ޕްރޮޑަކްޓް ވިއްކާ ކުންފުނިތަކުގެ ތެރޭގައިވެސް މި ކުންފުންޔަކީ އިކޮލޮޖިކަލް ވަކި މިންގަނޑުތަކެއް ހިފަހައްޓާ ކުންފުންޔެއް ކަމުގައެވެ.\nސަމްސަން، ގޫގަލް ނުވަތަ އެޕަލްފަދަ ބޮޑެތި ކުންފުނިތަކުންވެސް ތިމާވެއްޓާއި ރައްޓެހި ގެޖެޓާއި ސްމާޓް ޑިވައިސް އުފެއްދުމަށް ބުރަ މަސައްކަތް ކުރާކަންވެސް އެންމެނަށް ފާހަގަކުރެވޭނެއެވެ. އަދި ރިސައިކަލްކޮށް، ރީޔޫސްކޮށް ތިމާވެއްޓާއި ރައްޓެހި ތަކެތި އުފެއްދުމަކީ އެންމެ ރަނގަޅު އެއްގޮތްކަމުގައި އެކުންފުނިތަކުންވެސް ގަބޫލުކުރެއެވެ.\nނަމަވެސް މިފަދަ ބޮޑެތި ކުންފުނިތަކުން ފޯނު އުފައްދާ މިންވަރާއި އަޅާ ބަލާއިރު ރީސައިކަލް ކުރާ މިންވަރު މިއީ ހިންހަމަޖެހޭވަރެއް ނޫންކަމުގައި ގިނަ ރިޕޯޓުތަކުން ފާހަގަވެއެވެ. އަދި ބޮޑެތި ކުންފުނިތަކުން މިކަމަށް ލިބޭ އެއްބާރުލުންވެސް ކުޑައެވެ.\nފެއާފޯނު އެހެން ކުންފުނިތަކާއި ދެން ތަފާތުވާކަމަކީ ފޯނުތަކުގެ ވޮރެންޓީއަށް ކަނޑައެޅިފައިވާ އުސޫލުންނެވެ.\nފެއާފޯނުގެ އާފޯނެއް ލިބުމުން ފޯނަށް އެއްވެސް ކަމެއް ނުކޮށް ރަނގަޅަށް އޮތްނަމަ ގާތްގަނޑަކަށް ހުރިހާ ކަމެއް ކަވަރުކުރާ ގޮތަށް2އަހަރުގެ ވޮރަންޓީއެއް ލިބެއެވެ.\nއޮންލައިންކޮށް ފޯނު ރަޖިސްޓާ ކުރާނަމަ ވޮރަންޓީގެ މުއްދަތު5އަހަރަށް އިތުރުވެއެވެ.\nފެއާފޯނު ވޮރަންޓީ މުއްދަތުތައް، ފެއާފޯން ވެބްސައިޓުން\nކޮންމެ ފެއާފޯނެއްވެސް ހެދިފައިވަނީ ރަނާއި، ކޮބާލްޓް، ޓިނު، ޓުންގަސްޓަން، ކޮޕަރ އަދި ނިއޯޑީމިއަމްގެ އިތުރަށް 100 އިންސައްތަ ރީސައިކަލްކޮށްފައިވާ ޕްލާސްޓިކް ބޭނުންކޮށްގެންނެވެ.\nމީގެ މާނައަކީ މިތަކެތި އުފައްދާ ކުންފުނިތައް މަތީ މިންގަނޑެއްގައި ހިފެހެއްޓިފައި، އޭގެ ސަބަބުން މުޅި އިންޑަސްޓްރީއަށް ފައިދާ ކުރާކަމެވެ. ކުއަލްކޮމްއިން ކޮންޓްރެކްޓް ކޮށް، ފޯނުތައް ހެދުމަށް ރަނގަޅު ތަކެތި ބޭނުންކުރާނަމަ ދެން ހުރި ކަންތައްތަކަށް މިކަމުން އަސަރުކުރެއެވެ.\nފެއާފޯން ސްމާޓްފޯން ބޭނުންކުރާ މީހުންނަށް އުފާވެރިކަމެއް ލިބޭނެ އެއްކަމަކީ މަރާމާތު ކުރުމާއި ސޮފްޓްވެއާ ސަޕޯޓް ހޯދުމުގެ ހައްގުގެ ވާހަކަ ދެކެވޭ އިރު އެވެ.\nފެއާފޯން4ފަރުމާކޮށްފައިވަނީ ކެމެރާ، ސްޕީކަރު، ޔޫއެސްބީ ސީ.ޕޯޓް، އަދި ޑިސްޕްލޭ ފަދަ އެއްޗެހި ފަސޭހައިން ވަކިކޮށް، ބަދަލުކޮށްލެވޭ ގޮތަށެވެ.\nފޯނާއިއެކު ލިބޭ ކަށިގަނޑު ބޭނުންކޮށްގެން 8 އިސްކުރު ނައްޓާލުމަށްފަހު އަމިއްލައަށް ފޯނުގެ ޑިސްޕްލޭވެސް ބަދަލުކޮށްލެވެއެވެ. މިހެން އަމިއްލައަށް މަރާމާތު ކުރިޔަސް ވޮރަންޓީ ބާތިލެއް ނުވެއެވެ.\nސޮފްޓްވެއާއަށް ބަލާނަމަ ފެއާފޯނުން ސޮފްޓްވެއާ ސަޕޯޓު ކަށަވަރުކޮށްދެނީ 2025 ވަނަ އަހަރާއި ހަމައަށެވެ.\nކުންފުންޔަކުން މި ނިންމުންތައް ނިންމުމަކީ ވަރަށް އުނދަގޫ ކަމެއް ކަމަށާއި ކޮންމެ ކުންފުންޔަކުން ވެސް އެ ނިންމުންތައް ނިންމުމުން ތައުރީފު ކުރަން ޖެހޭ ކަމެއްކަން ފާހަގަވެއެވެ.\nނަމަވެސް ކުދި ޑިވައިސްތައް ހެދުމާއި ސަޕޯޓްދޭ ގޮތްތަކަށް މާނަހުރި ބަދަލުތަކެއް އަންނަންޖެހޭ ކަމަށް އެންމެންވެސް ގަބޫލުކުރާނެއެވެ. މިފަހަރު މިކަމަށް މިސާލަކަށް ހަމައެކަނި ބަލާލަންވެސް ނެދަލެންޑްސްގެ މިކުޑަ ކުންފުންޔަކީ ވަރަށް ރަނގަޅު ނަމޫނާއެކެވެ.


Dialysis Hadhaa 25 Meehakah Covid Jehifai Vey - Vaguthu\nކޮވިޑް-19: އަތޮޅުތައް އަދިވެސް ނުރައްކަލުގައި! -6ގަޑިއިރު ކުރިން\nޑައިލިސިސް ހަދާ 25 މީހަކަށް ކޮވިޑް ޖެހިފައިވޭ\nކޮވިޑް-19 ޖެހުނު މީހަކަށް ފަރުވާދެނީ. ---\nކިޑްނީ ފެއިލްވެފައި ތިބި، ޑައިލިސިސް ހަދާ 25 މީހަކަށް ކޮވިޑް-19 ޖެހިފައިވާ ކަމަށް ހެލްތް އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ވިދާޅުވެއްޖެއެވެ.\nއެޗްއީއޯސީން މިއަދު ކުރިއަށް ގެންދިޔަ ނޫސްވެރިންގެ ބައްދަލުވުމުގައި ހެލްތު ޕްރޮޓެކްޝަން އެޖެންސީ (އެޗްޕީއޭ) ގެ އެޕިޑެމިއޮލޮޖިސްޓް ޑރ. އިބްރާހީމް އަފްޒަލް ވިދާޅުވީ، ކޮވިޑް-19 ޖެހިގެން ޑައިލިސިސް ހަދާ 25 މީހަކަށް ހަމަ އެކަނި ހުޅުމާލޭ ކޮވިޑް ފެސިލިޓީގައި ފަރުވާ ދެމުން އަންނަ ކަމަށެވެ.\nއެހެން ނަމަވެސް އޭގެ ތެރެއިން އެއްވެސް މީހަކު ވެންޓިލޭޓަރުގައި އޮތް ކަމެއް ނުވަތަ ނޫންކަމެއް އަފްޒަލް ސާފު ކޮށްދީފައެއް ނުވެއެވެ.\nމީގެ އިތުރުން ޑރ. އަފްޒަލް ވިދާޅުވީ، ކޮވިޑް ބަލި ޖެހިގެން މިހާރު 18 އަހަރުން ދަށުގެ 240 ކުދިންނާއި 65 އަހަރުން މަތީގެ 29 މީހަކާއި މާބަނޑު 46 މީހަކު އެބަ ތިބި ކަމަށެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ)ގެ ތަފާސް ހިސާބުތަކުން ދައްކާ ގޮތުގައި މިހާތަނަށް 61،844 މީހަކަށް ވަނީ ކޮވިޑް-19 ޖެހިފައެވެ. އޭގެ ތެރެއިން 36،862 މީހަކު ބަލިން ރަނގަޅުވެފައިވާއިރު، މިވަގުތު ބަލި ޖެހިފައިވަނީ 24،818 މީހެކެވެ.\nއަދި އޭގެ ތެރެއިން 252 މީހަކަށް ފެސިލިޓީތަކުގައި އެނދުމަތި ކޮށްގެން ފަރުވާ ދެމުން އަންނައިރު، އޭގެ ތެރެއިން 13 މީހަކަށް ފަރުވާ ދެމުން އަންނަނީ ވެންޓިލޭޓަރުގައެވެ.\nމެއި 29, 2021 21:23\nހޮސްޕިޓަލުގަ ބާއްވައިގެން އެހެން ބައްޔަކައް ފަރުވާދީދީ ހުއްޓާ ކުއްލިއަކައް ބުނަނީ މިހާރު ކޮވިޑައް ޕޮޒިޓިވްއޭ ދެން ހިތް ފަޅައިގެން ނުދާނެތަ ދެން އިރުކޮޅަކުން ބުނީ ކަލޭވެސް ޕޮޒިޓިވްއޭ ގެއަކައައްނުދެވޭނޭ ހިތާމައިގެ ކޮޅެއްނެތް ހިތައްއެރީ މިވަނީ ކިހިނެއްބާއޭ މިގެ ޖަވާބު ދެވޭނީ ކާކައްބާ\nމެއި 29, 2021 23:12\nތިގޮތައް މީހުންގެ ބަލިތަކުގެނަން އާއްމުނުކޮއްބަލަ


Customs othee "Fahun haamakurumu" ge sagaafathugai! | Mihaaru\nމާލޭގެ ވިޔަފާރި ބަނދަރުގައި ކޮންޓެއިނަރުތަކެއް އުފުލަނީ: އެމްޕީއެލުން ވަނީ ވަހިކަލް ކޮންޓޭނަރުގެ މައްސަލާގައި އަތެއް ނުވާ ކަމަށް ބުނެފައި\nކަސްޓަމްސް އޮތީ "ފަހުން ހާމަކުރުމު"ގެ ސަގާފަތުގައި!\n21 އޮކްޓޯބަރ 2019 - 08:58 35 comments\nދެ ކޮންޓެއިނަރެއްގައި އެތެރެކުރި އުޅަނދުތަކެއް، ލަކުޑިތަކެއްގެ ނަމުގައި ބޭރުކުރުމުގެ ބޮޑު ޖަރީމާ ހިންގިތާ ދެ މަސް ވަނީ އެވެ. އެކަމަކު މި ޖަރީމާ ހިންގި ކުންފުނީގެ ނަމެއް، އޭގައި ބައިވެރިވާ ކަސްޓަމްސް މުވައްޒަފުންގެ މައުލޫމާތު ސިއްރުކޮށް، ރައްޔިތުންނަށް ޖަވާބުދާރީވުމުގައި ކަސްޓަމްސް އޮތީ ފަހަތު ފަޔަށް ބަރުވެފަ އެވެ.\nމިއީ ޔަގީނުން ވެސް ކަސްޓަމްސްގެ އެތެރެއިން އެހީތެރިކަން ނުލިބި ހިންގޭނެ ޒާތުގެ ޖަރީމާއެއް ނޫނެވެ. މި މައްސަލަ ފަޅާއެރުމާ އެކު ކޮރަޕްޝަންގެ މައްސަލައެއްގެ ތުހުމަތުގައި ކަސްޓަމްސްގެ އިސް މުވައްޒަފަކު، މީގެ މަހެއްހާ ދުވަސް ކުރިން ވަނީ ވަޒީފާ އިން ވަކިކޮށްފަ އެވެ. އެކަމަކު އޭނާގެ ރޯލެއް، ވަގަށް ވެހިކަލް ބޭރުކުރި މައްސަލާގައި އޮތީ ކިހާ ވަރަކަށް ކަމެއް ނޭނގެ އެވެ.\nކޮންޓޭނަރުގެ މައްސަލަ އާއި ކޮރަޕްޝަންގެ ތުހުމަތަކަށް ސީނިއަ ސުޕްރިންޑެންޓް މުއާޒް އަލީ ވަކިކުރި މައްސަލާގައި ކޮމިޝަނާ ޖެނެރަލް އޮފް ކަސްޓަމްސް އަހުމަދު ނުއުމާން ހުންނެވީ ހިމޭނުންނެވެ. އޭނާ މުޅިން ވެސް ވިދާޅުވަނީ "ފަހުން ތަފްސީލް ހާމަކުރާނެ" ކަމަށެވެ.\nކަސްޓަމްސް އިން ކުރިން ބުނެފައި ވަނީ އެ މައްސަލާގައި ކަސްޓަމްސްގެ ދެ މުވައްޒަފަކު ސަސްޕެންޑް ކޮށްފައިވާ ކަމަށެވެ. ނަމަވެސް މުއާޒަކީ އޭގެ ތެރެއިން މުވައްޒަފެއް ކަމެއް، މިހާތަނަށް ބުނެފައެއް ނުވެ އެވެ.\nކޮމިޝަނާ ޖެނެރަލް އޮފް ކަސްޓަމްސް، ނުއުމާން ވާހަކަދައްކަވަނީ: އޭނާ ވިދާޅުވަނީ ފަހުން ހާމަކުރާނަމޭ! -- ފޮޓޯ: ހުސެއިން ވަހީދު/ މިހާރު\nމަސައްކަތްކުރާނީ ދެ ފުށް ފެންނަ ގޮތަށް ކަމަށާއި މައުލޫމާތު ހާމަކުރުމުގައި ކުރީ ސަރުކާރުތަކަށް ވުރެ މާ ރަނގަޅުވާނެ ކަމަށް މި ސަރުކާރުން ތަކުރާރުކޮށް ބުނެ އެވެ. އެކަމަކު ދައުލަތުގެ ބައެއް މުއައްސަސާތަކާއި އިދާރާތަކުގެ އެތެރޭގެ ބޮޑެތި މައްސަލަތައް ރައްޔިތުންނާ ހަމައަށް ގެނެސްދޭން ބޭނުންވާ މައުލޫމާތު ދޭން ވަރަށް ގިނަ ވެރިން ދެކޮޅުހައްދަވަ އެވެ.\nނުބައި މުދަލުގެ ނަމުގައި ވެހިކަލްތައް އެތެރެކޮށް، އަަދި ވިޔަފާރި ބަނދަރުން ބޭރުކުރުމުގެ ތުހުމަތު ކުރިންސުރެ ވެސް ކުރެ އެވެ. އެކަމަކު މިއީ އެ ޖަރީމާ ހިންގާފައި ވަނިކޮށް މި ފަހުން އަތުލައިގަތް ފުރަތަމަ ފަހަރެވެ. އެހެންކަމުން މި ވަގު މުއާމަލާތުގައި ބައިވެރިވާ ކުންފުންޏާއި ކަސްޓަމްސް އާއި އެމްޕީއެލްގެ މުވައްޒަފުންގެ ބައިވެރިވުމެއް ވާ ނަމަ އެކަން އެނގެން އާންމު ރައްޔިތުން ބޭނުންވެ އެވެ.\nވަގަށް އުޅަނދުތަކެއް ބޭރު ކުރުން---\nއެ ދެ ކޮންޓޭނަަރު ވިޔަފާރި ބަނދަރުން ބޭރުކުރުމުގައި އެމްޕީއެލްގެ މައްސަލަައެއް ނެތް ކަމަށް، އެ ކުންފުނިން ވަނީ ބުނެފަ އެވެ. އެހެންކަމުން މިހާރު މުޅި މައްސަލައިގެ ފޫޅުކަނޑާފައި ވަނީ ކަސްޓަމްސް އަށެވެ.\nވަގަށް ބޭރުކުރީ ތިން ކާރާއި ދެ ޕިކަޕާއި ދެ ވޭން އަދި 14 ސައިކަލެވެ. އޭގެ ސީއެންޑްއެފް އަގު 586،000ރ. އަށް އަރަ އެވެ.\nCorruption massala ehgai customs ge iss beyfulhaku vakikoffi\nކޮރަޕްޝަން މައްސަލައެއްގައި ކަސްޓަމްސްގެ ވެރިއަކު ވަކިކުރުން---\nމިއީ ފާޅާއަރާ މަދު މުއާމަލާތްތަކުގެ ތެރެއިން އެއް އަމަލެވެ. ފަޅާނާރާ އަދި ކަސްޓަމްސްގެ އެތެރެއިން ހިންދާލާ އެތައް މައްސަލައެއް ކުރިމަތިވެފައިވާނެ ކަމަށް ވެސް ބެލެވެ އެވެ. ގިނަ ފަހަރަށް ތުހުމަތުކުރެވޭ މުވައްޒަފުން އެހެން ޑިޕާޓްމަންޓްތަކަށް ބަދަލުކުރުން ފިޔަވައި، މާ ބޮޑު ކަމެއް، ކަސްޓަމްސްގެ އެތެރެ ސާފުކުރުމުގެ މަސައްކަތުގައި ނުކުރެވޭ ކަމަށް ފެނެ އެވެ.\nކަރޮޕްޝަނާ ދެކޮޅަށް އަޑުއުފުލާ ބައެއް ފަރާތްތަކުން ބުނާ ގޮތުގައި ކަސްޓަމްސް ކަހަލަ އިދާރާތަކުން ކަންކަން ސިއްރުކުރުމުގެ ސަގާފަތް ފޮހެލެވޭނީ ކެރޭ، ވަކި މީހެއްގެ މޫނަށް ނުބަލައި އަދި ނުފޫޒުގެ ދަށު ވެސް ނުވާނެ ފަދަ ޝަހުސިއްޔަތުތަކެއް ތަނުގެ ވެރިންނަށް އައިސްގެންނެވެ. އެކަމަކު އެކަހަލަ ބަޔަކު މިފަހުން ކަސްޓަމްސްއާ ހަވާލުވެފައި ނުވާ ކަމަށް، ދައުލަތުގެ އިދާރާތަކުން ކޮރަޕްޝަން ފޮހެލަން ވާހަކަ ދައްކާ ބައެއް މީހުން ދެކެ އެވެ.\nއިތުރު ލިޔުންތައް ކަސްޓަމްސް ކޮރަޕްޝަން


SunOnline: MMPRC ge massalaeh nimman 8 mas nagaa, avas kuran4million rufiya beynunvey: ACC\nއެމްއެމްޕީއާރްސީގެ މައްސަލައެއް ނިންމަން އަށް މަސް ނަގާ، އަަވަސްކުރަން ހަތަރު މިލިއަން ރުފިޔާ ބޭނުންވޭ: އޭސީސީ\nއައިޝަތު ނުޒުހާ 26 Oct 2021, 13:48\nމިނިވަން މުއައްސަސާ ކޮމިޓީގެ ޖަލްސާއެއްގައި އޭސީސީގެ ރައީސް މަރިޔަމް ޝިއުނާ --- ސަންފޮޓޯ / ފަޔާޒު މޫސާ\nއެންޓިކޮރަޕްޝަން ކޮމިޝަން (އޭސީސީ)އަށް ހުށަހެޅިފައިވާ އެމްއެމްޕީއާރްސީގެ ކޮރަޕްޝަންގެ މައްސަލައެއް ތަހުގީގުކޮށް ނިންމުމަށް އަށް މަސް ދުވަސް ހޭދަވާ ކަމަށް އޭސީސީގެ ރައީސް މަރިޔަމް ޝިއުނާ ވިދާޅުވެއްޖެއެވެ.\nއޭސީސީގެ މަސައްކަތްތައް ކުރިއަށް ދާ ގޮތާ ގުޅޭ ގޮތުން މަޖިލީހުގެ މިނިވަން މުވައްސަސާތަކާ ބެހޭ ކޮމިޓީގައި ގަލޮޅު ދެކުނު ދާއިރާގެ މެންބަރު މީކާއިލް އަހުމަދު ނަސީމް ވަނީ އެމްއެމްޕީއާރްސީގެ މައްސަލަތައް މިހާރު ގޮސްފައިވަނީ ކިހާ ހިސާބަކަށްތޯ ސުވާލުކުރައްވައި، އެކަމުގެ ތަފްސީލު ހާމަކުރުމަށް އެދިވަޑައިގެންފައެވެ.\nމި ސުވާލަށް ޖަވާބު ދެއްވަމުން ޝިއުނާ ވިދާޅުވީ އާންމު ފަރުދުންނާއި ފޮރެކްސް ހިމެނޭހެން ޖުމްލަ 338 މައްސަލައެއް ބަލަން ޖެހޭ ކަމަށް ކޮމިޓީން ފާސްކޮށްފައިވާ ކަމަށެވެ.\nޝިއުނާ ވިދާޅުވީ އެ މައްސަލަތަކުގެ ތެރެއިން މިހާތަނަށް ނިމިފައިވަނީ 38 މައްސަލަ ކަމަށާއި ނުނިމި 223 މައްސަލައެއް އެބަހުރި ކަމަށެވެ.\nމި މަސައްކަތް ލަސް ވަނީ އެމްއެމްޕީއާރްސީގެ މައްސަލައެއް ބެލުމަށް އެވްރެޖުކޮށް އަށް މަސް ނަގާތީ ކަމަށް ޝިއުނާ ވިދާޅުވިއެވެ.\n"އެމްއެމްޕީއާރްސީގެ މައްސަލައެއް ނިންމަން އެބަ ނަގާ އަށް މަސް، އެއީ ބޭސްޑް އޮން މިހާތަނަށް ނިންމާފައި ހުރި މައްސަލަތަކަށް ނަގައިފައިހުރި މުއްދަތަކަށް ބަލާނަމަ،" ޝިއުނާ ވިދާޅުވިއެވެ.\nޝިއުނާ އިތުރަށް ވިދާޅުވީ މި ކަން ހައްލުކުރުމަށް އޭސީސީއަށް އިތުރު 12 މުވައްޒަފުން ބޭނުންވާތީ ފިނޭންސަށް ޕްރޮޕޯސަލް ހުށަހަޅައިފައިވާނެ ކަމަށެވެ. އަދި އިތުރު މުވައްޒަފުންނަށް އިތުރު ބަޖެޓު ވެސް ބޭނުންވާ ކަމަށް ޝިއުނާ ވިދާޅުވިއެވެ.\n"ގާތްގަނޑަށް އިތުރު ހަތަރު މިލިއަން ރުފިޔާ ބޭނުންވާނެ މި ތަހުގީގު އަޅުގަނޑުމެން އެކްސްޕެކްޓް ކުރާ ސްޕީޑުގަ، އަނެއްކާ ކަން ހިނގާފައި އޮތް ގޮތާއި މުއްދަތަކަށް ބަލާނަމަ، އެ ސްޕީޑުގައި ކުރިއަށް ގެންދަން ބޭނުންވާ ނަމަ އިތުރު ބާރަ މުވައްޒަފުން،" ޝިއުނާ ވިދާޅުވިއެވެ.\nމީގެ އިތުރުން އޭސީސީގައި އެމްއެމްޕީއާރްސީގެ މަސައްކަތް ކުރި ބައެއް މުވައްޒަފުން ވަކިވެފައިވާތީ އެކަމުގެ ދަތިތަކެއް ކުރިމަތިވާކަން ވެސް ޝިއުނާ ފާހަގަކުރެއްވިއެވެ.\nމަހްލޫފަށް ދައުވާ އުފުލިޔަސް އަދިވެސް ފިޔަވަޅެއް ނާޅާ\nޓީޓީއެމް މޯލްޑިވްސް 2021 ފަށައިފި


Bangladesh in anna dhivehin geygai ekaheri kuran nimmaifi\nބަންގްލަދޭހުން އަންނަ ދިވެހިން ގޭގައި އެކަހެރި ކުރަން ނިންމައިފި\nކޮރޯނާ ވައިރަހާ ގުޅޭ ސަރުކާރުގެ ތަރުޖަމާނު މަބުރޫކު އަޒީޒު މިއަދުގެ ނޫސްވެރިންގެ ބައްދަލުވުމުގައި މައުލޫމާތު ދެއްވަނީ. -- އަވަސް ފޮޓޯ: އަހުމަދު އަޝްހާދު\nކޮވިޑް-19 އާ ގުޅިގެން ބަންގްލަދޭޝުން މީހުން އެތެރެވުން ރާއްޖޭން މަނާކޮށްފައިވާއިރު، އެގައުމުން ރާއްޖެ އަންނަ ދިވެހިން މީގެ ކުރިން ކަރަންޓީނުކުރަންޖެހޭ ގޮތަށް ނިންމާފައިނިންމުން، ލުއިކޮށް އެ މީހުން ގޭގައި އެކަހެރިކުރާގޮތަށް ނިންމާފައިވާކަމަށް ސަރުކާރުން މިއަދު ބުނެފި އެވެ.\nރައްކާތެރި ފިޔަވަޅެއްގެ ގޮތުން ބަންގްލަދޭޝުން އަންނަ މީހުން ރާއްޖެއަށް އެތެރެވުން ސަރުކާރުން މަނާކުރީ މިމަހުގެ 10 ވަނަ ދުވަހެވެ. ނަމަވެސް، އެގައުމުން ރާއްޖެ އަންނަ ދިވެހިން އެތެރެވޭގޮތަށް އޮތް ނަމަވެސް، އެ ފަދަ މީހުންގެ ކުރިން ދާންޖެހެނީ 14 ދުވަހުގެ ކަރަންޓީނަށެވެ.\nމިއަދުގެ ނޫސްވެރިންގެ ބައްދަލުވުމުގައި ވައިރަހާ ގުޅޭ ތަރުޖަމާނު މަބުރޫކު އަޒީޒް ވިދާޅުވީ ބަންގްލަދޭޝުން އަންނަ ދިވެހިން މިހާރު ކަރަންޓީނުކުރުމުގެ ބަދަލުގައި އެ މީހުން ތިބެންޖެހޭނީ ސެލްފް-އައިސޮލޭޝަންގައި ގޭގައި ކަމަށެވެ.\nބަންގްލަދޭޝްގައި މިހާތަނަށް ފަސް މީހަކު ވަނީ ކޮވިޑް-19 އަށް ޕޮޒިޓިވްވެފަ އެވެ.\nބަންގްލަދޭޝްގެ އިތުރުން ރާއްޖޭން ވަނީ ޗައިނާ އާއި، އިޓަލީ، އިރާނު، ސްޕެއިން، ދެކުނު ކޮރެއާގެ ދެ ސިޓީއަކާއި، ފްރާންސް އަދި ޖަރުމަނުގެ ބައެއް ސިޓީތަކުން މީހުން އެތެރެވުން މަނާކޮށްފަ އެވެ.


Dheenugaivaa Gothah Thabaavaasheve. Bidhu'a Nahadhaasheve. - Vaguthu\nދީނުގައި އައިސްފައިވާ ގޮތަށް ތަބާވާށެވެ. ބިދުޢަ ނުހަދާށެވެ.\n4 މަސް ކުރިން ( ޖޫން 11, 2019 )\nﷲ ތަޢާލާވަނީ އިސްލާމްދީން ފުރިހަމަކުރައްވާފައެވެ. ނަބިއްޔާ صلى الله عليه وسلم ގެންނަވާފައި ނުވާކަމެއް ދީނީ ކަމެއްގެ ގޮތުގައި ކުރުމަކީ ވަރަށް ނުރައްކާތެރިކަމެކެވެ. އެފަދަ ކަންކަމަކީ އެއީ ބިދުޢައެވެ.\nބަހުގެ ގޮތުން ބިދުޢަ\nޢަރަބި ބަހުގައި بدعة އަކީ: ދީނުގައި ވިޔަސް އަދި އެހެންކަންކަމުގައި ވިޔަސް އަލަށް އުފައްދާ ކަންކަމެވެ.\nމީސްތަކުން އާދަކާދައިގެ ގޮތުގައި ކުރާ ކަންތައްތައް ޝަރުޢީ ގޮތުން ބިދުޢައިގެ ތެރޭގައި ނުހިމެނޭނެއެވެ. ޢަރަބި ބަހުގައި އެފަދަ ކަންކަން ބިދުޢައިގެ ތެރޭގައި ހިމެނުނަސް ދީނީ ގޮތުން ބަލާއިރު އެއީ ބިދުޢައެއް ނޫނެވެ.\nޝަރުޢީ އިޞްޠިލާޙުގައި ބިދުޢަ\nޝަރުޢީ އިޞްޠިލާޙުގައި بدعة އަކީ:\nޝަރީޢަތުގައިވާ ކަންކަމާ ވައްތަރުގޮތަކަށް ދީނުގައި އަލަށް އުފައްދާ ކަންކަމެވެ. އެކަންކުރާ މީހުންގެ މަޤްޞަދަކީ އެކަންކުރުމުގެ ސަބަބުން ﷲ އަށް ބޮޑަށް އަޅުވެތިވުމެވެ.\nމިއީ އައްޝާޠިބީ رحمه الله ގެންނަވާފައިވާ ތަޢުރީފެކެވެ.\nއަދި އައްސުޔޫޠީ رحمه الله ވިދާޅުވިއެވެ.\n“ބިދުޢައަކީ އިސްލާމީ ޝަރީޢަތާ ޚިލާފު ޢަމަލުތަކެވެ. ނުވަތަ އެކަންކުރުމުން ޝަރީޢަތުގައިވާކަމެއް އުނިވާ ނުވަތަ ޝަރީޢަތަށް އިތުރުކުރެވޭ ކުރުމެވެ.” \nއަދި ފަޟީލަތުއްޝައިޚް މުޙައްމަދު ބުން ޞާލިޙުލް ޢުޘައިމީނު رحمه الله ވިދާޅުވިއެވެ.\n“ޝަރުޢީ ގޮތުން ބިދުޢައެއްކަމުގައި ބަލާ މިންގަނޑަކީ: ‘ﷲ ތަޢާލާ ޝަރުޢުކުރައްވާފައި ނުވާކަމެއް އަޅުކަމެއްގެ ގޮތުގައި ކުރުމެވެ.’ އަދި އެހެން ޢިބާރާތަކުން ދަންނަވާނަމަ: ‘ﷲ ތަޢާލާއަށް އަޅުކަންކުރުމުގައި ނަބިއްޔާ صلى الله عليه وسلم އާއި ހަތަރު ޚަލީފާއިން ގެންނަވާފައި ނުވާކަމެއް ކުރުމެވެ.’ ” \nޞަޙާބީ ބޭކަލުން ބިދުޢަތަކާމެދު ދެކެވަޑައިގެންނެވި ގޮތް\nޞަޙާބީ ބޭކަލުން ބިދުޢަތަކާމެދު ދެކެވަޑައިގެންނެވި ގޮތް އަންނަނިވި ޙާދިޘާއިން އެނގިގެން ދާނެއެވެ.\nޢަމްރު ބުން ސަލަމާ رحمه الله ވިދާޅުވިއެވެ.\n“ފަތިސް ނަމާދުގެ ކުރިން ޢަބްދުﷲ ބުން މަސްޢޫދު رضي الله عنه ގެ ގޭގެ ދޮރުކޮޅުގެ ކައިރީގައި ތިމަންބޭކަލުން ތިއްބަވަމެވެ. އެކަލޭގެފާނު ނުކުމެވަޑައިގެންނެވުމުން އެކަލޭގެފާނާއެކު ތިމަންބޭކަލުން މިސްކިތަށް ވަޑައިގަންނަވަމެވެ. ފަހެ، އެހެން ތިއްބަވަނިކޮށް އަބޫ މޫސާ އަލްއަޝްޢަރީ رضي الله عنه ވަޑައިގެންފިއެވެ. އަދި ވިދާޅުވިއެވެ.\n“ތިޔަބޭކަލުންގެ އަރިހަށް އަބޫ ޢަބްދުރަޙްމާނު (ޢަބްދުﷲ ބުން މަސްޢޫދު) ނުކުމެވަޑައިގެންފި ހެއްޔެވެ.”\n“އަދި ނުކުމެވަޑައި ނުގަންނަވައެވެ.”\nފަހެ ނުކުމެވަޑައިގަންނަ ވަންދެން އެކަލޭގެފާނުވެސް މަޑުކުރެއްވިއެވެ. (އިބްނު މަސްޢޫދު) ނުކުމެވަޑައިގެންނެވުމުން ތިމަންބޭކަލުން ތެދުވެވަޑައިގެންނެވީމެވެ. އަދި އަބޫ މޫސާ رضي الله عنه ވިދާޅުވެއްޖެއެވެ.\n“އޭ އަބޫ ޢަބްދުއްރަޙްމާނެވެ! ހަމަކަށަވަރުން ކުޑައިރުކޮޅެއް ކުރިން މިސްކިތުގައި ތިމަންކަލޭގެފާނަށް މުންކަރާތެއްކަމަށް ބެލެވޭފަދަކަމެއް ފެނިވަޑައިގެންފިއެވެ. އެކަމަކު ﷲ އަށް ޙަމްދުކުރަމެވެ. (ބޭރުފުށުން) އެއީ ހެޔޮކަމެކެވެ.”\nއިބްނު މަސްޢޫދު ވިދާޅުވިއެވެ.\n“އެއީ ކޮންކަމެއް ހެއްޔެވެ.”\n“ދިރިހުންނެވިއްޔާ ކަލޭގެފާނަށްވެސް އެކަން ފެނިވަޑައިގަންނަވާނެއެވެ. ތިމަންކަލޭގެފާނަށް ފެނިވަޑައިގަތީ މިސްކިތުގައި ނަމާދަށް އިންތިޡާރުކުރަން ޙަލަޤާތަކެއްގައި އިށީނދެގެން ތިބި ބައެކެވެ. އެބައިމީހުންގެ އަތުގައި ކުދި ހިލަކޮޅުތަކެއް ހުއްޓެވެ. އަދި ކޮންމެ ޙަލަޤާއެއްގައިވެސް އެކަކު އިސްކޮށް ހުރެގެން ކިޔައެވެ. ސަތޭކަ ފަހަރު ތަކުބީރު (الله أكبر) ކިޔާށެވެ. އެހެން ބުނުމުން އެއެންމެން ސަތޭކަ ފަހަރު ތަކުބީރު ކިޔައެވެ. ދެން އެމީހަކު ބުނެއެވެ. ސަތޭކަ ފަހަރު ތަހުލީލު (لا إله إلا الله) ކިޔާށެވެ. ދެން އެމީހުން ސަތޭކަ ފަހަރު ތަހުލީލު ކިޔައެވެ. ދެން އެމީހަކު ބުނެއެވެ. ސަތޭކަ ފަހަރު ތަސްބީޙަ (سبحان الله) ކިޔާށެވެ. ދެން އެމީހުން ސަތޭކަ ފަހަރު ތަސްބީޙަ ކިޔައެވެ.”\n“ކަލޭގެފާނު އެމީހުންނަށް އެއްޗެކޭ ވިދާޅުވިން ހެއްޔެވެ؟”\nއަބޫ މޫސާ ވިދާޅުވިއެވެ.\n“ކަލޭގެފާނުގެ ރައުޔަށް ނުވަތަ އަމުރަށް އިންތިޒާރުކޮށްފައި ތިމަންކަލޭގެފާނު އެބައިމީހުންނަށް އެއްޗެއް ވިދާޅުނުވަމެވެ.”\n“އެބައިމީހުންގެ ފާފަތައް ގުނާށޭ އެބައިމީހުން ގާތު ކަލޭގެފާނު ވިދާޅުވެފައި، އެބައިމީހުންގެ ހެޔޮކަމުން އެއްވެސް މިންވަރެއް ނުގެއްލޭނެކަމުގެ ޔަޤީންކަން އެބައިމީހުންނަށް ދެއްވިނަމަ މާ ރަނގަޅުވީހެވެ.”\nދެން އެކަލޭގެފާނާއެކު ތިމަންބޭކަލުންވެސް އެތަނުން ޙަލަޤާއެއްގެ ކައިރިއަށް ދިޔައީމެވެ. ފަހެ އެބައިމީހުންގެ ގާތުގައި އެކަލޭގެފާނު ހުއްޓިވަޑައިގެން ވިދާޅުވިއެވެ.\n“ތިޔަބައިމީހުން ތިޔަ ކުރަނީ ކޮންކަމެއް ހެއްޔެވެ؟”\n“އޭ އަބޫ ޢަބްދުއްރަޙްމާނެވެ! ގާތަކެއް އެއްކޮށްގެން ތަކުބީރާއި ތަހުލީލާއި ތަސްބީޙަ ކިޔަވާފައި އަހަރެމެން އެގުނަނީނެވެ.”\n“ފަހެ ތިޔަބައިމީހުންގެ ފާފަތައް ގުނާށެވެ. ތިޔަބައިމީހުންގެ ހެޔޮކަމުން އެއްވެސް މިންވަރެއް ނުގެއްލޭނެކަމުގެ ޔަޤީންކަން ތިމަންކަލޭގެފާނު ދެއްވަމެވެ. ތިޔަބައިމީހުންނާމެދު އަޖައިބު ވެއްޖައީމެވެ! އޭ މުޙައްމަދުގެފާނުގެ އުންމަތުގެ މީހުންނޭވެ! ތިޔަބައިމީހުން ތިޔަ ހަލާކުވަނީ ހާދަ އަވަހަށެވެ. ނަބިއްޔާ صلى الله عليه وسلم ގެ އެތައް އަޞްޙާބު ބޭކަލުންނެއް މިތިއްބެވީއެވެ. އެކަލޭގެފާނުގެ ހެދުންކޮޅު އަދި ފަނާ ނުވެއެވެ. އަދި ކަންވާރުތައް ހަލާކު ނުވެއެވެ. އެއިލާހެއްގެ އަތްޕުޅުގައި ތިމަންކަލޭގެފާނުގެ ނަފްސުވާ އިލާހު ގަންދެއްވާ ވިދާޅުވަމެވެ. ހަމަކަށަވަރުން ތިޔަބައިމީހުން ތިޔަވަނީ މުޙައްމަދު صلى الله عليه وسلم ގެ މިއްލަތަށްވުރެ ހެޔޮ މިއްލަތެއްގެ މަތީގައެވެ. ނުވަތަ މަގުފުރެދުމުގެ ދޮރެއް ހުޅުވައިގެންނެވެ.”\n“އޭ އަބޫ ޢަބްދުއްރަޙްމާނެވެ! ﷲ ގަންދީ ބުނަމެވެ. އަހަރުމެން ހެޔޮކަމެއް މެނުވީ ނޭދެމެވެ.”\n“ހެޔޮކަން އެދޭ ކިތައް މީހުން އެކަމާ ހިސާބަށް ވާސިލުނުވޭ ހެއްޔެވެ! ހަމަކަށަވަރުން ﷲގެ ރަސޫލާ صلى الله عليه وسلم ތިމަންބޭކަލުންނަށް ޙަދީޘްކުރެއްވިއެވެ.\n“ހަމަކަށަވަރުން ޤުރުއާން ކިޔަވާ ބައެއްގެ ކަރުތެރެއިން ލާފައި އެޤުރުއާން ނުދާނެއެވެ. (އެބަހީ: އޭގައިވާ އެއްޗެއް އެބައިމީހުންގެ ހިތްތަކަށް ވާސިލެއް ނުވާނެއެވެ. އަދި އެބައިމީހުން އެއަށް ޢަމަލެއް ނުކުރާނެއެވެ.)”\nﷲ ގަންދީ ވިދާޅުވަމެވެ. އޭގެ ތެރެއިން ގިނަ މީހުންނަކީ ތިޔަބައިމީހުންގެ ތެރެއިންވާ ބައެއްކަމުގައި ވެދާނެކަމަށް ތިމަންކަލޭގެފާނަށް ބިރުހީވެއެވެ.\nދެން އެއަށްފަހުގައި އެކަލޭގެފާނު ވަޑައިގެންނެވިއެވެ.\nޢަމްރު ބުން ސަލަމާ ވިދާޅުވިއެވެ. “އެ ޙަލަޤާތަކުގައި ތިބި ގިނަ މީހުން ނަހްރަވާނުގެ ދުވަހުގައި ޚަވާރިޖުންނާއެކު ތިމަން ބޭކަލުންނާ ދެކޮޅަށް ހަނގުރާމައަށް ނުކުތް މަންޒަރު ދެކެވަޑައިގެންނެވީމެވެ.”


ކިހާދޫ ޓީމާއެކު ކުޅުނު އެކުވެރިކަމުގެ މެޗްވެސް ހަމަހަމަވެގެން ނިމިއްޖެ\nމިއަހަރު ޒޯން ފުޓްބޯޅަ މުބާރާތުގައި މާޅޮސްމަޑުލު ދެކުނުބުރިން ހަމައެކަނި ބައިވެރިވެފައިވާ ޓީމްކަމުގައިވާ އޭދަފުށީ ޔޫތް ސްޕޯޓްސް ކްލަބުން ޒޯން މުބާރާތައް ތައްޔާރުވުމުގެ ގޮތުން ކުޅުނު ހަތަރުވަނަ މެޗުން އެއްވަރުވެއްޖެ އެވެ.\nދެ ހާސް ފަސް ވަނަ އަހަރު އޭދަފުށީގައި ބޭއްވި ލެކިއުޓްކަޕް ފުޓްބޯޅަ މުބާރާތުގައި އޭދަފުށީގެ ޓީމްތަކަށް ސިހުމެއްގެނައި ކިހާދޫގެ ޓީމާއެކު އޭދަފުށީގައި ޔޫތުން މިއަދު ކުޅުނުމެޗް އެއްވަރުވެފައިވަނީ 2-2 ންނެވެ. މިއީ އޭދަފުށީ ޔޫތް ސްޕޯޓްސް ކްލަބް ޒޯންމުބާރާތަށް ތައްޔާރުވުމުގެ ގޮތުން މިހާތަނަށް ކުޅުނު ހަތަރުވަނަމެޗެވެ. އެހެންނަމަވެސް މިހާތަނަށްކުޅުނު އެއްވެސް މެޗަކުން މިޓީމް މޮޅުވެފައެއް ނުވެއެވެ.\nއޭދަފުށީގައި ހުންނަ ބ. އަތޮޅު ފެމެލީ އެންޑް ޗިލްރަން ސާވިސް ސެންޓަރަށް 1 އަހަރުފުރުން ފާހަގަކުރުމާ ގުޅިގެން ކުޅުނު މިމެޗްގައި އޭދަފުށީޓީމުން ދެލަނޑުވެސް ޖަހާފައިވަނީ ކިހާދޫޓީމުން ދެފަހަރު ލީޑުނަގާފައިވަނިކޮށެވެ. މެޗްގެނަތީޖާ އަނބުރާލުމަށް ކިހާދޫޓީމަށްވުރެ ގިނަ ފުރުސަތުތައް އޭދަފުށީ ޓީމަށް ލިބުނުނަމަވެސް އެފުރުސަތުތަކުގެ ބޭނުން އޭދަފުށީގެ ހުނަރުވެރި ކުޅުންތެރިންނަށް މާއެދެވޭގޮތުގައި ހިފޭގޮތެއްނުވިއެވެ.\nމިޒޯންގެ އަތޮޅުތަކުގެ މެދުގައި ކުޅެވޭ މިއަހަރުގެ ފުޓްބޯޅަ މުބާރާތް މިމަހުގެތެރޭގައި ބޭއްވުމަށް ހަމަޖެހިފައިވީނަމަވެސް މުބާރާތް ފެށާދުވަހަކާ، ބައްވާތަނެއް އެފްއޭއެމުން އަދި އިއްލާނެއް ނުކުރެއެވެ. މިދިޔައަހަރު މިމުބާރާތް އޭދަފުށީގައި ބާއްވާފައިވާއިރު، 2007 ވަނައަހަރު މުބާރާތްބޭއްވީ ޅ. ނައިފަރުގައެވެ. ޔޫތުން ބުނަމުންދަނީ އޭދަފުށީގައި މިއަހަރުގެމުބާރާތް ވެސް ބޭއްވޭތޯ ވަރަށްބޮޑަށް މަސައްކަތް ކުރަމުންދާ ކަމަށެވެ.